Covid-19: Emmen birun dhurah! Hiydhathi kameh | Mihaaru\nކޮވިޑް-19: އެންމެން ބިރުން ދުރަށް! ހިތްދަތިކަމެއް\n13 އެޕްރީލް 2020 - 12:20 26 comments\nރާއްޖޭގައި ކޮވިޑް-19 އަށް ފަރުވާދޭ ގޮތުގެ ބައެއް ވާހަކަތައް، އައިޖީއެމްއެޗުގެ ނެޝަނަލް ރެސްޕިރޭޓަރީ ސެންޓަރުގެ ހެޑް، ޑރ. މޫސާ ހަސަން "މިހާރު"އާ ހިއްސާކޮށްދެއްވި އިރު، އެންމެ އުނދަގޫ ކަމަކީ ކޮބައިތޯ އެހުމުން ވިދާޅުވީ "ސޯޝަލް އައިސޮލޭޝަން" ކަމަށެެވެ؛ ބަލި ދެކެ ގަންނަ ބިރުން ފަރުވާދޭ މީހުން ވެސް ވަރަށް ބޮޑަށް އެކަހެރިކޮށްލުމެވެ. އެމީހުންނާ ގުޅުވައިގެން ވައިރަސްގެ ބިރު އޮތް ކަމުގެ އިހްސާސްކޮށްދިނުމެވެ.\nއައިޖީއެމްއެޗުގެ ނަރުހުންތަކެއް ޕީޕީއީ އަޅަނީ. --ފޮޓޯ/މިހާރު\nނަފްސާނީ ގޮތުން އުނދަގޫތަކެއް ކުރިމަތިވާ، މި ހިތްދަތިކަމާ ކުރިމަތިލާން ޖެހެނީ ޑޮކްޓަރުން އެކަންޏެއް ނޫނެވެ. ބަލި ހުރިތޯ ބަލަން ސާމްޕަލް ނަގާ ނަރުހުންނާއި ލެބް ޓެކްނީޝަނުންނާއި އެ ނޫން ވެސް ސަޕޯޓިވް ސްޓާފުންނާއި ކޮވިޑް-19 ނެތް ކަން ކަށަވަރުކުރަން ކަރަންޓީނުކުރާ މީހުން ވެސް ހިމެނެ އެވެ.\nކޮވިޑަށް ފަރުވާ ދެއްވަން އުޅުއްވާއިރު، އަމިއްލަ އަށް އަދި އެހެން ބައެއް ޑޮކްޓަރުންނާއި ނަރުހުން ހިއްސާކޮށްދެއްވާފައިވާ ބައެއް ވާހަކަތައް މިދިޔަ ހަފުތާގައި ޑރ. މޫސަ ވިދާޅުވެދެއްވީ ފަރުވާގައި ރާއްޖެ އަށް މިހާތަނަށް ހޯދިފައިވާ ކާމިޔާބީތަކާ ގުޅޭ ގޮތުން ވާހަކަ ދައްކަވަމުންނެވެ.\n"މި ބަލީގެ ފަރުވާގައި އަމަލީ ގޮތުން އުޅޭ އެންމެން ވެސް ވަރަށް ބޮޑަށް ސޯޝަލް އައިސޮލޭޝަނަކަށް މިދަނީ. ބައެއް ކަހަލަ ވާހަކަ ބުނަން ވެސް ދެރަވޭ. އަޅުގަނޑުމެން ފަރުވާދޭ މީހުންނާ އެކު އެއް ލިފްޓަށް ނާރަން ވެސް ބައެއް މީހުން އެބަ ތިބޭ މަޑުކޮށްގެން. އެކުގައި އުޅޭ މީހުން މި ދުވަސްކޮޅު ދުރުވުމާއި ބައެއް މީހުން ބައްދަލުކުރަން ވެސް ބޭނުން ނުވެފައި އެބަހުރި،" ޑރ. މޫސަ ވިދާޅުވި އެވެ.\nބައެއް ހާދިސާތައް ވިދާޅުވެދެއްވުމަށް ފަހު، އާއްމުނުކުރަން ވެސް އެދިވަޑައިގަތެވެ.\n"ބަލި ދެކެ ގަންނަ ބިރަކުން ބައްޔަށް ފަރުވާދޭ މީހުން ދެކެ ވެސް މި ބިރު ގަންނަނީ. މި ވައިރަހުގެ ފަރުވާގައި، ސައިކޮލޮޖިކަލީ އަޅުގަނޑުމެން ވަރަށް އުނދަގޫ ހާލަތެއްގައި ތިބެނީ. ދެން މާހައުލުގައި މީހުން އެގޮތަށް އެކަހެރިކުރަން ފެއްޓީމަ އުނދަގޫވޭ. ގަބޫލު ވެސް ކުރަން މީހުން ބިރުގަންނާނެ ކަން ވެސް،" -ޑރ. މޫސަ\nކޮވިޑް-19 އަށް ފަރުވާދޭ އައިޖީއެމްއެޗްގެ ޑޮކްޓަރުންގެ ޓީމު (ކ-ވ) ހިމެނިވަޑައިގަންނަވާ ޑރ. ރަޖީބާއި ޑރ. މުހައްމަދު އަލީ އާއި ޑރ. މުހައްމަދު އިސްމާއިލް އާއި ޑރ. މުހައްމަދު އަލީ ސުލައިމާނާއި ޑރ. އިސްނީން.\nމުޅި ދުނިޔޭގައި މިލިއަނަކަށް ވުރެ ވުރެ ގިނަ މީހުން ކޮރޯނާވައިރަސް އަށް ޕޮޒިޓިވް ވެފައިވާ އިރު ކޮވިޑް-19 ގައި ލައްކައަކަށް ވުރެން ގިނަ މީހުން މަރުވެއްޖެ އެވެ. މިހާތަނަށް މި ބައްޔަށް ފަރުވާއެއް ހޯދިފައެއް ނުވެ އެވެ. ބަލިމީހާއަށް ފަރުވާދޭން ސިއްހީ ޚިދުމަތްތެރިން ކުރިމަތިލަނީ ރައްކާތެރިކަމުގެ ހެދުން، ޕީޕީއީ އަޅައިގެން ކަމަށް ވިޔަސް އެ ވައިރަހުން 100 ޕަސެންޓް ރައްކާތެރިވެވުނުތޯ އަމިއްލަ އަށް ވެސް ސުވާލު އުފެދޭ ކަމަށް ޑރ. މޫސަ ވިދާޅުވި އެވެ.\nފަރުވާދީފައި ނުކުންނަ އިރު އަމިއްލަ ނަފްސަށް ވާނީ ކިހިނެއްތޯ ނުވަތަ ފަރުވާދޭ އެހެން ޑޮކްޓަރުންނާއި ނަރުހުން ވައިރަހަށް ހުށަހެޅުނުތޯ ނުވަތަ ޕީޕީއީ އެޅީ އަޅަން އޮންނަ ގޮތަށް ރަނގަޅަށްތޯ އެއީ ހިތުގައި އޮންނަ ނުތަނަވަސްކަމެއް ކަމެކެވެ.\nޑރ. މޫސަ އާއި އެކުވެރި ޑޮކްޓަރުންނަށް ކުރެއްވޭ ތަޖުރިބާ އައިޖީއެމްއެޗުގެ ލެބޯޓްރީގައި މަސައްކަތް ކުރާ ބައެއް މީހުންނަށް ވެސް ކުރިމަތިލާން ޖެހިފައި އެބަ ހުއްޓެވެ.\nކޮވިޑް-19އާ ގުޅޭ ސާމްޕަލްތައް ޓެސްޓްކުރަން އައިޖީއެމްއެޗުގެ، ލެބޯޓްރީގައި މަސައްކަތްކުރާ ޓެކްނީޝަނަކު ބުނީ އެންމެ ގާތް މީހުން އެކުގައި ވަގުތު ހޭދަކުރަން މި ދުވަސްކޮޅު ދެކޮޅުހަދަނީ މަޖަލަކަށް ހަދާފައި ކަމަށެވެ. އެކަމަކު، 24 ގަޑިއިރުގެ ތިން ޝިފްޓެއްގައި ބުރަކޮށް މަސައްކަތްކުރާއިރު، ބައެއް ފަހަރަށް ނަފްސާނީ ގޮތުން އޭގެ އުނދަގޫ ކުރިމަތިވާ ކަމަށް އޭނާ ބުންޏެވެ.\n"އެނގޭ ގިނަ ފަހަރަށް ސީރިއަސްކޮށް ނޫން ކަން ބުނަނީ. އެކަމަކު ވަރަށް އުނދަގޫވާ ބަސްތަކުން ދެރަވާ ފަހަރު އާދޭ،" އޭނާ ބުންޏެވެ.\n"ކޮންމެ ދުވަހަކު ޝިފްޓް ނިންމާފައި، ދަރިންނާ ވެސް ބައްދަލުވާއިރު އެ ބަސްތައް ހަމަ ހިތަށްއަރާ."\nItaly tourist ge lolun karuna: Amilla gaumugai salaamaiy vun dhuru\n"ރިސްކެއް އޮއްވައި އާއްމުންނާ ބައްދަލެއް ނުކުރާނެ"\nރާއްޖެ އިން މިހާތަނަށް ކޮވިޑަށް ޕޮޒިޓިވްވި މީހުންނަށް ފަރުވާދިނުމުގެ ޓީމުގައި ހިމެނިވަޑައިގަންނަވާ ޑރ. މޫސަ ދެއްވި ޔަގީންކަމަކީ މިއެވެ؛\n"އަޅުގަނޑުމެން އާއްމުންގެ ތެރެއަށް ނުނުކުންނާނަން، އެއްވެސް ވަރެއްގެ ރިސްކެއް އޮވެއްޖިއްޔާ. އެހެން ބަލިތަކަށް ވުރެ މާ ބޮޑަށް މީގައި އަޅުގަނޑުމެން ވަރަށް ރަނގަޅު ޕްރޮޓެކްޝަންތަކެއް މި ނަގަނީ. އެކަމަކު ކިރިޔާ ވެސް ޕްރޮޓެކްޝަނެއް ބްރީޗް ވެއްޖިއްޔާމު މުޖުތަމައަށް ނުނުކުންނާނީ އެކަންޏެއް ނޫން. އަޅުގަނޑު ނުދާނަން ފެމިލީ ކައިރިއަކަށް ވެސް."\nމިކަމުގައި އުޅޭ އެންމެން ކޮންމެ ދުވަހަކު ކޮވިޑަށް ޓެސްޓެއް ނުކުރެ އެވެ. އެކަމަކު ޑރ. މޫސަ ވިދާޅުވީ ބަލީގެ އެއްވެސް އަލާމާތެއް ހަށިގަނޑުގައި ހުރިތޯ އަމިއްލަ އަށް ވެސް ޑޮކްޓަރުންނާއި ނަރުހުން އަދި އެހެން ސްޓާފުން ވެސް ބަލާނެ ކަމަށެވެ. އެއްވެސް ނިޝާނެއް ފެނިއްޖެ ނަމަ، ދެން އަމަލުކުރަން އޮންނަ އުސޫލުން ކަރަންޓީނަށް ދާނެ ކަމަށް ވެސް އޭނާ ވިދާޅުވި އެވެ.\nއައިޖީއެމްއެޗުގެ މުވައްޒަފުންތަކަކަށް ކްރިޓިކަލް ކެއާގެ ތަމްރީނުތަކުގައި -- ފޮޓޯ: ނިޝާން އަލީ/މިހާރު\nގޮތް ނޭނގޭ ވައިރަހުން، މުޅި ދުނިޔޭގެ ހުރިހާ ހިސާބެއްގައި ތިބި ސިއްހީ ޚިދުމަތްތެރިން ކޮންމެ ދުވަހަކު ވެސް މުޅިން އާ ތަޖުރިބާތަކެއް ކުރަން ޖެހިފައިވާ، މި ބަލީގައި ފަރުވާގައި އިސްކޮށް ރާއްޖޭގައި ވެސް ހަރަކާތްތެރިވަނީ ހިތްވަރުގަދަ ޓީމެކެވެ.\n"ނަރުހުން ވަރަށް ހިތްވަރުގަދަ. އަޅުގަނޑު ވަރަށް ތައުރީފްކުރަން ބޭނުން އެ މީހުންގެ މަސައްކަތަށް، އެއާއެކު އަޅުގަނޑުމެންގެ ސަޕޯޓިވް ސްޓާފުންނަށް ވެސް. އެއީ، ބަލިމީހާ ކައިރީގައި އަބަދު މަޑުކުރާ މީހުން. ވަރަށް އެހެން ކަހަލަ ހިތްވަރެއް އެ މީހުންގެ ގައިގައި އެ ހުންނަނީ،" ޑރ. މޫސަ\n"މި ބަލީގެ ނުރައްކާ ބޮޑީ ފެތުރޭލެއް ގިނަވެފައި ދިފާއީ ނިޒާމް ދަށް މީހުންނަށް، ގިނައިން [2-5 ޕަސެންޓާ ދެމެދު] މަރުވަނީ. ސިއްހަތު ރަނގަޅިއްޔާ ގިނަ މީހުން ސަލާމަތްވޭ. އެކަމަކު ޑޮކްޓަރުންނާއި ނަރުހުން މި ހުށަހެޅެނީ ވަރަށް ހައި ލެވެލް، ވައިރަސް އަށް އަޅުގަނޑުމެންގެ ދިފާއި ނިޒާމަށް ނުތަކާ މިންވަރަށް، އެހެންވެ ހެލްތު ވޯކާސް ގިނައިން [ދުނިޔޭގެ އެކި ގައުމުތަކުގައި] މި މަރުވަނީ،" ޑރ. މޫސަ ވިދާޅުވި އެވެ.\nއެހެންވިޔަސް އޭނާ ވިދާޅުވީ އެ ހާލަތުގައި ވެސް "އަޅުގަނޑުމެން ކުރިމަތިލާން ޖެހޭ" ކަމަށެވެ. އެގޮތަށް ފަސްޖެހިއްޖެ ނަމަ ދެން ކުރިމަތިލާނެ އެހެން ބަޔަކު ނުތިބޭނެ ނޫންތޯ ވިދާޅުވެ، ފަރުވާ ޓީމުގައި އުޅުއްވާ އެންމެންގެ ވިސްނުން ވިދާޅުވެދެއްވި އެވެ.\nކަރަންޓީނަށް ފަހު ނުކުންނަ މީހުން ވެސް އެކަހެރި!\nފަރުވާދޭން އުޅޭ ސިއްހީ ބޭފުޅުންގެ އިތުރުން ބަލިން ރައްކާތެރިވުމުގެ ފިޔަވަޅެއްގެ ގޮތުން 14 ދުވަހުގެ ކަރަންޓީނަށް ފަހު ނުކުންނަ މީހުން ވެސް އާންމުންގެ ތެރޭގައި އެކަހެރި ކުރުމުގެ ނުރަނގަޅު އާދައެއް ފެންމަތިވެފައިވާ ކަމުގެ ކަންބޮޑުވުން އެބަ އޮތެވެ. ބަލިން ރައްކާތެރިވުމުގެ ފިޔަވަޅުތައް އަޅަމުން އަންނަ ނެޝަނަލް އިމަޖެންސީ އޮޕަރޭޝަން ސެންޓަރު (އެންއީއޯސީ)ގެ ތަރުޖަމާން މުހައްމަދު މަބްރޫކް އަޒީޒް ވަނީ މި ކަންބޮޑުވުން ތިލަކޮށްދެއްވައި އޭގެ ނުރައްކާ މިންވަރު ރޭ އާއްމުންނަށް ކިޔައިދެއްވައިފަ އެވެ.\n"ކަރަންޓީނު ފެސިލިޓީއަކުން މީހަކު އައުމަކީ ނުވަތަ ރިސޯޓަކުން ދޫކޮށްލެވޭ މީހަކު ރަށަށް ދިއުމަކީ އެހެން އެއްވެސް މީހެއްގެ ގައިން ނެތް ނުރައްކަލެއް އޭނާގެ ކިބައިގައި ހުންނަ ކަމެއް ނޫން،" މަބްރޫކް ވިދާޅުވި އެވެ.\nއަޅުގަނޑުމެންނަށް އެބަ އަޑުއިވޭ ރަށްރަށަށް އެ މީހުން ނާރުވާ، އެއީ ބަލި ބައެއް ކަމުގައި ބަލައިގަނެ، ދިމާވާން ބޭނުން ނުވާ ފެންނަން ބޭނުން ނުވާ ދަށު ދަރަޖައިގެ ބައެއްގެ ގޮތުގައި އެ މީހުންނާ ދޭތެރޭގައި ކަންތައް ކުރާކަން. --މަބްރޫކް\nބަލިން ސަމާލުވެ ރައްކާތެރިވުމަކީ މުޅިން އެހެން ކަމެއް ކަމަށް ވިދާޅުވެ، މަބްރޫކްގެ އިލްތިމާސަކީ އެންމެންނާ ދޭތެރޭގައި ވެސް ކުލުނާއި އަޅާލުން ބަހައްޓައި އޯގާތެރިވުމަށެވެ. އަނެކާ އަކީ ދަށު ދަރަޖައިގެ މީހެއްގެ ގޮތުގައި ނުދެކުމަކީ ވިސްނަން ޖެހޭ ކަމެއް ކަން ވެސް ހަނދާންކޮށްދެއްވި އެވެ.\nއައިޖީއެމްއެޗުގެ މުވައްޒަފުންތަކަކަށް ކްރިޓިކަލް ކެއާގެ ތަމްރީނުތައް ދެނީ: ވަރަށް ގިނަ އަަދަދެއްގެ ޑޮކްޓަރުންނާއި ނަރުހުން ވަނީ އައިޖީއެމްއެޗުގައި ތަމްރީން ކުރަން ފަށާފައި-- ފޮޓޯ: ނިޝާން އަލީ/މިހާރު\nކަރަންޓީންގައި 14 ދުވަހު ތިބުމަކީ އެތައް ބައެއްގެ ހައްގުގައި ކުރާ ރަނގަޅު ކަމެއްގެ ގޮތުގައި ބަލައިގަންނަން ޖެހެ އެވެ. އެއާ އެކު ޑޮކްޓަރުންނާއި ނަރުހުން، އަދި އިސް ސަފުގައި އުޅޭ އެހެން މީހުންނަށް ހިތްދަތިކަން އިހްސާސްވާ އަމަލުތަކުގެ ބަދަލުގައި ހިތްވަރުދޭން ވެސް ޖެހެ އެވެ.\nއަމިއްލަ ފުރާނަ ނުރައްކަލަކަށް ހުށަހަޅައިގެން ސިއްހީ ޚިދުމަތްތެރިން ވަމުން އަންނަނީ ވަރަށް ބޮޑު ގުރުބާނީއެކެވެ. އެކަހެރިނުކޮށް މިވަގުތަަށް މުހިއްމީ އޯގާތެރިކަމާއި އެކުވެރިކަމާއި އެއްބައިވަންތަކަމެވެ.\nއިތުރު ލިޔުންތައް އައިޖީއެމްއެޗު ޑޮކްޓަރުން ސިއްހީ ޚިދުމަތް ނަރުހުން ސިއްހަތު ބަލިތައް\nޑރ. މޫސަ ކޮވިޑަށް ޕޮޒިޓިވްވި ވާހަކައަކީ ދޮގެއް


White House ge chief of staff ge magaamah Biden ge aris beyfulheh | Mihaaru\nރައީސް ކަމަށް އިންތިޚާބުކޮށްފައިވާ ބައިޑަން އާއި ވައިޓް ހައުސްގެ ޗީފް އޮފް ސްޓާފަކަށް ހަމަޖެއްސި ރޮން ކްލެއިން. --ފޮޓޯ:އޭއެފްޕީ\nވައިޓް ހައުސްގެ ޗީފް އޮފް ސްޓާފަކަށް ބައިޑަންގެ އަރިސް ބޭފުޅެއް\n12 ނޮވެމްބަރ 2020 - 14:08 1 comment\nވޮޝިންޓަން (ނޮވެމްބަރު 12) - ވައިޓް ހައުސްގެ ޗީފް އޮފް ސްޓާފުގެ މަގާމަށް ތަޖްރިބާކާރު ބޭފުޅެއް ކަމަށްވާ ރޮން ކްލެއިން، ރައީސް ކަމަށް އިންތިޚާބުކޮށްފައިވާ ޖޯ ބައިޑަން ހަމަޖައްސަވައިފި އެވެ.\nކްލެއިން ވަނީ 1980 ގެ އަހަރުތަކުން ފެށިގެން ސެނެޓުގައި ބައިޑަންއާ އެކު މަސައްކަތް ކުރައްވައި އަދި ފަހުން އެމަނިކުފާނުގެ ނައިބް ރައީސްކަމުގައި ވެސް އަރިހުގައި މަސައްކަތް ކުރައްވައިފަ އެވެ. ރޮން ކްލެއިން ވަނީ ބަރަކް އޮބާމާގެ ވެރިކަމުގައި ވައިޓް ހައުސްގައި އިސް މަގާމުތަކުގައި މަސައްކަތް ކުރައްވައިފަ އެވެ. އަދި ކުރީގެ ނައިބް ރައީސް އަލް ގޯގެ ޗީފް އޮފް ސްޓާފަކަށް ވެސް ވަނީ މަސައްކަތް ކުރައްވައިފަ އެވެ.\nވައިޓް ހައުސްގެ ޗީފް އޮފް ސްޓާފުގެ ޒިންމާތަކުގެ ތެރޭގައި ރައީސްގެ ދުވަހުގެ ޝެޑިއުލް ރޭވުމާއި ވައިޓް ހައުސްގެ ހުރިހާ އިންތިޒާމެއް ހަމަޖެއްސުން ހިމެނެ އެވެ. ސިޔާސީ މަގާމެއް ނަމަ ވެސް ވައިޓް ހައުސްގެ ޗީފް އޮފް ސްޓާފަށް ސެނެޓުގެ ރުހުން ބޭނުމެއް ނުވާނެ އެވެ.\nރައީސް ކަމަށް އިންތިޚާބުކޮށްފައިވާ ބައިޑަން އާއި ވައިޓް ހައުސްގެ ޗީފް އޮފް ސްޓާފަކަށް ހަމަޖެއްސި ރޮން ކްލެއިން. --ގެޓީ އިމޭޖަސް\nރޮން ކްލެއިން އަކީ ކާކު؟\nސެނެޓުގެ ޖުޑިޝަރީ ކޮމިޓީގެ ޗެއާމަންކަން 1989-1992 އަށް ބައިޑަން ކުރެއްވިއިރު ކްލޭން ވަނީ ޗީފް ކައުންސެލެއްގެ ގޮތުގައި މަސައްކަތް ކުރައްވައިފަ އެވެ. ބައިޑަން 1988 ވަނަ އަހަރު އަދި 2008 ވަނަ އަހަރު ރައީސް ކަމަށް ވާދަކުރެއްވި އިރު އެމަނިކުފާނުގެ އެޑްވައިޒަރަކަށް އަދި ބައިޑަންގެ ތަގްރީރުތައް ލިޔެދެއްވާފައި ވަނީ ކްލެއިން އެވެ. އޮބާމާގެ ދެ ދައުރުގައި ބައިޑަން ނައިބަކަށް ހުންނެވި އިރު ކްލެއިން ވަނީ ބައިޑަންގެ ޗީފް އޮފް ސްޓާފަކަށް 2009-2011 އަށް މަސައްކަތް ކުރައްވައިފަ އެވެ. އަލް ގޯގެ ނައިބް ރައީސްކަމުގައި އެމަނިކުފާނުގެ ޗީފް އޮފް ސްޓާފްކަން ވެސް ކްލެއިން ކުރެއްވި އެވެ. ޑިމޮކްރެޓިކް ޕާޓީގެ ސީނިއާ ބޭފުޅެއް ކަމަށްވާ ކްލެއިން ވަނީ ބިލް ކްލިންޓަންގެ ރިޔާސީ ކެމްޕޭނާއި 2004 ވަނަ އަހަރު ޖޯން ކެރީ ރައީސް ކަމަށް ވާދަކުރެއްވިއިރު ކެމްޕޭނުގައި އުޅުއްވައިފަ އެވެ.\nރިޔާސީ ބަހުސްތަކުގައި ކްލިންޓަން، އަލް ގޯ، ކެރީ، އޮބާމާ، ހިލަރީ އަދި ބައިޑަންގެ ޑިބޭޓް ކޯޗުކަން ކްލެއިން ވަނީ ކުރައްވައިފަ އެވެ.\nއިތުރު ލިޔުންތައް ވައިޓް ހައުސް އެމެރިކާގެ އިންތިޚާބު 2020\nބަލި ގަބޫލް ނުކުރެއްވިޔަސް ވައިޓް ހައުސް އިން ނެރޭނަން


SunOnline: PCR Test ge agu boduve Booking thah Cancel vany\nޕީސީއާރު ޓެސްޓުގެ އަގު ބޮޑުވެ ބުކިންތައް ކެންސަލްވަނީ\nއަހުމަދު މިޒްޔާލް 21 Dec 2020, 13:31\nރާއްޖޭގައި ޕީސީއާރު ޓެސްޓު ހެދޭ އަގު ބޮޑުވެ، ބުކިންތައް ކެންސަލްވަމުންދާތީ ޓޫރިޒަމް ސިނާއަތުގެ ފަރާތްތަކުން ވަރަށް ބޮޑަށް ކަންބޮޑުވުން ފާޅުކުރަން ފަށައިފި އެވެ.\nރާއްޖެއަށް އަންނަ ފަތުރުވެރިން ނެގެޓިވް ޕީސީއާރު ޓެސްޓެއް ގެންނަން ޖެހޭއިރު، އެ މީހުން އެނބުރި ގައުމަށް ދާއިރުވެސް ޕީސީއާރު ޓެސްޓް ހަދައި ނަތީޖާ ގެންދަން ޖެހެ އެވެ. އަދި ބައެއް އެއާލައިންތަކުން ވެސް މީހުން ފްލައިޓަށް އަރުވަނީ ޕީސީއާރު ޓެސްޓެއް ހުށަހެޅުމުންނެވެ.\nގެސްޓްހައުސް އެސޯސިއޭޝަން އޮފް މޯލްޑިވްސް (ގޭމް)ގެ ރައީސް އަބްދުﷲ ނަޝީދު "ސަން"އަށް މިއަދު ވިދާޅުވީ ރާއްޖޭގައި ޕީސީއާރު ޓެސްޓު ހަދައިއޭ އަގު ދުނިޔޭގެ އެހެން ގައުމުތަކާ އަޅާބަލާއިރު ވަރަށް ބޮޑު ކަމަށެވެ. އަދި ގެސްޓްހައުސްތަކަށް އަންނަނީ މެދު ފަންތީގެ ޓޫރިސްޓުން ކަމަށް ވާތީ، ޕީސީއާރު ޓެސްޓުގެ އަގު ރާއްޖޭގައި ބޮޑުވުމުގެ ސަބަބުން ބުކިން ކެންސަލްކުރާ ފަހަރުވެސް ކުރިމަތިވެފައިވާ ކަމަށް އޭނާ ވިދާޅުވި އެވެ.\n"ވަރަށް ގިނަ ބުކިންތައް ކެންސަލްވޭ. ގާތްގަނޑަކަށް ދެބައިކުޅަ އެއްބައި. ބުކިން ހަދާފައި ހުންނަ މީހުންވެސް މިތަނުގައި 85 ޑޮލަރު ދީފައި ޕީސީއާރު ޓެސްޓު ހަދަން ޖެހޭ ވާހަކަ ބުނީމަ ކެންސަލް ކޮށްލާ." ނަޝީދު ވިދާޅުވި އެވެ.\nއޭނާ ވިދާޅުވީ ހަތަރެއް ނުވަތަ އެއަށްވުރެ ގިނަ މީހުން ޗުއްޓީ ހޭދަކުރަން އަންނައިރު މި ރޭޓަކީ ނިސްބަތުން ބޮޑު ރޭޓަކަށްވާނެ ކަމަށެވެ. އަދި ކުދި ގެސްޓްހައުސްތަކުގެ ރޫމް ރޭޓަށްވުރެ މިހާރު ޕީސީއާރު ޓެސްޓު ހެދޭ ރޭޓުތައް ބޮޑު ކަމަށް ވެސް ވިދާޅުވި އެވެ.\nގެސްޓްހައުސްތަކަށް ޗުއްޓީ ހޭދަކުރަން އަންނަ ފަތުރުވެރިންނަށް ރާއްޖެއިން ފުރައިގެން ދިއުމުގެ ކުރިން ޕީސީއާރު ޓެސްޓު ހެދުމަކީ މަޖުބޫރު ކަމެކެވެ. އެހެންކަމުން ގެސްޓްހައުސްތަކުގެ ވިޔަފާރި ދެމިއޮތުމަށްޓަކައި ޕީސީއާރު ޓެސްޓުގެ އަގުހެޔޮ ކުރުމަކީ މުހިންމު ކަމެއް ކަމަށް ނަޝީދު ފާހަގަ ކުރެއްވި އެވެ.\n"އެހެން ނޫނީ އަޅުގަނޑުމެންނަށް ގެއްލުންވަމުން ދާނީ،" ނަޝީދު ވިދާޅުވި އެވެ.\nގޭމްގެ އިތުރުން ލިވަ ބޯޑުތައް ތަމްސީލް ކުރާ ނެޝަނަލް ބޯޓިން އެސޯސިއޭޝަން އޮފް މޯލްޑިވްސް (އެންބީއޭއެމް)އިން ވެސް ވަނީ ޕީސީއާރު ޓެސްޓުގެ އަގު ދަށްކުރުމަށް ގޮވާލާފަ އެވެ.\nއެންބީއޭއެމްގެ ރައީސް އަހްމަދު އަފްރާހު ވިދާޅުވީ ކުރިއާ އަޅާބަލާއިރު މިހާރު ޕީސީއާރު ޓެސްޓުގެ އަގުތައް ވަރަށް ބޮޑަށް ދަށްވެފައިވާ ކަމަށެވެ. އެހެން ނަމަވެސް މިއީ ޓޫރިޒަމް ސިނާއަތުގައި ހަރަކާތްތެރިވާ ހުރިހާ ތަންތަނާ އެކަށީގެންވާ އަގުތަކެއް ނޫން ކަމަށް އޭނާ ވިދާޅުވި އެވެ.\nސަފާރީ އުޅަނދެއް ---ސަން ފޮޓޯ\n"މިއަހަރުގެ ޖުލައި ހިސާބުގައި އަގުތައް ހުރީ 180-200 ޑޮލަރާ ދެމެދުގައި. މިހާރު 70-100 ޑޮލަރަށް ކުޑަވެއްޖެ. އެކަމަކު ހުސް ހައި އެންޑް ރިސޯޓުތަކުގައެއް ނޫން ޓޫރިޒަމް ސިނާއަތް މި އޮތީ. އެބަހުރި ބުޓީކް ހޮޓެލްސްއާއި ސަފާރީ ބޯޓުތައް ވެސް. ކުދި ތަންތަނަށް އެކަށީގެންވާ އަގެއް ނޫން މިހާރު މިހިރީ،" އަފްރާހު ވިދާޅުވި އެވެ.\n"އޭރުގެ ހާލަތާ މިހާރު މިއޮތް ހާލަތާ ވެސް ތަފާތު. އޭރު ރާއްޖެއަށް އިމްޕޯޓުކުރަން ދަތި. ބައެއް ގައުމުތަކުން އޮތީ މިކަމާ ގުޅޭ ތަކެތި އެކްސްޕޯޓު ކުރުން ވެސް މަނާކޮށްފައި. މިހާރު އެ ހާލަތެއް ނޫން މި އޮތީ އެހެންވީމަ އިތުރަށް އަގުހެޔޮވާން ވާނެ."\nމި މައްސަލައަށް އޮތް ހައްލެއްގެ ގޮތުގައި އޭނާ ފާހަގަކުރެއްވީ ޓެސްޓު ހަދާ ފަރާތްތައް އިތުރުކޮށް، ވާދަވެރި މާހައުލެއް އުފެއްދުމެވެ. އަދި ޕީސީއާރު ޓެސްޓުގެ އަގު ދަށްކުރުމުގައި ސަރުކާރަށް ވެސް ބޮޑު ދައުރެއް އަދާކުރެވޭނެ ކަމަށް އޭނާ ވިދާޅުވި އެވެ.\n"އެންމެ ފުރަތަމަ މިކަން ފެށިއިރު އައިޖީއެމްއެޗްއާއި ވަރަށް މަދު ބައެއް މިކަން ކުރީ. މިހާރު އެސްޓީއޯއިން ވެސް މިކަމާ ގުޅޭ ތަކެތި އަގުހެޔޮ ކުރަން މަސައްކަތް ކުރަމުންދަނީ. އަމިއްލަ ފަރާތްތަކުން ވެސް އެބަޖެހޭ މިކަމަށް ވަންނަން. ކޮމްޕެޓިޝަން އިތުރު ކޮށްގެން އަގު ދަށްކުރެވޭނެ." އޭނާ ވިދާޅުވި އެވެ.\nމީގެ އިތުރުން ޕީސީއާރު ޓެސްޓު ނޫން، އެއަށްވުރެ އަވަހަށް ނަތީޖާ ލިބޭ އަދި އަގުހެޔޮ ގޮތެއް ހޯދަންޖެހޭ ކަމަށް އަފްރާހު ވިދާޅުވި އެވެ.


Midhiya mahu Raajje ae fathuruveringe minvaru 25 percent ithuru vejje\nބޯޑަރު ހުޅުވުމުން ރާއްޖެއަށް ފަތުރުވެރިން އައުން-- ފޮޓޯ: ޓޫރިޒަމް މިނިސްޓްރީ\nމިދިޔަ މަހު ރާއްޖެ އައި ފަތުރުވެރިން 25 ޕަސަންޓު އިތުރުވެއްޖެ\n04 އޮކްޓޯބަރ 2020 - 12:40:44\nކޮވިޑް-19 އާ ގުޅިގެން ބަންދު ކުރި ރާއްޖޭގެ ބޯޑަރު ހުޅުވާލި ފަހުން އަންނަ ފަތުރުވެރިންގެ އަދަދު އިތުރުވަމުން ގޮސް، މިދިޔަ މަހު ޓޫރިސްޓް އެރައިވަލްސް އޭގެ ކުރީ މަހާ އަޅާ ބަލާއިރު 25 ޕަސަންޓު އިތުރުވެއްޖެ އެވެ.\nއިމިގްރޭޝަނުން އާއްމުކުރި ތަފާސްހިސާބުގައިވާ ގޮތުން ސެޕްޓެމްބަރު މަހު ރާއްޖެ އައިސްފައި ވަނީ 9،538 ފަތުރުވެރިންނެވެ. އޭގެ ކުރީ އޮގަސްޓް މަހު އައީ 7،628 ފަތުރުވެރިންނެވެ. އެހެންކަމުން އޮގަސްޓާ އަޅާ ބަލާއިރު ސެޕްޓެމްބަރު ފަތުރުވެރިން އައި މިންވަރު 25 ޕަސަންޓު އިތުރެވެ.\nޖުމްލަ 2،065 މީހުންނާއެކު މިދިޔަ މަހު އެންމެ ގިނަ ފަތުރުވެރިން އައި ގައުމަކީ ރަޝިއާ އެވެ. ސެޕްޓެމްބަރު 11 ވަނަ ދުވަހު ވަނީ އެއިރޮފްލޮޓްގެ ދަތުރުތައް ސީދާ ރާއްޖެ އާއި ރަޝިއާއާ ދެމެދު ފަށާފަ އެވެ.\nދެވަނައަށް އެންމެ ގިނަ ފަތުރުވެރިން އައީ ޔޫއޭއީ އިންނެވެ. އެ ގައުމުން 1،029 މީހަކު ސެޕްޓެމްބަރު މަހު ރާއްޖެ އައިސްފައި ވެއެވެ. އޭގެ އިތުރުން އެމެރިކާގެ 935 މީހުންނާއި، ޔޫކޭ 625 މީހުން އަދި ސްޕެއިންގެ 466 މީހުން ވެސް މިދިޔަ މަހު ރާއްޖެ އައެވެ.\nމާޗް މަހުން ފެށިގެން ކޮވިޑުން ރައްކާތެރިވުމުގެ ފިޔަވަޅުތައް އެޅުމަށް ފަހު، ފަތުރުވެރިންނަށް ބޯޑަރު ހުޅުވާލީ ޖުލައި 15 ގައެވެ. އެއަށްފަހު ރާއްޖެ އައި ފަތުރުވެރިންގެ ޖުމްލަ އަދަދު ވަނީ 18،596 އަށް އަރާފަ އެވެ.\nފަތުރުވެރިންފަތުރުވެރިކަންޓޫރިޒަމްޓޫރިޒަމް މިނިސްޓްރީ އިމިގްރޭޝަން


Feealeen current kendi rayyithunnah bodethi dhathithakeh kurimathi vejje - vNews.mv\nފީއަލީން ކަރަންޓް ކެނޑި ރައްޔިތުންނަށް ބޮޑެތި ދަތިތަކެއް ކުރިމަތިވެއްޖެ\nފ. ފީއަލިން ކަރަންޓް ކެނޑި ރައްޔިތުންނަށް ބޮޑެތި ދަތިތަކެއް ކުރިމަތިވެފައިވާ ކަމަށް ފީއަލި ކައުންސިލުން ބުނެފި އެެވެ.\nވީނިއުސް އަށް މައުލޫމާތު ދެއްވަމުން ފީއަލި ކައުންސިލްގެ ރައީސް މުހައްމަދު ޖަލީލް ވިދާޅުވީ އެރަށުން ކަރަންޓް ކެނޑުނީ ރޭ މެންދަމު 1:00 ޖެހިއިރު ކަމަށާއި އޭގެފަހުން ރަށު ރައްޔިތުންނަށް ކަރަންޓްގެ ހިދުމަތް ލިބެމުން ނުދާ ކަމަށެވެ.\nޖަލީލް ވިދާޅުވީ ކަރަންޓް ކެނޑުނީ ފީއަލި ފެނަކަ އިދާރާއާއި މައި ޖަންކްޝަނާއި ދެމެދު އަޅާފައިވާ 200 ފޫޓް ދިގު މައި ކަރަންޓް ކޭބަލް އަނދައިގެން ދިއުމާ ގުޅިގެން ކަމަށެވެ. މަގުކޮނެ އެ ކޭބަލް އާކޮށްގެން ނޫނީ ރަށަށް ކަރަންޓް ދެވެން ނެތުމުން ފ. ދަރަނބޫދޫއިން ކަރަންޓް ކޭބަލް ފީއަލީއަށް ގެނައުމުގެ މަސައްކަތް މިހާރު ކުރަމުންދާ ކަމަށްވެސް ވިދާޅުވި އެވެ. އަދި ކުޑަހުވަދޫގައި ތިބޭ ފެނަކަ ރީޖަނަލް އޮފީހުގެ ޓީމެއް ފީއަލީގެ ކަރަންޓްގެ މައްސަލަ ހައްލުކުރުމަށް ފީއަލީއަށް ދަތުރުކުރަމުންދާ ކަމަށްވެސް ވިދާޅުވި އެވެ.\n"ފެނަކައިން މިބުނަނީ މައި ކޭބަލް އަނދާފައިވާތީ ދެން ކޭބަލް އަޅައިގެންނޭ ވާނީ. އަޅުގަނޑުމެންގެ އިންތިހާބީ މެންބަރުވެސް ފެނަކައިގެ ބޭފުޅުންނާ ބައްދަލުކުރެއްވުމަށްފަހު މިހެން ވިދާޅުވީ،" އޭނާ ވިދާޅުވި އެވެ.\nޖަލީލް ވިދާޅުވީ ފީއަލީގައި ކަރަންޓް ދެމުންގެންދާތާ އެތައް އަހަރެއްވެފައިވާއިރު މިހާރުވެސް ރަށަށް ކަރަންޓް ދެނީ އެންމެ ކުރިންވެސް އަޅާފައިވާ އިހުގެ ކަރަންޓް ކޭބަލްތައް ބޭނުންކޮށްގެން ކަމަށެވެ. ނަމަވެސް ރަށުގެ އާބާދީ ބޮޑުވެ، ބޭނުންކުރާ ކަރަންޓް ސާމާނު އިތުރުވުމާ ގުޅިގެން މިހާރު އަޅާފައިވާ ކޭބަލުން ރަށުގެ ބައެއް ސަރަހައްދުތަކަށް އެކަށީގެންވާ ގޮތަށް ކަރަންޓްގެ ހިދުމަތް ނުލިބި ރައްޔިތުންނަށް ބޮޑެތި ތަކްލީފްތަކެއް އުފުލަންޖެހިފައިވާ ކަމަށްވެސް ވިދާޅުވި އެވެ.\nޖަލީލު ވިދާޅުވީ ފީއަލީގެ އިންޖީނުގެ ހުންނަނީވެސް ރަށު ތެރޭގައި މީހުން އުޅޭ ސަރަހައްދުގައި ކަމަށްވާތީ އިންޖީނުގެ އެހެން ސަރަހައްދަކަށް ބަދަލުކޮށްދިނުމަށާއި ފީއަލީގެ ކަރަންޓުގެ މައްސަލައަށް ދާއިމީ ހައްލެއް ހޯދައިދިނުމަށް ފެނަކައާއި ދައުލަތުގެ ކަމާ ގުޅުންހުރި އިދާރާތަކުގައި ތަކުރާރުކޮށް ދަންނަވާފައިވާ ކަމަށެވެ. ނަމަވެސް އެކަށީގެންވާ ހައްލެއް މިހާތަނަށް ވެސް ލިބިފައި ނެތް ކަންވެސް ޖަލީލު ވަނީ ފާހަގަކުރައްވާފަ އެވެ.\nޖަލީލު ވިދާޅުވީ ފީއަލީގައި ކަރަންޓްގެ ހިދުމަތް ދިނުމަށް6ޖަނަރޭޓަރު ހުރި ނަމަވެސް ގަވައިދުން ބޭނުންކުރަނީ ދެ ޖަނަރޭޓަރު ކަމަށާއި އެތަނުންވެސް އެއް ޖަނަރޭޓަރަށް ދޭތެރެދޭތެރެއިން މައްސަލަ ދިމާވަމުންދާ ކަމަށެވެ.\nއެމްޑީޕީގެ ކައުންސިލަރެއް ކަމަށްވާ ޖަލީލު މިސަރުކާރަށް ފާޑުވިދާޅުވަމުން ވިދާޅުވީ ރައީސް އިބްރާހީމް މުހައްމަދު ސޯލިހް ވެރިކަމަށް ވަޑައިގެންނެވީ ރައްޔިތުންނަށް ބޮޑެތި ވައުދުތަކެއް ވެވަޑައިގެން ރައްޔިތުންނަށް ދަތިވެފައި ހުރި ކަންކަން ކޮށްދެއްވުމަށް ކަމަަށެވެ. ނަމަވެސް ވެރިކަމުގެ ފުރަތަމަ 100 ދުވަހުގެ ތެރޭގައި ފީއަލީ އަށް ކޮށްދެއްވުމަށް ވައުދުވެވަޑައިގެންނެވި ކަންކަން ކޮށްދެއްވާފައި ނުވާ ކަމަށާއި އެހެންކަމުން މިސަރުކާރު އަދި ފެންނަނީ ބަރުހެލި ސަރުކާރެއްގެ ގޮތުގައި ކަމަށްވެސް ވިދާޅުވި އެވެ.\n"ބަދަލުވީ ހަމައެކަނި ވެރިކަން ކުރަން ހުންނެވި ބޭފުޅާއާއި މިނިސްޓަރުން. އަޅުގަނޑުމެންނަކަށް ސަރުކާރު ބަދަލުވެގެން އަދި އެއްވެސް ކަމެއް ނުވޭ. އެކަމަކު އުއްމީދުކުރަނީ އާ މަޖިލީހާ އެކު ކަންކަން ބާރަށް ކުރެވިގެންދާނެ ކަމަށް،" ޖަލީލު ވިދާޅުވި އެވެ.\nފީއަލީ އަކީ އާބާދީގައި 1257 މީހުން ދިރިއުޅޭ 190 ގޭބިސީ ހުންނަ ރަށެކެވެ.


Yoosuf Bin Thaashfeen 97 - One Online\nޔޫސުފު ބިން ތާޝްފީން 97\n(29 މެއިގެ އަދަދާ ގުޅޭ)\nسعد ވަލުހިނގާ މަގުގެ އެއްފަރާތަކަށް އަރައިވަޑައިގެން ގަސްތަކެއްގެ ތެރޭގައި ހުއްޓިވަޑައިގެންފިއެވެ. އޭނާއަށް ޙަމަލަދެއްވޭ ހިސާބަށް ދެސަވާރުން ކައިރިޔަށް އައުމާއެކު އޭނާ ތީރެއް ދޫކޮށްލައްވައިފިއެވެ. އެތީރު ހެރުނީ އެންމެ ކުރިޔަށްއިން ސަވާރުގެ މެޔަށެވެ. އޭނާ މަރުވެގެން ވެއްޓުމާއެކު އަނެކަކު އަވަސްއަވަހަށް އަސް އަނބުރައިލައިފައި ފިލައިގެންދާން މަސައްކަތް ކުރިއެވެ. ނަމަވެސް\nسعد ދޫކޮށްލެއްވި ދެވަނަ ތީރު ހެރުނީ އޭނާގެ އުނަގަނޑަށެވެ. އޭނާ ފިލައިގެންދާން އަސް ދުއްވަނިކޮށް އަސްމަތީން ވެއްޓިއްޖެއެވެ.\nسعد އަސްމަތީން ފައިބައިވަޑައިގެން ވަލުހިނގާ މަގުގައި އޭނާގެ ކަނޑިކޮޅުން ނިޝާނެއް ކުރައްސަވައިލެއްވިއެވެ. ގަހެއްގެ ގޮފިގަނޑެއް ކަނޑުއްވައިފައި އެނިޝާނުގެ ކައިރީގައި ބޭއްވެވިއެވެ. އެއަށްފަހު އޭނާގެ އަހަށް ސަވާރުވެވަޑައިގެންފިއެވެ. އަނެއްކާވެސް ފަންސާހަކަށް ގަޒުގެ ދުރަށް ވަޑައިގެންފައި ގަހެއްގެ ގަސްގަނޑަށް އޭނާގެ ޚަންޖަރު ހަރުއްވައިލައްވައިފައި ހިލަގަނޑުގަނޑާއި ގަސްގަހުގެ ނިވައި ހޯއްދަވަމުން ފަރުބަދަމަތީން ފައިބައިވަޑައިގަންނަވާން ފައްޓަވައިފިއެވެ. سعد ވަށައިގެން ހޯއްދަވައިލެއްވިއިރު އޭނާގެ\nދެ އެކުވެރީންކުރެ އެކަކު ދިޔައީ އަހުގެ ފުރިހަމަ ދުވެލީގައި ޖަންގައްޔާ ދިމާޔަށް މިސުރާބު ޖަހަމުންނެވެ. އަނެކަކުގެ އަހުގެ ދުވެލި ދިޔައީ އިރުކޮޅަކަށްވުރެ އިރުކޮޅެއް މަޑުވަމުންނެވެ.\nسعد އޭނާގެ ބަރުބަރީ އެކުވެރިޔާއަށް ގޮވައިލައްވައިފައި ސުވާލު ކުރެއްވިއެވެ. "صـدّيـق! ކަލޭގެ އެކުވެރިޔާ ކޮބައިތަ؟"\nصـدّيـق އޭނާގެ އަސްމަތީގައި سعد ގެ އަރިހަށް އައިސް ދެންނެވިއެވެ. "އޭނާ ސަލާމަތްވެއްޖެ. ކަލާ އޭނާއާމެދު ވިސްނައިވަޑައިނުގަންނަވާ! إنشـاءاللّـه އޭނާއަށް ޙިޞްނުއްލައިޠަށް ފޯރާނެ. މިފަރާތް ބައްލަވާ! އެމީހުން އެބައާދޭ!"\nسعد ފަހަތަށް އެނބުރިވަޑައިގެން ބައްލަވައިލެއްވިއިރު ގާތްގަނޑަކަށް ސާޅީހަކަށް ފަންސާހަކަށް އަސްވާރުން ފަރުބަދަމަތީން ފައިބައިގެން އެބޭފުޅުންނާ ދިމާޔަށް ވަރަށް ބާރަށް އާދެއެވެ. سعد އަވަސް އަވަހަށް އޭނާގެ އަސް އަނބުރައިލެއްވިއެވެ. ނަމަވެސް ވަރަށް ކައިރީން ހިލައެއްގެ ނިވަލުން އައި ތީރެއް ހެރުނީ އޭނާގެ އުނަގަނޑުފުޅަށެވެ. صـدّيـق ވަރަށް ބާރަށް އަސް ދުއްވައިފައި ގަސްތަކާ ދިމާޔަށް ދާންފަށައިފިއެވެ. ހިލައިގެ ބިއްދަށުގައިހުރެ ދުނިއުކާ މީހާ صـدّيـق އާ ދިމާޔަށްވެސް ތީރެއް ފޮނުވައިލިއެވެ. އެކަމަކު ނަސީބަކުން އޭނާ ސަލާމަތްވެއްޖެއެވެ. ދުނިއުކާ މީހާ ހިލައިގެ ބިއްދަށުން ނުކުމެގެން ދުއްވައިގަތެވެ. ނަމަވެސް صـدّيـق ގެ ދުންޏެއް އަމާޒުވުމުގެ ސަބަބުން އޭނާ އަނގަވަތަށް ވެއްޓިއްޖެއެވެ. صـدّيـق އަނެއްކާވެސް سعد ގެ އަރިހަށް އަތުވެއްޖެއެވެ. ދެބޭފުޅުން ޖަންގައްޔަށް މިސުރާބު ޖައްސަވައިފިއެވެ. އެބޭފުޅުންގެ ދެ އަސް ވަނީ ވަރަށްބޮޑަށް ވަރުބަލިވެފައެވެ. އެބޭފުޅުން ފަހައި އަންނަ މީހުންގެ ތެރެއަށް އައު ބައިބައިގަނޑު އަންނަނީ އިތުރުވަމުންނެވެ.\nޖަންގައްޔަށް ވެދެވަޑައިގެންނެވުނުތަނާ سعد ގެ އަސް މަރުވެގެން ވެއްޓިއްޖެއެވެ. سعد ގެ އެކުވެރިޔާ صـدّيـق ވެސް އަސްމަތީން ފުންމައިލައިފައި سعد ގެ އަރިހަށް އަތުވެއްޖެއެވެ. سعد ތުރުތުރުއަޅަމުން ބިންމަތީން ތެދުވެވަޑައިގެން އޭނާގެ އެކުވެރިޔާއާ ދިމާޔަށް ހަޅޭފުޅުލައްވައިގެންނެވިއެވެ. "صـدّيـق ގޯސްނަހަދާ! ކަލޭ އަސްމައްޗަށް އަރާ! ނިކަން ބަލައިބަލަ އެމީހުން ވަރަށް ކައިރިޔަށް އަތުވެއްޖެ. އަނެއްކާ އަހަންނަކަށް މާގިނައިރަކު ކަލެޔަކާ ބައިވެރިޔެއްވެސް ނުވެވޭނެ!"\nصـدّيـق ޖަވާބު ދިނެވެ. "އަޅުގަނޑުގެ އަހުގައިވެސް އިތުރަށް ދުވެވޭހައި ވަރެއްނެތް. ދެންއޮތީ ފަރުބަދަޔަށް އެރުން. އަޅުގަނޑުމެން ކުރިމަތީގައި މިހިރަ ފަރުބަދަޔަށް އަރާނަމަ އެބައިމީހުންނަކަށްވެސް އަސްމަތީން ނުފައިބައެއް އަޅުގަނޑުމެންގެ ފަހަތަކުން ފަރުބަދަޔަކަށް ނޭރޭނެ." سعد އޭނާގެ ހަށިކޮޅުގައި ބާކީހުރި ހަކަތަކޮޅު ބޭނުންކުރައްވައިގެން ފަރުބަދަޔަށް އަރައިވަޑައިގަންނަވާން ފައްޓަވައިފިއެވެ.\nމުސްލިމު އަންދަލުސްގެ މާލިގާގެ އަލްޤަޞްރު ގަނޑުވަރުގެ ދޮރުކޮޅެއް ---\nފަހަތުން އަންނަ ސަވާރުންވެސް ފަރުބަދައިގެ ކައިރިޔަށް އައިސް އަސްމަތީން ފައިބައިގެން ފަރުބަދަޔަށް އަރަން ފަށައިފިއެވެ. سعد ގެ ހަށިކޮޅުގައި ހުރި ޒަޚަމުތަކުން ފައިބަމުންދާ ލޭގެ ސަބަބުން سعد ގެ ހަށިކޮޅުގެ ހަކަތަ ދަނީ ނެތެމުންނެވެ. ފަރުބަދައިގެ ކުރިޔާ ވިއްސަކަށް ގަޒު ދުރުން سعد ވަރުބަލިފުޅުވެގެން ހިލައެއްގެ މަތީގައި އިށީނދެވަޑައިގެންފިއެވެ. އޭރު صـدّيـق ވަނީ ތަންކޮޅެއް މައްޗަށް އަރައިފައެވެ. އޭނާ އެނބުރިއައިސް سعد ގެ އަރިހުގައި ވަރަށް ބާރަށް ދެންނެވިއެވެ. "ހިތްވަރު ދޫކޮށްނުލައްވާ. އަޅުގަނޑުމެންގެ ތުރުކަސްތައް މިހިރީ ދުނީން ފުރިފައި. އަޅުގަނޑުމެން މިފަރުބަދަމަތި އަޅުގަނޑުމެންގެ އެންމެފަހުގެ ދިފާޢީ މަރުކަޒު ކަމުގައި ހަދާނީ."\nކޮންމެއަކަސް އެތައްބަޔަކު ދުނިއުކަމުން ގެންދަނިކޮށްވެސް سعد އާއި صـدّيـق އާ ދެބޭފުޅުން މަރަށް ފުރާނަޔަށް ފަރުބަދަމައްޗަށް އަރައިވަޑައިގެންފިއެވެ. ދެބޭފުޅުން ތިއްބެވިތާނގެ ފަހަތުގައި އޮތީ ވަރަށް އަޑި ވަޅުގަނޑެކެވެ. އެހެންކަމުން އެފަރާތުން ނުރައްކަލެއް އައުމުގެ އެކަށޭނަކަމެއް ނެތެވެ.\n"ކަލާގެ ހާލުކޮޅު ކިހިނަކުންތޯ؟" صـدّيـق، سعد ގެ އަރިހަށް އައިސް ހިލައެއްގެ ނިވަލުގައި އިށީންނަމުން ސުވާލުކުރިއެވެ.\nسعد އޭނާގެ ކޮނޑުފުޅުގައި އަޅުއްވައިފައިއޮތް ދުނިދަނޑި ނަންގަވަމުން ވިދާޅުވިއެވެ. "އަހަރެން ރަނގަޅު!"\nއޭރު ދިހަވަރަކަށް މީހުން ހަޅޭއްފަޅޭއްލަވަމުން ފަރުބަދަމައްޗަށް އަރަމުން އާދެއެވެ. سعد އާއި އޭނާގެ އެކުވެރިޔާއާ ދެބޭފުޅުން ވިދިވިދިގެން ތީރުތަކެއް ފޮނުއްވައިލެއްވިއެވެ. ވަގުތުން ފަސްމީހުން މަރުވެއްޖެއެވެ. ދެންތިބި މީހުން މައްޗަށް އަރަމުންއައި ވަރަށްވުރެ މާބާރަށް ތިރިޔަށް ފައިބާން ފަށައިފިއެވެ. صـدّيـق ހިތްހަމަޖެހިލައިގެން سعد ގެ އަރިހުގައި ދެންނެވިއެވެ. "ހުއްދަ ދެއްވައިފިނަމަ ކަލާގެ އުނަގަނޑުފުޅުގައި ތިޔަހަރަ ތީރު ލުހެލަންކަމަށް."\n"ނޫން. އަހަރެންވެސް އެތީރު އުފުރޭތޯ ބަލައިލިން. ތީރު ހެރިފައި މިހިރީ މާފުނަށް."\nصـدّيـق ބުންޏެވެ. "މުނާފިޤުން އަބަދުވެސް ފިނޑިވާނެ. އަޅުގަނޑުމެންނަށް އިރުގަނޑަކު ހިފަހައްޓައިލެވިއްޖެނަމަ އަޅުގަނޑުމެންގެ ކިއްލާ މީހުން މިދިމާޔަށް އަތުވެދާނެ."\n"އެމީހުންނަށް މަގުދައްކަން އަހަރެން އައީ ނިޝާންތަކެއް ދޫކޮށްފައި." سعد ވިދާޅުވިއެވެ.\nއަނެއްކާވެސް ޙަމަލަދޭ މީހުންތަކެއް ބަނޑުލައި ލޫދެމުން ގަސްގަހާއި ހިލަހިލައިގެ ނިވާ ހޯދަމުން މައްޗަށް އަރާން ފަށައިފިއެވެ. އެބައިމީހުން ގޮވައިލިއެވެ. "ތިޔަބައިމީހުން ތިޔަތިބީ އަހަރެމެންގެ ޙިޞާރުގައި. މިހާރަކު ހަނގުރާމަ ކުރުމުގެ ބޭނުމެއް ނެތް."\nسعد ވިދާޅުވިއެވެ. "އަރަހެމެންނަށް ވިސްނައިދިނުމުގެ ބަދަލުގައި އަމިއްލަޔަށް ވިސްނައިލާ! އަހަރެމެންނަށް ފުރިހަމަ ޔަގީންކަން އެބައޮތް. އަހަރެމެންގެ ލޭގެ ކޮންމެ ތިއްކަކީވެސް އަންދަލުސުގެ މިއްލަތު ވިއްކާ ޣައްދާރުގެ ކިބައިން ހިސާބު އަތުލުން އަވަސްވާނެ ލޭތިއްކެއް. ޝެހެޒާދާ رشـيـد ތިޔަބައިމީހުން ފޮނުއްވީ އަހަރެމެން ޙިޞްނުއްލައިޠަށް ދިޔަނުދީ ހުއްޓުވަން. ތިޔަބައިމީހުން ވިސްނާ. އޭނާ ވަނީ އަލްފާންސޫއަށް އަންދަލުސުގެ މިނިވަންކަން ވިއްކަވައިފައި. މިހާރު أميـر يـوسف އަށްވެސް ވާނީ އެކަން އެނގިވަޑައިގެންފައި."\nފަރުބަދަޔަށް އަރާމީހުންގެ ކޮމާންޑަރ ހިލައިގެ ނިވަލުން ނުކުމެގެން ތަންކޮޅަކަށް މައްޗަށް އަރައިފިއެވެ. އޭނާ ގޮވައިލިއެވެ. "أميـر يـوسف މިހާރު ދުނިޔޭގައި ހުންނެވިކަމުގައިވާނަމަ އޭނާ މިހާރު ޙިޞްނުއްލައިޠުގެ ޙިޞާރު ދޫކޮށްލައްވައިފައި މުރާކިޝާ ދިމާޔަށް އެތައް މަންޒިލެއްގެ ދުރަށް ވަޑައިގެންފާނެ!" سعد ޖަވާބު ދެއްވުމުގެ ބަދަލުގައި ދުންޏެއް ދޫކޮށްލެއްވިއެވެ. ކޮމާންޑަރުގެ މުލައްދަނޑި ޒަޚަމުވުމުން އޭނާ ހިލައިގެ ނިވަލުގައި އޮށޯވެއްޖެއެވެ.\nޙަމަލަދޭ މީހުން އިރުކޮޅެއްވަންދެން އެއްވެސް ހަރަކާތެއް ނުކޮށް ތިއްބެވެ. سعد ގެ އަރިހުގައި އެހިމޭންކަމަކީ ކަނޑިތައް ކޭއްތޭ އަޑާއި ތީރުތަކުގެ ވައިކެފޭ އަޑަށްވުރެ މާބޮޑަށް ކެތްތެރިވެވަޑައިގަންނަވަން އުނދަގޫފުޅުވި ހަމަހިމޭންކަމެކެވެ. سعد ގެ ޒަޚަމުގެ ތަދުފުޅާއި ވޭންގަދަކަމުން ބައެއްފަހަރު ހިލައެއްގައި އިސްތަށިފުޅު އަޅުއްވައިގެން ބަންޑުން އޮށޯވެވަޑައިގަންނަވައެވެ. ކަނދުރާފުޅު އުފުއްލައިލައްވައި ވަށައިގެން ބައްލަވައިލައްވައެވެ. މޫނުފުޅުމައްޗަށް އަނދިރިވާން ފެށުމުން އަނެއްކާވެސް އޮށޯވެވަޑައިގަންނަވަނީއެވެ. މަރާ ދެކޮޅަށް ހަނގުރާމަކުރައްވަން އޭނާއަށް ހިތްވަރު ލިބިވަޑައިގަންނަވަނީ އެންމެ އުންމީދެއްގެ ސަބަބުންނެވެ. އޭނާގެ ބަލިކަށިވަމުންދާ ހިތްޕުޅުގެ ވިންދު ދަންނަވަމުން ގެންދެއެވެ.\n"ޝައްކެއްނެތެވެ. ކިއްލާގެ ފާރަވެރީން އަހަރެމެންނާ އެހީވާން އަންނާނެއެވެ. އެމީހުން މިހާރު މިހިސާބާ މާދުރެއް ނުވާނެއެވެ. މިހާރު އެބައިމީހުން އެވެނި ކޯރަކާއި މިވެނި ފަރުބަދައެއް ހުރަސްކޮށްފާނެއެވެ. އިރާދަކުރެއްވިއްޔާ އަދިޔެއް އަހަރެން މަރުވުމުގެ ވަގުތެއް ނާދެއެވެ. އަހަރެން ދިރިހުންނާން ޖެހޭނެއެވެ. ޙިޞްނުއްލައިޠުގައި އިސްލާމީ ދިދަ ވިހުރުވޭތަން ދުށުމަށްޓަކައެވެ. ميـمــونـة އަށް ފަތަޙައިގެ އުފާވެރި ޚަބަރު ދެންނެވުމަށްޓަކައެވެ. ޤުރުޠުބާގައި އެތައް އަހަރަކުއްސުރެ ވީރާނާވެފައިހުރި އަހަރެންގެ އަމިއްލަ ގެ އަލުން އާބާދުކުރުމަށްޓަކައިވެސް އަހަރެން ދުނިޔޭގައި ހުންނާންޖެހެއެވެ. އަދިޔެއް އަހަރެންގެ ޙަޔާތުގެ މަޤުޞަދު ފުރިހަމައެއް ނުވެއެވެ. އަހަރެންގެ ހުވަފެންތަކުގެ ތަޢުބީރު އަހަންނަކަށް އަދިއެއް ނުފެނެއެވެ. އަހަރެންގެ އެންމެފަހު ވަގުތު ޖެހުނުކަމުގައިވިޔަސް އަހަރެންގެ އެންމެފަހުގެ ލޭތިކި އޮހޮރިގެންދާންދެންވެސް ޣަދަރުވެރި ދުޝްމިނުންނާ ކުރިމަތިލާނަން."\nމިބާވަތުގެ ހިތްވަރުފުޅު އާލާކޮށްދޭ ޚިޔާލުފުޅުގެ ސަބަބުން ވަރުފުޅު ދެރަކަމާއި ނުހަނު ބޮޑަށް ކަރުފުޅު ހިއްކުމުގެ އިޙުސާސު އިރުކޮޅަކަށް ދުރުކޮށްދެއެވެ. سعد ކޮންމެވެސް މިންވަރަކަށް ޢަޒުމާއި ހިތްވަރުފުޅާއެކު ތެދުވެވަޑައިގެން އިށީނދެވަޑައިގަންނަވައެވެ.\nصـدّيـق ކުއްލިޔަކަށް އުތުރުފަރާތުގެ ފަރުބަދަޔަކަށް އިޝާރަތްކޮށްލައިފައި ދެންނެވިއެވެ. "މިދިމާޔަށް ބައްލަވާ! އެމީހުން އެބައާދޭ!"\nسعد ބައްލަވައިލެއްވިއިރު ވަރަށް ބާރަށް އަސް ދުއްވަމުން އަންނަ އަސްވާރުންގެ ގެމައެއް ފަރުބަދައެއްގެމަތީން ފައިބައިގެން ވާދީއާ ދިމާޔަށް މިސުރާބުޖަހަމުންދާތީ ފެނިވަޑައިގެންފިއެވެ. އޭނާގެ މޫނުފުޅުމަތީން އުންމީދުގެ އަލިކަން ފާޅުވާން ފަށައިފިއެވެ. سعد ވިދާޅުވިއެވެ. صـدّيـق! އަހަރެމެން މި ޣަދަރުވެރި ފިނޑީންގެ އަތުން މަރުވެދިޔުމަކީ މާތް اللّـه އެދިވޮޑިގެންވާކަމެއް ނޫންކަން އެނގިއްޖެ. އެއަންނަނީ އަހަރެމެންގެ މީހުން. އެމީހުން އެއަންނަނީ މިދިމާޔަށް. އަހަންނަށް ޔަގީންވާ ގޮތުގައި އެމީހުންނަށް މި ޚާއިނުން ފެނިއްޖެ."\nކަނާތްފަރާތުން ތިރިޔަށް ހިލައެއް ވެއްޓުނު އަޑު އިވިއްޖެއެވެ. صـدّيـق ކުރިޔަށްޖެހިލައިފައި ބަލައިލުމަށްފަހު ހަޅޭއްލަވައިގަތެވެ. "ހުސިޔާރު! އެބައިމީހުން މިފަރާތުން ޙަމަލަދޭން އެބަތައްޔާރުވޭ!"\nسعد ދެކަކޫފުޅު ޖައްސަވައިގެން ކުރިޔަށް ވަޑައިގަންނަވަމުން ބައްލަވައިލެއްވިއިރު ޙަމަލަދޭ މީހުން ހިލަތަކުގެ ބިއްދޮށުން ބިންމަތީގައި ބަނޑުޖައްސައިގެން ލޫދެމުން ފަރުބަދަމައްޗަށް އަރަމުން އާދެއެވެ. سعد އާއި صـدّيـق އާ ދެބޭފުޅުން ދުނިޖައްސަވައި ދެމީހަކު ޒަޚަމުކޮށްލެއްވުމުން ދެންތިބި މީހުން ހިލަތަކުގެ ނިވަލުގައި ފިލައިފިއެވެ. ޙަމަލަދޭ މީހުން އިރުކޮޅަކުން ކުއްލިޔަކަށް ކަނާތްފަރާތުންނާއި ވާތްފަރާތުންނާއި ކުރިމަތީން އެއްފަހަރާ މައްޗަށް އަރާންފަށައިފިއެވެ. سعد އާއި صـدّيـق އާ ދެބޭފުޅުންވެސް ތިންފަރާތަށް ޙަމަލަދެއްވޭފަދަ ތަނެއްގައި އިށީނދެވަޑައިގެންފިއެވެ. سعد ދުނިއުއްކަވަމުން ގެންދަވާއިރު ބައެއްފަހަރު ވާދީއާ ދިމާޔަށް ބައްލަވައިލައްވައެވެ. އަސްވާރުންގެ ގެމަ ކައިރިވަމުން އަންނާތީ އޭނާއަށް ހިތްވަރު ލިބިވަޑައިގަންނަވައެވެ. ކުއްލިޔަކަށް ހަތްމީހަކު ހިލަތަކުގެ ބިއްދޮށުން ނުކުމެ ފަރުބަދަމައްޗަށް ޙަމަލަދީފިއެވެ. سعد ދުނި ޖައްސަވައި އޭގެތެރެއިން ދެމީހަކު ތިރާކޮށްލެއްވިއެވެ. އެކަމަކު ތިންމީހަކު ފަރުބަދަމައްޗަށް އަރައިފިއެވެ. އެކަކު ކަނޑި ދަމައިގަނެގެން سعد އާ ޙަމަލަދޭން މަސައްކަތް ކުރިއެވެ. އެކަމަކު سعد ދޫކޮށްލެއްވި ތީރު ހެރުނީ އޭނާގެ މެޔަށެވެ. އެމީހާ ބިރުވެރި ހަޅޭކަކާއެކު ފަރުބަދަމަތީން ވެއްޓިއްޖެއެވެ. صـدّيـق ދުނިދަނޑި އެއްލައިލައިފައި ކަނޑި ދަމައިގެންފިއެވެ. އޭނާގެ ފަހަތުން އަންނަ ދެމީހުނާ ޙަމަލަދީފިއެވެ. صـدّيـق އެދެމީހުންގެ ކަންތައް ނިންމައިލާއިރަށް އަނެއްކާ ދެމީހަކު ކުރިމަތީން ފަރުބަދަމައްޗަށް އަރައިފިއެވެ. سعد ކުއްލިޔަކަށް ހިތްވަރުފުޅާއެކު ތެދުވެވަޑައިގެން އެދެމީހުންނާ ޙަމަލަ ދެއްވައިފިއެވެ. އޭގެތެރެއިން އެކަކު ފަހަތަށް ކޮއްޕަވަމުން ވަޑައިގެން ހިލަގަނޑުގެ ކަނަކަށް ގެންދަވައިފިއެވެ.\nسعد ގެ ކަނޑިކޮޅުން ދޫކޮށްލެއްވި އެތިފަހަރު އެރީ އޭނާގެ ކޮނޑަށެވެ. އޭނާ ފަރުބަދަމަތީން ފަހަތަށް ވެއްޓިއްޖެއެވެ. ދެވަނަ މީހާ سعد ގެ ހަށިކޮޅަށް ކަނޑި އެތިފަހަރެއް އަރުވައިލިއެވެ. އެ އެތިފަހަރު سعد ގެ މުލައްދަނޑިފުޅުގައި ޒަޚަމެއް އުފެއްދުމަށްފަހު ތިރިޔަށް ސޮހިގެން ހިނގައްޖެއެވެ. ނަމަވެސް سعد ގެ އިސްތަށިފުޅު އަނބުރައިގަތުމުގެ ސަބަބުން ފަހަތަށްފަހަތަށް ވަޑައިގެން ހިލައެއްގެ މައްޗަށް ވެއްޓިވަޑައިގެންފިއެވެ. ޙަމަލަދިން މީހާ سعد ގެ ގައިކޮޅުގައި ދެވަނަ އެތިފަހަރެއް ޖަހަން މަސައްކަތްކުރިއެވެ. އެކަމަކު އޭރު صـدّيـق އޭނާ ޙަމަލަދިން މީހާ ޤަތުލުކޮށްލުމަށްފަހު ވިދުވަރެއްފަދަ ހަލުވިކަމާއެކު މިފަރާތަށް ސަމާލުކަން ދީފިއެވެ. ދެމީހުން ކަނޑި އެތިއެތިފަހަރު ބަދަލުކުރާން ފަށައިފިއެވެ. އެކަމަކު ބަސްބުނާހައި ކުޑައިރުކޮޅެއްގެ ތެރޭގައި صـدّيـق އޭނާގެ ކަނޑި އެމީހާގެ މެޔަށް ކޮއްޕައިލައިފިއެވެ. ޙަމަލަދޭ މީހުންކުރެ ބާކީތިބި މީހުން މައްޗަށް އެރުމުގެ ބަދަލުގައި ހަޅޭއްފަޅޭއްލަވަމުން ތިރިޔަށް ފައިބާން ފަށައިފިއެވެ. އޭގެތެރެއިން ކޮންމެވެސް މީހެއް ވަރަށް ބާރަށް ހަޅޭއްލަވައިގަތެވެ. "ބަރުބަރީން އަތުވެއްޖެ! އަވަހަށް ފިލަމާ ހިނގާ! ފިލަމާ ހިނގާ!"\nގުޅޭ ޓެގު ދީން އިސްލާމީ ތާރީޚު ޔޫސުފު ބިން ތާޝްފީން މުސްލިމުން


Sheereen ge dhariyaku accident ve serious haalathugai | Mihaaru\nޝައިބާނަށް އައިސީޔޫގައި ފަރުވާ ދެނީ: ފޮޓޯ: ފޭސްބުކް\nޝީރީންގެ ދަރިއަކު އެކްސިޑެންޓްވެ ސީރިއަސް ހާލަތުގައި\n04 ސެޕްޓެމްބަރ 2019 - 13:18 37 comments\nމާލޭގައި ހަދަމުން ދިޔަ އިމާރާތެއްގައި ހުރި ކުނިތަކެއްގެ ތެރޭގައި މަރާލާފައި އޮއްވައި މީގެ ނުވަ އަހަރު ކުރިން ފެނުނު މަރިޔަމް ޝީރީންގެ ދަރިއަކު އެކްސިޑެންޓުވެ، އޭޑީކޭ ހޮސްޕިޓަލުގައި ފަރުވާދެމުން އެބަދެ އެވެ.\nލ. ގަމުގައި ބާރު ސްޕީޑުގައި ސައިކަލް ދުއްވާފައި ދަނިކޮށް ކަހާލައިގެން ވެއްޓި ޝައިބާން ޝުހައިލް 16، އަށް އަނިޔާވެފައި ވަނީ މިދިޔަ މަހުގެ 10 ވަނަ ދުވަހު އެވެ.\nއޭނާ އަކީ ޝީރީންގެ ހަތަރު ކުދިންގެ ތެރެއިން ދުނިޔޭގައި ހުރި އެންމެ ހަގު ކުއްޖާ އެވެ. ޝީރީންގެ އެންމެ ހަގު ދަރިފުޅު ވަނީ ޅ. ނައިފަރުގައި ހިނގި އަލިފާނުގެ ހާދިސާއެއްގައި މީގެ އަހަރުތަކެއް ކުރިން މަރުވެފަ އެވެ.\nޝީރީންގެ ދައްތަ، ރުގިއްޔާ ނާޝިދާ "މިހާރު" އަށް މިއަދު ބުނީ، އެކްސިޑެންޓުގައި ޝައިބާންގެ ކަނދުރާ ބިނދި، މައިނާރު ފިތުމުގެ ސަބަބުން އުނަގަނޑުން ތިރި ވާގި ނެތިފައިވާ ކަމަށެވެ. އަދި ކަރަށް ލިބުނު ގެއްލުންތަކުގެ ސަބަބުން އަމިއްލަ އަށް ނޭވާލުމަށް ޝައިބާން ނުކުޅެދިފައިވާ ކަމަށް ވެސް ދައްތަ ބުންޏެވެ.\n"ވެންޓިލޭޓާގައި އޮތީ. ގިނައިން ބާއްވަނީ ވެސް ނިންދަވާފައި،" ލ. ގަން، ހަމަދު ސްކޫލުގެ ގްރޭޑް 10 ގައި ކިޔަވަމުން އައި ޝައިބާންގެ ހާލަތު ކިޔައިދެމުން ދައްތަ ބުންޏެވެ.\nއާސަންދައިގެ އެހީގައި ޝައިބާން މާދަމާ އިންޑިއާ އަށް ގެންދިއުމަށް މަސައްކަތް ކުރަމުން އަންނަ ކަމަށް ވެސް ރުގިއްޔާ ބުންޏެވެ.\nޝައިބާންގެ ފަރުވާއަށް ހެޔޮ އެދޭ މީހުންގެ އެހީތެރި ކަމަށް އެ އާއިލާ އިން އެދެ އެވެ. ޝައިބާންގެ ބެލެނިވެރިޔާ އަދި މާމަ ޝަރީފާ އިބްރާހިމްގެ އެކައުންޓް ނަމްބަރަކީ 101 361363 7707 މި އެވެ.\nއިތުރު ލިޔުންތައް ލ. ގަން އޭޑީކޭ ހޮސްޕިޓަލް މަގުމަތީގެ އެކްސިޑެންޓް ޝީރީން މަރާލުން އެކްސިޑެންޓް ލ. އަތޮޅު\nލ.ގަމުގައި އެކްސިޑެންޓުވެ މީހަކު ސީރިއަސް ހާލަތުގައި\nލ. ގަމުގައި އެކްސިޑެންޓެއް ހިނގައި މީހަކު މަރުވެއްޖެ


އެމްޑީޕީއަށް ލިބޭ ބަޖެޓްގެ 50 އިންސަތަ ދާއިރާތަކަށް އެމްޑީޕީއަށް ލިބޭ ބަޖެޓްގެ 50 އިންސަތަ ދާއިރާތަކަށް\nއެމްޑީޕީއަށް ލިބޭ ބަޖެޓްގެ 50 އިންސަތަ ދާއިރާތަކަށް\nއެމްޑީޕީގެ ޤައުމީ މަޖިލީހުގެ ޖަލްސާގެ ތެރެއިން.\nދައުލަތުގެ ބަޖެޓުން ސިޔާސީ ޕާޓީތަކަށް ދޫކުރާ ފައިސާތަކުގެ ތެރެއިން އެމްޑީޕީއަށް ލިބޭ ފައިސާގެ 50 އިންސައްތަ، ދާއިރާތަކަށް ބެހުމަށް ނިންމައިފިއެވެ.\nއެމްޑީޕީން ރޭ ބޭއްވި އެޕާޓީގެ ޤައުމީ މަޖިލީހުގެ ބައްދަލުވުމުގައިވަނީ ދައުލަތުގެ ބަޖެޓުން ސިޔާސީ ޕާޓީތަކަށް ދޫކުރާ ފައިސާތައް ދާއިރާތަކަށް ދިނުމުގައި ގެންގުޅޭގެ އުސޫލުތަކެއް ކަނޑައަޅާފައެވެ. ދައުލަތުގެ ބަޖެޓުން ސިޔާސީ ޕާޓީތަކަށް ދޫކުރާ ފައިސާއިން ވަކި އިންސައްތައެއް ދާއިރާތަކަށް ދިނުމާއި ގުޅޭގޮތުން އައްޑޫ ސިޓީ ދާއިރާގެ ރައީސް އަހުމަދު އަދުހަމް ހުށައަޅާފައިވާ ގަރާރު ދިރާސާކޮށް، ގައުމީ މަޖިލީހުން އެކުލަވާލި5މެމްބަރުންގެ ކޮމިޓީން އެކުލަވާލި ރިޕޯޓް ވަނީ ޤައުމީ މަޖިލީހަށް ހުށަހަޅާފައެވެ.\nޤައުމީ މަޖިލީހުން އެކުލަވާލި ކޮމިޓީން ދިރާސާކުރި ރިޕޯޓްގައި އަތޮޅުތެރެއަށާއި، މާލޭގެ މައި އޮފީހުގެ ޚަރަދުތައް ބެލެހެއްޓުމަށްވަނީ ހަމަހަމަ އުސޫލަކުން ޚަރަދުކުރާނެ ގޮތަކަށް ކަނޑައަޅާފައެވެ. އެގޮތުން މައި އޮފީސް ހިންގުމަށް 50 އިންސައްތަ އަދި އަތޮޅުތެރޭގެ ދާއިރާތައް ހިންގުމަށް 50 އިންސައްތަ ޚަރަދުކުރުމަށް ވަނީ ފާސްކޮށްފައެވެ.\nފައިސާ ދިނުމަށް ކަނޑައަޅާފައިވާ އުސޫލުގެ ދަށުން ދާއިރާއަށް ލިބޭ 50 އިންސައްތަ އެ ދާއިރާތަކުގެ ރަށްތަކަށް ބެހުމުގައި އަމަލުކުރާނެ އުސޫލެއްވެސްވަނީ ކަނޑައަޅާފައެވެ. އަދި ދައުލަތުގެ ބަޖެޓުން ޕާޓީއަށް ލިބޭ ފައިސާ ދާއިރާގެ ރަށްތަކަށް ދޫކުރުމުގައި ޕާޓީގެ ކޮންމެ ދާއިރާގައި ބެންކް އޮފް މޯލްޑިވްސްގައި، އެކައުންޓެއް ހުޅުވައި އެކައުންޓަށް ޖަމާ ކުރާގޮތަށް ހުށަހެޅުނު އިސްލާހުވެސް ވަނީ ޤައުމީ މަޖިލީހުން ފާސްކޮށްފައެވެ. ފޭދޫ ދާއިރާގެ ރައީސް މުހައްމަދު ނިހާދު ހުށަހެޅުއްވި އިސްލާހު ފާސްވެފައިވަނީ 39 މެމްބަރުންގެ ވޯޓުންނެވެ.\nއެމްޑީޕީގެ ސިޔާސީ ހަރަކާތްތައް ހިންގުމަށާއި، ޕާޓީގެ ކަންކަން މާލެއާއި އަތޮޅުތަކުގައިވެސް ހިންގުމަށް ބޭނުންވާ ފައިސާ ކަނޑައެޅުމަށް އެކުލަވާލި ރިޕޯޓަށް ހުށަހެޅި4އިސްލާހުގެ ތެރެއިން ފާސްވެފައިވަނީ2އިސްލާހެވެ. މި އިސްލާހުތަކާއެކު ފައިސާ ދޫކުރުމުގައި އެކުލަވާލި ރިޕޯޓް ގައުމީ މަޖިލީހުން ފާސްވެފައިވަނީ ރޭގެ ބައްދަލުވުމަށް ވަޑައިގެންނެވި 54 މެމްބަރުންގެ ތެރެއިން 52 މެމްބަރުންގެ ވޯޓާއި އެކުގައެވެ.


#BREAKING: Dhe aharuge kuhjjaa rape kuri mahssala: Kuhjjaage bahppa hahyyarukohggen Dhoonidhoo ah gengosfi - One Online\n17 ޖެނުއަރީ 2020: ކަނޑުހުޅުދޫގައި ރޭޕްކުރި ދެ އަހަރުގެ ކުއްޖާގެ ބައްޕަ ފިލައި ހުރި، ހުޅުމާލޭ ފްލެޓް ނަންބަރު 108 އަށް ގެއްލުން ލިބިފައި --- ވަން ފޮޓޯ: މުހައްމަދު އައުޒަމް\nދެ އަހަރުގެ ކުއްޖާ ރޭޕްކުރި މައްސަލަ: ކުއްޖާގެ ބައްޕަ ހައްޔަރުކޮށްގެން ދޫނިދުއަށް ގެންގޮސްފި\nގއ. ކަނޑުހުޅުދޫގައި ރޭޕް ކުރި ދެ އަހަރުގެ އަންހެން ކުއްޖާގެ ބައްޕަ ހުޅުމާލޭ ފްލެޓެއްގެ ތެރޭގައި ހުއްޓައި ފުލުހުން އެ ފްލެޓުގެ ދޮރު ވައްޓާލައިގެން ވަދެ އޭނާ ހައްޔަރުކޮށްފި އެވެ.\nފުލުހުންގެ މީޑިއާއިން ދާދި ދެންމެ ބުނީ، "ފުލުހުން މިހާރު ބަލަމުންދާ ކުޑަކުއްޖަކާ މެދު ޖިންސީ ގޯނާ ކުރި މައްސަލައެއްގައި ހުޅުމާލޭ 108 ނަންބަރު ފްލެޓުން 33 އަހަރުގެ ދިވެހި ފިރިހެނެއް ފުލުހުންގެ ބެލުމުގެ ދަށަށް ގެނެސްފައިވޭ. އަދި އޭނަ މިހާރު ވަނީ ދޫނިދޫއަށް ގެންދެވިފައި." ކަމަށެވެ.\n"ވަން" އަށް އެނގިފައިވާ ގޮތުގައި ފުލުހުން ހައްޔަރުކޮށްގެން ގެންދިޔައީ ކުއްޖާގެ ބައްޕަ އެވެ.\nފުލުހުން ކުއްޖާގެ ބައްޕަ ހައްޔަރުކޮށްގެން ގެންގޮސްފައި މި ވަނީ ފްލެޓުގެ ދޮރު ވައްޓާލައިގެން އެތެރެޔަށް ވަދެ ފްލެޓް ތެރޭގައި ވެސް ގިނަ އިރުތަކެއް ވާންދެން ހަރަކާތްތެރިވުމަށްފަހު އެވެ. އޭނާ ހައްޔަރުކޮށްގެން ނެރެގެން ގެންދިޔުމަށް ގިނަ އިރުތަކެއް ނެގީ ގިނަ އަދަދެއްގެ އާންމުން އެ ސަރަހައްދުގައި ނުރުހުން ފާޅުކުރަމުން ދިޔުމުގެ ސަބަބުން އެމީހާގެ ސަލާމަތާއި ރައްކާތެރިކަން ކަށަވަރުކުރުމަށް ޓަކައި ކަމަށް ބެލެވެ އެވެ.\nއެ ސަރަހައްދަށް އެއްވެ ތިބި އާންމުން ވަނީ ވަރަށް ބޮޑަށް ހޫނު ވެފައި ކަމަށާއި، ކުއްޖާގެ ބައްޕަ އެމީހުންނާ ހަވާލު ކުރުމަށް ވެސް އޭގެ ތެރެއިން ބަޔަކު ގޮވަމުން ދިޔަ ކަމަށް އެ ސަރަހައްދުގައި ތިބި ވަން ގެ ނޫސްވެރީން ބުނެ އެވެ.\nވަން އަށް އެނގިފައިވާ ގޮތުގައި މި ފްލެޓަކީ ކުއްޖާގެ މާމަ، (ބައްޕަގެ މަންމަ) ދިިރިއުޅޭ ފްލެޓެވެ.\nއެ ސަރަހައްދު އިތުރަށް ހޫނުވެ، ފްލެޓާ ދިމާއަށް އެއްޗެހި ވެސް އުކާފައި ވެއެވެ. ފްލެޓުގެ ބިއްލޫރިގަނޑެއް ވެސް ވަނީ ތަޅާލައިފަ އެވެ. އަދި އެހެން ބައެއް ކަހަލަ ގެއްލުންތައް ވެސް ފްލެޓަށް ދީފައިވާ ކަމަށް މައުލޫމާތު ލިބެ އެވެ. ސަރަހައްދު އިތުރަށް ހޫނުވުމުގެ ސަބަބުން އާންމުން ދުރުކުރުމަށް ފުލުހުން ޕެޕާ ސްޕަރޭ ޖަހާފައިވާ ކަމަށް ވެސް ވަންގެ ނޫސްވެރީން މައުލޫމާތު ދެއެވެ.\nވަން ގެ ނޫސްވެރީން ބުނީ އެ ސަރަހައްދުން އަނިޔާވެފައި ވަނީ އެންމެ ފުލުހަކަށް ނޫން ކަަށާއި އެންމެ މަދު ވެގެން ވެސް ދެ ފުލުހަކަށް އަނިޔާވިކަން އެނގިފައިވާ ކަމަށެވެ.\nގުޅޭ ޓެގު ޖިންސީ ގޯނާ ކުޑަކުދީންނަށް ކުރާ އަނިޔާ ކުޑަކުދީން ދޫނިދޫ ކަނޑުހުޅުދޫގައި ކުއްޖަކަށް ޖިންސީ ގޯނާކުރުން


(22 ޑިސެމްބަރ 2016 އާ ގުޅޭ)\nޒަލަފްއަކީ އިންސާނަކަށް ނުވި ނަމަވެސް ޞާބިރާގެ ހިތް ޒަލަފްއަށްޓަކައި ޝުކުރުން ފުރުނެވެ. އަދި އެއްފަހަރު ނަމަވެސް ޒަލަފްއާ ބައްދަލުވުމަށް އޭނާއަށް އެދެވުނެވެ. ހަމައެއާއެކު ޒަލަފް އިންސާނަކަށްވީނަމަ އޭނާގެ ދަރިފުޅުގެ ދިރިއުޅުން ބާއްޖަވެރި ވާނޭކަމުގެ އުންމީދު އައުވެގެންދިޔައީ ކީއްވެކަމެއް ޚުދު އޭނާގެ ވިސްނުމަކަށް ވެސް ނައެވެ.\nހުރިހާ އެންމެންގެ ތެރެއިން އެއްފަރާތްވެލީ ރީހާންއެވެ. އެތަނުގައި މިވަގުތު އޭނާގެ ބޭނުމެއްނެތްހެން އިހުސާސްވެގެންނެވެ. މަޑުމަޑުން ކޮޓަރީގެ ދޮރުހުޅުވާލާފައި ބޭރަށް ނުކުންއިރު ގޮނޑިބަރީގައި ޝިޔާރު އިންތަން ފެނުނެވެ. އޭނާއަށް ވެސް ރީހާން ފެނުމާއެކު ކުއްލިއަކަށް ތެދުވެގެން ރީހާންއާ ދިމާއަށް އާދެވުނެވެ.\n"ކިހިނެއް މިހާރު..." ކަންބޮޑުވެފައި ހުރެ ޝިޔާރު އަހާލިއެވެ.\n"ޝީޒް ބެކް..." މަޑުމަޑުން ރީހާން ބުނެލިއެވެ.\n"އެއްކޮށް ރަނގަޅުވީތަ؟ ދެން ކިހިނެއް ހަދަންޖެހޭނީ..." ޝިޔާރު ހުރީ ޤަބޫލުކުރަން ދަތިވެފައެވެ. ޔަލާއަށް ވެފައިވާ ވަރު އޭނާ ވެސް ދުށްޓެވެ. އެކަމުން އެނބުރި ޔަލާ އަތުވެދާނެއެކޭ އޭނާގެ ހިތެއް އެއްގޮތަކަށް ވެސް އެއްބަހެއްނުވެއެވެ.\n"ދެން އޮތީ އަހަރުމެން ޑޮކްޓަރުންގެ އަތްމަތީގައި... ޔަލާއަށް ގެއްލުމެއްލިބިފައި ހުރިއްޔާ އެކަމެއް ބަލާ ރަނގަޅުކުރާން އަހަރުމެން އުޅެންވީ...." ރީހާން ބުންޏެވެ.\n"ސިތާރާކޮބާ؟ އެންމެން ވެސް އެތެރޭގައިތަ؟ މިހާރު ޔަލާއާ ބައްދަލުކުރެވޭތަ؟" ޝިޔާރު މިފަހަރު ވެސް އެތައް ސުވާލެއް އެއްފަހަރާ ކޮށްލިއެވެ. އޭނާގެ ކޮނޑުގައި ރީހާން މަޑުމަޑުން ކަނާތް ބާއްވާލިއެވެ. ހަމަޖެހޭށޭ ބުނާން އުޅުނު ކަހަލައެވެ.\n"މިވަގުތު ޔަލާގެ ގާތަށް ދާނެކަމެއްނެތް... އިޓްސް ފެމިލީ ޓައިމް... އަހަރުމެން ފަހުން ވަދެލާނީ ދޯ..." ވިސްނައިދޭފަދަ ގޮތަކަށް ރީހާން މިހެން ބުނުމުން ޝިޔާރު ވެސް އޭނާއަށް ބަލާލައިފައި އެއްބަސްވުމުގެ ގޮތުން ބޯޖަހާލިއެވެ.\n"އެއްޗެއް ކައިފިންތަ؟" ރީހާންގެ ހާލު އޮޅުންފިލުވާން ޝިޔާރު ހަނދާންވީ ދެނެވެ. ޔަލާގެ ހާލު ބޮޑުވެގެން ގެނައި ވަގުތުން ފެށިގެން ހަތަރުދަމު ކަހަލަ ގޮތަކަށް ރީހާން އުޅެނީ ހޮސްޕިޓަލުގައެވެ. އޭނާގެ ހާލު އޮޅުން ފިލުވާނޭ މީހަކަށް އެތަނުގައި މިވަގުތު ހުރި މީހަކީ ޝީޔާރުކަން ޚުދު އޭނާއަށް ވިސްނުނީ ކަހަލައެވެ.\n"ހެނދުނު ސައިބުއިގޮތަށް މިހުރީ... އެކަމަކު އެއްޗެއް ކާން މިތަނުން ދާނީ ޔަލާ ޗެކްކޮށްލާފައި..."\n"އެހެންވީރު އަހަރެން ވެސް ރީހާންއާއެކު ދާން މި މަޑުކުރީ... އާދޭ ގޮނޑިބަރީގައި ޖައްސާލަން" ޝިޔާރާއެކު ރީހާން އައިސް ގޮނޑިބަރިން ގޮނޑިއެއްގައި އިށީނެވެ. އޭރު އެމީހުންނާ ދުރުގައި ހުޅުވާފައި ހުރި ކުޑަދޮރެއްގެ ކައިރީ ދަޔާން ހުއްޓެވެ. ނަމަވެސް އޭނާއަށް އެމީހުންގެ ފަރުވާލެއްނެތެވެ. ރީހާންއާއި ޝީޔާރާ ދެމެދަށް ވެރިވެގެން ދިޔަ ހިމޭންކަން ފޫދުއްވާލަމުން ޝިޔާރު ވާހަކަދެއްކިއެވެ.\n"ކޮންއިރަކު ދިމާވިކަމެއްތަ؟.... އަހަރެން ވެސް އަލަށް މި ދުށީ ޖިންނި މޮޔަވެފައި ހުރި ކުއްޖަކު..." ސިކުނޑިން ފުހެލަން ދަތިވެފައިވާ މަންޒަރުތަކާ މެދު ވިސްނަން އިނދެ ޝިޔާރު ވާހަކަދެއްކިއެވެ.\n"ޖިންނިއެއް އަވަލީ... ބައެއްފަހަރު މީހަކު ކަމެއް ނުކުރިޔަސް އެ މީހުން އަމިއްލައަށް އަވަލައެއްނު..." ކޮންމެވެސް ވަރަކަށް ހަޤީޤަތް އެނގޭއިރު ވެސް ޔަލާގެ ވާހަކަ ދައްކަން ރީހާންއަށް އުނދަގޫވިއެވެ. ހޮސްޕިޓަލުގައި ޔަލާގެ ގާތުގައި ހޭދަކުރި ދުވަސްތަކަކީ ރީހާންއަށް ވެސް ދަތި ދުވަސްތަކެއްކަމުގައި ވިއެވެ. ޔަލާގެ ހާލު ދުށުމަށް ކެތްނުވާ ހިސާބަށް ވެސް ދިޔައެވެ. އެހެންނަމަވެސް ޔަލާ އޮތް ހާލައިގެން ދޫކޮށްލާކަށް އެންމެ ހިނދުކޮޅަކަށް ވެސް ރީހާންގެ ޟަމީރު އެއްބަހެއްނުވިއެވެ.\n"ނަސީބެއްނު ދޯ އެކުއްޖާ އެހާލުގައި އޮވެފައި ވެސް ރަނގަޅުވީކަން... އަހަރެން ހާދަ ދެރަވިއޭ ޔަލާ އޮތް ހާލު ފެނިފައި... ހިތަށް އެރި އެކުއްޖާ ދެން ގަދައެއްނުވާނެއޭ... އެ އޮތްގޮތަށް އޮވެ އަހަރުމެންނާ ވަކިވެދާނީއޭ... އެހެންނުވީތީ މިއަދު ވަރަށް ބޮޑު ހިތްހަމަޖެހުމެއް ލިބިއްޖެ... އަލްޙަމްދުލިﷲ... ޔަލާގެ ފުރާނަ ސަލާމަތްވީތީ... އެ ނުބައި ޖިންނީންގެ އުނދަގޫތަކުން އެކުއްޖާ ސަލާމަތްވީތީ..." ދެ ކަކުލުގައި އަތްއަޅުވާލައިގެން ކުޑަކޮށް ގުދުވެލައިގެން އިން ޝިޔާރު ބުންޏެވެ.\n"ޞާބިރާ... ހިތްވަރުކުރޭ... ﷲގެ ރަޙުމަތްފުޅުން މިކަމުން ވެސް އިރާދަކުރެއްވިއްޔާ ސަލާމަތްވެއްޖެއެއްނު... މީ ޝުކުރުވެރިވާންވީ ވަގުތު... ދެން އިތުރަށް ރޮއެ ހިތާމަ ނުކުރޭ..." ޞާބިރާގެ ކޮނޑުގައި ފިރުމާލުމާއެކު ރާމިޒާ ބުންޏެވެ. އޭރު ސިތާރާގެ ގައިގާ ބައްދާލައިގެން ލުހާ ހުއްޓެވެ. އެ ދެ މީހުންގެ ނަޒަރު ވެސް ހުއްޓިފައި ހުރީ އެނދުގައި އޮތް ޔަލާއަށެވެ. ސިފަގެއްލިފައި ވިޔަސް ޔަލާގެ މޫނުމަތިން މިހާރު އަރާމު ފުން ނިންޖެއްގައި ހަމަޖެހިގެން އޮތްކަން އެ މޫނަށް ބަލާލާ ކޮންމެ މީހަކަށް ވެސް ސިފަވެގެންދާނޭކަން ޔަޤީނެވެ. ސިތާރާއާއި ލުހާގެ ލޮލުން ވެސް ފައުޅުވަމުން ދިޔައީ އުފާވެރިކަމުގެ ކަރުނައެވެ. ޔަލާއަށް ލިބެމުންދިޔަ އަނިޔާވެރިކަމަށް ނިމުމެއް އައިސްފިކަން އެނގުމުންނެވެ.\n"ސިތާރައްތާ! ޔާލް އެއްކޮށް ރަނގަޅުވީތަ..." ޔަލާއަށް ގެއްލިފައި ހުރެ ލުހާ އަހާލިއެވެ. އޭނާއަށް ވެސް ޤަބޫލުނުކުރެވިފައި ހުރި ކަހަލައެވެ.\n"އާން!.... ދެން އިރާދަކުރެއްވިއްޔާ އަހަރުމެންގެ ޔަލާއަކަށް އެފަދަކަމެއް މެދުވެރިއެއްނުވާނެ..." އިހުނަށްވުރެ ގަޔާ ލުހާ ގާތްކޮށްލަމުން އޭނާގެ ކޮނޑުގައި ސިތާރާ ފިރުމާލިއެވެ.\nއަރީޝާ ތެދުވަން އުޅުމުން އޭނާގެ ގާތުގައި ހުރި އަބްދުއްރަޢޫފު އަވަސް އަވަހަށް އަރީޝާގެ ކޮނޑުގައި ހިފަހައްޓާލިއެވެ. އެހިނދު އެތަނުގައި ތިބި އެންމެންގެ ސަމާލުކަން އަރީޝާއަށް ހުއްޓުނެވެ. އޭނާ ކުރަންއުޅޭ ކަމެއް ނޭނގިފައި އަބްދުއްރަޢޫފު ހުއްޓާ މަޑުމަޑުން އައިސް ޞާބިރާގެ ކުރިމަތީ އަރީޝާ މަޑުކޮށްލިއެވެ. އަދި ޞާބިރާގެ ދެ އަތުގައި ހިފާލުމާއެކު ރޯންފެށިއެވެ.\n"އަހަންނަށް މާފުކުރާނަންތަ؟" އިސްޖެހިފައި ހުރެ އަރީޝާ ބުންޏެވެ. އެހިނދު އޭނާގެ ދެއަތުގެ ތެރެއިން ޞާބިރާގެ ދެއަތްތިލަ މިނިވަންކޮށްލުމާއެކު އަރީޝާގެ ގައިގާ ބައްދާލިއެވެ.\n"އަހަރެން ކައިރިން އަރީޝާ މާފަށް އެދޭވަރު ކަމެއް ނުވޭ... މީ މިންވަރުފުޅުގައި އޮތް ގޮތް... އެކަމުގައި އަހަރުމެން އެކަކުގެ ވެސް ކުށެއްނެތް..." ޔަލާގެ ހާލާމެދު އަރީޝާ ހިތާމަކުރާވަރު ޞާބިރާއަށް އެނގެއެވެ. އެކަހެރިކޮށް އިނދެ ރޯ ރުއިން ޞާބިރާއަށް ފެނެއެވެ. އެހެންނަމަވެސް މިނޫނީ އޭނާ އަރީޝާއާ މިފަދަ ގޮތަކަށް ވާހަކައެއް ނުދައްކައެވެ. ކަންތައްވީގޮތް އެނގުނު ދުވަހުން ފެށިގެން އެ ދެމެދަށް ވެރިވެފައި އޮތް ހިމޭންކަން މިއަދު ފުނޑުފުނޑުވެއްޖެއެވެ. އަރީޝާގެ ކުށެއް މިކަމުގައި ނެތްކަން ޞާބިރާ އަބަދުވެސް ޤަބޫލުކުރެއެވެ. އެހެންނަމަވެސް އެކަން ދުލުން ހާމަކުރާން ވަގުތު ނެގީއެވެ. ހިތުގައިވާ އެއްޗެއް ދުލުން ހާމަކުރެވުނީތީ މިހާރު އޭނާގެ ހިތަށް ބަޔާންކުރާން ދަތި ހަމަޖެހުމެއް ލިބިއްޖެއެވެ.\n"ކޮބާ ރިހާން... ޔަލާގެ ހާލު ނުބަލާ އޭނާ ކޮންތާކަށް ދިޔައީ" ނަފްސު ހަމައަކަށް އެޅުމާއެކު ޞާބިރާ ސުވާލުކޮށްލިއެވެ.\n"ބޭރަށް ނުކުތީ..." ކޮޓަރީގެ ދޮރުކައިރީ މަޑުކޮށްލައިގެން ހުރި ޒާލިފު ބުންޏެވެ. އޭނާ ފެނުމާއެކު ޞާބިރާއަށް އިރުކޮޅަކަށް ހުއްޓުން އެރިއެވެ. ކުރިމަތީގައި ފެންނަން ހުރި ސޫރަ ފެނިފައެވެ. މީހާ ތަފާތު ވިޔަސް އެއީ ހަމަ އެ ސިފައެވެ.\n"ރީހާންއަށް ގޮވާލަންތަ؟" ޞާބިރާ ގަނޑުވެ ބަލަން ހުރި ގޮތް ފެނިފައި ޒާލިފު ވާހަކަދެއްކިއެވެ. ޞާބިރާ މަޑުމަޑުން ބޯޖަހާލިއެވެ.\nދޮރުހުޅުވާލުމާއެކު ރީހާންއަށް ޒާލިފު ގޮވާލިއެވެ. އެހިނދު ރީހާންއާއެކު އިން ޝިޔާރު ވެސް ތެދުވެ ޔަލާ އޮތް ކޮޓަރިއަށް ވަނުމަށް އައެވެ. އެ މީހުން އެތެރެއަށް ވަނުމާއެކު ޔަލާގެ ހާލު ބެލުމަށް ޞާބިރާ އެދުނެވެ. އެހެންވެ ޔަލާގެ އެނދު ކައިރިއަށް ރީހާން ޖެހިލިއެވެ. އަދި ޔަލާގެ ވިންދު ބަލާލުމާއެކު ގުޅާފައި ހުރި އައިވީއަށް އަވަސް ނަޒަރެއް ދިނެވެ.\n"މިވަގުތަށް ރަނގަޅު... ޔަލާގެ ނޭވާލުން ވެސް މިހާރު ނޯމަލް... ލޭ ހުރި ވަރެއް ބަލާލަން ނަރުސްކުއްޖަކު ފޮނުވާނަން... އިތުރު ބަދަލެއް އަތުވެއްޖެނަމަ އަޅުގަނޑަށް ގުޅާލާ..." ޔަލާގެ ހާލު ބެލުމަށްފަހު ފަޓުލޫނުގެ ޖީބަށް ދެއަތްތިލަ ކޮށްޕާލަމުން ރީހާން ބުންޏެވެ.\n"މިހާރު ދެން އެންމެ ރަނގަޅުވާނީ މިތަނުގައި ކޮންމެހެން ވެސް މަޑުކުރާންޖެހޭ މީހުން ތިބެފައި އެހެންމީހުން އަރާމުކޮށްލަން ގެއަށް ދިޔައީވިއްޔާ... އެއްވެސް އަރާމެއްނެތި މިތަނުގައި ކިހާ ދުވަހަކު ތިބެވިއްޖެ... ޞާބިރާ... މިހާރު ހަވީރުވީއެއްނު... އަހަރެން ވެސް ގެއަށް ވަދެލާފައި އިރުއޮއްސެން ވާއިރަށް އަންނާނަން... ކަމެއް ގޯސްވަންޏާ އަވަހަށް ގުޅާތި... އެކަމަކު ދެން ހިޔެއްނުވޭ އެއްވެސް ކަމެއް ދިމާވާނެހެން..." އަބްދުއްރަޢޫފު މިހެން ބުނުމުން ޞާބިރާ ބޯޖަހާލިއެވެ. އޭނާ ނުކުމެގެން ދިޔައީ އަރީޝާއާއި ޒާލިފު ވެސް ގޮވައިގެންނެވެ.\n"ލުހާ... ސިތާރައްތައާއެކު ދާންވީނު ފެންވަރާ ހަދާލައިގެން އަންނަން... ރައްޔާއަށް ވެސް ގުޅާފައި މި ޚަބަރު ދީ... އޭނާއަށް ވެސް މިހާރު ޔަލާއާ ބައްދަލުވެވޭނެ..."\n"ތެދެއް ސިތާރާ... ދަރިފުޅު ދޭ ލުހާ ގޮވައިގެން ގެއަށް... ދަޔާން ވެސް އެބައުޅެއެއްނު... ގެއަށް ގޮސް ލުހާއަށް ކާއެއްޗެއްދީ ހަދައިގެން އަންނާތި... ލުހާ އެކަނިވިޔަ ނުދޭތި... ދަޔާން ކައިރީ ބުނާތި ދަރިފުޅުމެންނާއެކު އުޅެއްޗޭ... މަންމަ އިހަށް މަޑުކޮށްލާނީ ޞާބިރާއާއެކު..." ރާމިޒާ ބުންޏެވެ.\n"އަހަރެންގެ އަޙް އަބްދުﷲ... އަހަންނަށް އެއް ޚިޔާލެއް އުނދަގޫ އެބަކުރޭ... އަހަރުމެންނާއެކު ހުރިހާ ކަމެއްގައި އޭނާ އެންމެ ފުރިހަމަ ގޮތުގައި ބައިވެރިވޭ... އެކަމަކު އަހަންނަށް ހިތްހަމަޖެހުމެއް ނުލިބޭ... އެއީ ކީއްވެތަ؟" ދުރަށް ނަޒަރު ހުއްޓާލައިގެން ހުރެ އިމްރާނު ބުންޏެވެ. އެ އަޑުގައި އޭނާއަށް ލިބިފައިވާ ނުތަނަވަސްކަމުގެ އަސަރު އެކުލެވިފައި ވިއެވެ. އޭރު އޭނާގެ ގާތުގައި އަބްދުﷲ މަޑުކޮށްލައިގެން ހުއްޓެވެ. ދެ މީހުންގެ ނަޒަރު ވެސް ހުރީ ކުޑަ ގޭގެ ބިއްދޮށުގައި ހެދިފައި ހުރި ކާނިގަހުގައި ލެނގިލައިގެން ދުރުން ފެންނަން އޮތް މޫދަށް ބަލަހައްޓައިގެން ހުރި ޒަލަފްއަށެވެ.\n"އަދިކިރިޔާ އިމްރާނަށް އޭނާގެ ހާލު ތި އެނގެނީ... އޭނާ ނުހިފެއްޓިގެން އުޅުނު އިރު އެކަކަށް ވެސް ނުވިސްނޭ ހަޤީޤަތުގައި ކިހާ ވޭނެއްކަމެއް އޭނާގެ ސިކުނޑިއާއި ހިތް އުފުލަމުންދިޔައީ... ކުޑަކުއްޖަކު ފަދައިން އެ ހިތާމަތަކާ ކުރިމަތިލާނޭގޮތެއް އޭނާއަށް މީގެ ކުރިން ނޭނގުނީ... މިހާރު އޭނާ އެ ދަނީ އޭރު ތަހައްމަލު ކުރާން ނޭނގުނު ހިތްދަތިކަމާއި ވޭނަށް ކެތްތެރިވަމުން... ސިކުނޑީގެ ބޭނުން ހިފަން ދަސްކުރަމުން... އޭނާ އެކަމުގައި ވާނީ ކިހާ ދުވަހެއްކަމެއް އެއީ އެކަކަށް ވެސް އެނގޭނޭ ކަމެއްނޫން... އެހެންވިޔަސް މިއަދު އަހަރެން އެކުއްޖާފުޅާ މެދު ފަޚަރުވެރިވޭ... ރަނގަޅުގޮތުގައި ފައިތިލަ ސާބިތުކުރާން މަސައްކަތްކުރާތީ... އަހަރެންގެ ކުރިމަތީގައި މިއަދު އޭނާގެ ހިތްވަރު މާ ގަދަ.... އޭނާގެ އެ ހިތްވަރު ބަލިކަށިވިޔަ ނުދީ އޭނާގެ ވަށައިގެންވާ ތަނބުތަކެއްކަމުގައި އަހަރުމެން ވާން ޖެހޭނެ... މިއަދު އޭނާގެ އަހަރުމެން ނޫނީ ބަޔަކުނެތް... އެކަން ހަނދާންނައްތާނުލާތި..."\n"ސަލާމް... ވަރަށް ލަސްވެއްޖެ... އަވަހަށް ހިނގާ ދަމާ..." ދުރުން އައިސް މަޑުކޮށްލި ޔޫޝައު ބުންޏެވެ. އެއާއެކު އަބްދުﷲއާއި އިމްރާނުގެ ދެމެދުގައި ދެކެވެމުން އައި ވާހަކަ ހުއްޓާލުމާއެކު ޒަލަފްއަށް އަބްދުﷲ ގޮވާލިއެވެ. އޭނާ މަޑު ހިނގުމުގައި އައިސް އެ މީހުންގެ ޖަމާއަތުގައި ބައިވެރިވިއެވެ.\nމަޣުރިބު ނަމާދަށްފަހު މިސްކިތުގައި އިނދެ އަބްދުﷲ ކިޔަވަމުންދިޔައެވެ. އޭނާގެ ވަށައިގެން އިމްރާނާއި ޔޫޝައުގެ އިތުރުން ޒަލަފް އިށީނދެ ތިއްބެވެ. އޭނާގެ ކިޔެވުމުގެ އަޑު އެހުމުގައާއި އަޑު ދަށުން ކިޔެވުމުގައެވެ. ޤުރުއާނުގެ އާޔަތްތައް އަބްދުﷲ ކިޔަވަން ފެށުމުން ޒަލަފްއަށް އެއްވެސް އުނދަގުލެއް ނެތި މާނަ ފަހުމްވާން ފެށިއެވެ. އެމީހުންނާއެކު ހޭދަވެގެން ދިޔަ ކުޑަ ދުވަސްކޮޅުގެ ތެރޭގައި ޒަލަފްއަށް އެ މީހުންގެ ބަހުގެ އިތުރުން ޤުރުއާން ޝަރަހަކުރާން އެނގުނެވެ. އަބްދުﷲ ކިޔަވަމުންދިޔަ އާޔަތްތަކުން ޒަލަފްއަށް ފުން އަސަރުތަކެއް ކުރާން ފެށިއެވެ. ހީވީ އޭނާއަށް ހަނދާންކޮށްދެމުންދާ ހެނެވެ. ބިރުވެތިވާށޭ ގޮވާހެނެވެ. ދެކޮޅު ހެދުމެއް ގަދަދެއްކުމެއް އޭނާގެ މައްޗަކަށް ނުވެއެވެ. އިންސާނުންނާ ގާތް ނުވުމަށް ބުނަމުންދާހެނެވެ. ދިރިހުރި ކޮންމެ އެއްޗަކީ މަރުވެ ފަނާވާނެ އެއްޗެއް ކަމެވެ. ދުނިޔޭގެ މި ވަގުތީ ގޮވެއްޗަކީ މަރުވުމަށްފަހު ތިމާއަށް ލިބޭނޭ އަޒާބުތަކުން މިންޖުވުމަށްޓަކައި ކޮންމެ އިންސާނަކާއި ޖިންނައަކަށް ވެސް ލިބިފައިވާ ހަމައެކަނި ފުރުޞަތެވެ. މުށިތަކެއްފަދަ ހިކި މަށިން، އެކަލާނގެ އިންސާނުން ހެއްދެވިއިރު ޖިންނީން އުފެއްދެވީ ދުންނާރާ އަލިފާނެއްގެ ހުޅުގަނޑުން ކަމެވެ. ވީއިރު މި ދެބައިމީހުންނަކީ އެކުގައި އުޅުމަށް އެކަލާނގެ ހައްދަވާފައިވާ ބައެއް ނޫންކަމެވެ. އަދި އިންސާނުން އެބައިމީހުންގެ ނަސްލުގެ މީހުންގެ ތެރެއިން މީހުނާ އިނދެ ދަރިފަސްކޮޅު އިތުރުކުރުމާއި ޖިންނީން ވެސް އެފަދައިން ކަންތައްކުރުމަށެވެ. އަބްދުﷲގެ ކިޔެވުން ކުއްލިއަކަށް މެދުކެނޑުނީ އެއްވެސް ހިފެހެއްޓުމެއްނެތި ގިސްލަގިސްލާފައި ޒަލަފް ރޯން ފެށުމުންނެވެ. ލޮލުގައި ކަނާތް އަޅައި ފޮރުވާލުމާއެކު ޒަލަފް އިސްޖަހާލިއެވެ. ޒަލަފްގެ ބުރަކަށީގައި ޔޫޝައު ފިރުމާލިއެވެ. ހަމައެހިނދު އޭނާގެ ކަނާތްފަރާތުގައި އިނދެފައި ޒަލަފްގެ ކޮނޑުގައި އިމްރާނު ހިފާލިއެވެ. އަބްދުއްﷲ ކުޑަހިނދުކޮޅަކަށް މެދުކަނޑާލި ނަމަވެސް އަލުން އޭނާގެ ކިޔެވުން ކުރިއަށް ގެންދިޔައެވެ. އިޝާނަމާދުގެ ވަގުތު ޖެހުނުއިރު ވެސް ޒަލަފްއަށް ހުއްޓައެއް ނުލެވުނެވެ. ނަމާދުގައި ވެސް ރޮވެނީއެވެ. އެހެންނަމަވެސް ހުއްޓާލަން އޭނާ މަސައްކަތް ކުރިއެވެ. ނަމަވެސް ޤުރުއާނުގެ އާޔަތްތަކުގެ އަޑުއިވުމުން އޭނާގެ ހިތަށް އެ ކުރެވޭ އިހުސާސް ޚުދު އޭނާއަށް ވެސް ދެނެގަންނާކަށް ނޭނގެއެވެ. މީހާ މަޑުކަފަކޮޅަކަށް ހަދާލާ ކަހަލައެވެ. ނާރުތަކުގައި ނޭނގޭ ބާރެއް ދައުރުވާން ފަށާ ކަހަލައެވެ. ނަމާދުން އަވަދިވެ މިސްކިތުން މީހުން ފައިބަން ފެށިއިރު ބައެއްމީހުން ހައިރާންވެ ޒަލަފްއަށް ބަލަން ތިއްބެވެ. އޭނާ ސަލާމް ދިނުމަށްފަހު ވެސް ކޮޅަކަށް ނުދެތުވެއެވެ.\n"ޒަލަފް... ތަޢުބާވުމަކީ ﷲ ލޯބިވެވޮޑިގަންނަވާ ސިފައެއް... ތި ވަރަށް ހިތާމަނުކުރޭ... މިހާރު ތީ ކުރީގެ ޒަލަފްއެއްނޫން... ކެޔޮފުޅާ ދެން ހުއްޓާލަބަލަ..." ކުޑަކުއްޖަކު ފަދައިން ޒަލަފް ނަގާ ގެނެސް ގަޔާ ކައިރިކޮށްލުމާއެކު އަބްދުﷲ ބުނެލިއެވެ.\n"ދަރިފުޅާ... އީމާންތެރިންގެ ހިތްވަނީ ތިފަދައިން... ސާފު ޠާހިރުކަންމަތީ... އެކަލާނގެ ބަސްފުޅު އިވޭ ހިނދު އެ ކަލިމަތަކުގެ ފުރިހަމަކަން ހިތަށް ވަދެ ބިރުވެތިކަން ހިތަށް ވަންނަ މިހާ މާތްވެގެންވޭ... ދަރިފުޅަށް ހެޔޮ ރަޙުމަތް ލައްވާށި" އިމްރާނުމެންގެ ތެރެއިންވާ މުސްކުޅިޔަކު އައިސް އަބްދުއްﷲގެ ގައިގާ ޖައްސާލައިގެން ހުރި ޒަލަފްގެ ބުރަކަށީގައި ފިރުމަމުން ބުނެލިއެވެ. އެހިނދު ދުވަހަކު ވެސް ނުކުރެވޭ ފަދަ އިހުސާސެއް އިމްރާނަށް ކުރެވިގެންދިޔައެވެ. އޭނާގެ ދެ ލޯ ފެންކަޅިވެ ތުންފަތަށް ހިނިތުންވުމެއް ވެރިވެގެންދިޔައެވެ.\nއިމްރާނު ބުނި ފަދައިން މަޑުމަޑުން ޔަލާގެ ހާލު އައީ ރަނގަޅު ވަމުންނެވެ. އޭނާގެ ހަށިގަނޑަށް ދެފަހަރެއްގެ މަތީން ލޭ އަޅަން ޖެހުނެއްކަމަކު ހަށިގަނޑުގައި މިހާރުވަނީ ވަރުޖެހިފައެވެ. އިހު ހުރި ސިޙައްތާއި ރޫފަ އަތުވެއްޖެއެވެ. ލޮލަށް ލިބިފައިވާ ގެއްލުމުގައި ލޮލުގެ ރަތްކަން ކެނޑި ރިހުން ތިރިވެއްޖެއެވެ. ނަމަވެސް ޔަލާ ވަނީ އުމުރަށް އައިނު އަޅަން ޖެހިފައެވެ. ހަށިގަނޑުގައި ހުރި ޒަހަމްތައް މުޅީން ފަސޭހަވީއެވެ. އެންމެންގެ މޫނުމަތިން އުފާވެރިކަން ފެންނަން ފަށައިފިއެވެ. ފުރިހަމަ ދެ މަސް ދުވަހަށް ފަހު މިއަދަކީ ޔަލާ ހޮސްޕިޓަލުން ދޫކޮށްލާ ގެއަށް ބަދަލު ކުރި ދުވަހެވެ.\n"ރީހާން.... ރަނގަޅަށް ސައިބޮއެގެން ދާންވާނީ..." ގޭގައި ވަރުގަދައަށް ސައިހަދާފައި އޮތްއިރު ކާކޮޓަރިން ނުކުންނަން ހިނގައިގަތް ރީހާނަށް ޞާބިރާ ގޮވާލާފައި ބުނެލިއެވެ.\n"އަޅުގަނޑަށް ވާވަރުވެއްޖެ..." ހީނލާފައި ރީހާން ބުނެލިއެވެ.\n"ކޮންއަޅުގަނޑެއްތަ... ތީ ވެސް މިހާރު މިގޭ ކުއްޖެއްނު.... ދުރުހިލޭ މީހުން އުޅޭހެން ނޫޅެބަލަ... ކޮބާތަ ޔަލާ... ދޭބަލަ އޭނާ ވީތަނެއް ހޯދަން..." ރާމިޒާއާއި އަރީޝާއާއެކު ބަދިގެތެރޭގައި ހަރަކާތްތެރިވަމުން ދިޔަ ޞާބިރާ ބުންޏެވެ.\nސިޓިންރޫމަށް ރީހާން ނުކުންއިރު ދެ މީހުންނަށް ކުރިމަތިވާނޭހެން ޒާލިފާއި ޔަލާ އިނެވެ. އެ ދެމެދުގައިވާ ނުތަނަވަސްކަން މުޅި މާޙައުލަށް ވެސް ވެރިވެފައި ވާ ކަހަލައެވެ. ބަހެއް ވެސް ނުބުނެ ދެ މީހުން ތިބިއިރު އެކަކު އަނެކަކަށް ސިއްރުން ބަލާކަން ދުރުގައި މަޑުކޮށްލައިގެން ހުރި ރީހާންއަށް ފާހަގަކުރެވުނެވެ. އެވަގުތު ބޭއިޚްތިޔާރުގައި ރީހާންއަށް ތުންފިއްތާލެވުނެވެ.\n"ރީހާން...." މީހެއްގެ ހިލަމެއް ވީހެން ހީވެ ފަހަތަށް ބަލާލި ޒާލިފު ގޮވާލިއެވެ. ހީވީ އެތަނަށް ވެރިވެފައި އޮތް ހިމޭންކަން ކަނޑުވާލާނޭ އުޒުރަކަށް ނޫނީ ފުރުޞަތަކަށް ބޭނުންވެފައި އޭނާ އިންހެނެވެ. ޔަލާ އަވަސް އަވަހަށް ރީހާންއަށް ބަލާލުމާއެކު ހިނިތުންވެލަން އުޅުނެވެ. ހަމަ އެވުގުތު އެ ތިން މީހުންގެ ނަޒަރު ހުއްޓުނީ ދޮރޯށި ހުޅުވާލާފައި ހެމުންހެމުން ވަދެގެން އައި ޝިޔާރުއާއި ސިތާރާއަށެވެ. އެމީހުންގެ ފަހަތުން ކުޑަދަރިފުޅު އުރާލައިގެން ހުރެ ރައްޔާ ވަނެވެ.\n"ހެލޯ މޭން..." ރީހާން ފެނުމުން ޝިޔާރު ބުނެލިއެވެ. އެއާއެކު އަޖައިބުވެފައި ހުރި ގޮތަކަށް ރީހާން ބަލާލީ ޝިޔާރަށާއި ސިތާރާއަށެވެ. އެ ދެމެދުގައި ކުރިން އޮތް ހަތުރުވެރިކަމުގެ ގުޅުން ބަދަލުވެއްޖެކަން ރީހާންއަށް ވެސް ފާހަގަވެއްޖެއެވެ.\n"އޭތް! ފަހުން އިނގޭ...ފަހުން ބުނާނަން...." ރީހާން ބަލާލި ގޮތުން އޭނާ އަހަން ބޭނުންވެފައި ހުރި އެއްޗެއް އެނގިގެން އުޅޭ މީހަކުހެން ޝިޔާރު އަވަސްއަރުވާލާފައި ބުނެލިއެވެ.\nސިޓިންރޫމުގައި މީހުން ގިނަވެ އަޑުފަށްގަނޑު ގަދަވި ވަގުތު ބަލާފައި މަޑުމަޑުން ޔަލާ ތެދުވެގެން އައިސް ސިޓިންރޫމު ދޮރުކައިރީ މަޑުކޮށްލިއެވެ. އެ މޫނުމަތިން ފައުޅުވަމުންދިޔައީ ކަމަކަށް ކެތްތެރިކަން ކުޑަވެފައިވާ މިންވަރެވެ. އިންތިޒާރުގައި ހުރިކަމެވެ. ދޮރުކަނީގައި ލެނގިލައި ބޯޖައްސާލައިގެން އުޑުމައްޗަށް ބަލަހައްޓައިގެން ޔަލާ ހުއްޓެވެ.\n"ވައި އާ ޔޫ ނޮޓް ހެޕީ..." ދާދި ކައިރިން ޔަލާއަށް އިވިގެން ދިޔައީ ރީހާންގެ އަޑެވެ. އޭނާގެ ކުޑަކުޑަ ހަރަކާތަކަށް ބަދަލު އަޔަސް ރީހާންއަށް އެނގެއެވެ. އޭނާ އެވަރަށް ޔަލާއަށް ފާރަލައެވެ. ބައެއްފަހަރު އެކަނިވެރިކަން އިންތިހާއަށް ދާ ވަގުތު ތަކުގައި ރީހާން ފަދަ މީހަކު ހުރީތީ ޔަލާއަށް ހިތްވަރު ލިބެއެވެ.\n"ކަމެއްނުވޭ...." އިސްޖަހާލަމުން މަޑުމަޑުން ޔަލާ ބުންޏެވެ.\n"އަހަރެން އަބަދުވެސް ޔަލާއާއެކު ހުންނާނެކަން ޤަބޫލުކުރައްޗޭ... އައި އޭމް އޯލް ވޭޒް ވިތް ޔޫ... ކޮންމެ ކަމެއް ވެސް އަހަންނާ ޝެއަރ ކުރެވިދާނެ... އަހަރެން އަޑުއަހާނަން.... ޕްލީޒް... ޔަލާ ދެރަވެފައި ހުންނާކަށް އަހަރެން ނޭދެން..." ޔަލާގެ ކޮނޑުގައި ޒަލަފް އަތްލަން އުޅުނު ވަގުތު އޭނާ ދިޔައީ ސިއްސައިގެންނެވެ. ކުއްލިއަކަށް އަރިއަކަށް ޖެހިލިގޮތުން ރީހާން ވެސް ސިހުނެވެ.\n"ސޮރީ..." ނިކަން އަވަހަށް ރީހާން ބުނެލިއެވެ.\n"އަހަރެންގެ ގައިގާ އަތްލީމަ އަހަންނަށް އެހާ ކަމަކުނުދޭ..." ނުކެރިފައި ހުރި ފަދަ ގޮތަކަށް ޔަލާ ބުނެލިއެވެ.\n"އިޓްސް އޯކޭ... ދެން އެހެނެއްނުވާނެ..." ކުޑަކޮށް ހިނިތުންވެލާ ހަމަޖެހޭކަން ދައްކަމުން ރީހާން ބުނެލިއެވެ. އެހިނދު ކޮންމެވެސް ވަރެއްގެ ހިނިތުންވުމެއް ޔަލާގެ ތުންފަތުން ފައުޅުވާން އުޅުނެވެ. އެހެންނަމަވެސް ޒާލިފަށް ގޮވާލި އަޑު އިވި އެ ދިމާއަށް ޔަލާގެ ސަމާލުކަން ހުއްޓުމާއެކު އޭނާގެ ނަފްސު ކުއްލިއަކަށް މޮޅީގެ ސާލެއް އޮޅާލި ކަހަލައެވެ. އޮއްސިފައިވާ މޫނާއެކު ހަޝަމްބަނދެލައިގެން ހުރެ ގޮސް ލުހާގެ ކޮޓަރިއަށް އޭނާ ވަންތަން ބަލަން ރީހާން ހުރީ ގޮތްހުސްވެފައިވާ މީހަކު ހެންނެވެ. ޔަލާއަށް އެހީވާން އޭނާ ބޭނުމެއްވެ. އެކަމަކު އެހީވާނީ ކިހިނެއްކަމެއް ރީހާންއަކަށް ނޭނގެއެވެ.\n"އޭގެ ފަހުން ޒަލަފް އައިތަ؟" އަރީޝާއާއި ޞާބިރާ ބަދިގެތެރޭގައި އެކަނިވުމުން ޞާބިރާ އަހާލިއެވެ.\n"ނާދޭ... ޚަބަރެއް ވެސް ނުވޭ... އެކަމަކު އަބުދުއްރަޢޫފު ބުނި ޒަލަފް އަހަރުމެންނާ ބައްދަލުކުރާން އަންނާނަމޭ ބުންޏޭ" އަރީޝާ އޮޅުން ފިލުވައިދިނެވެ.\n"އަރީޝާ... ޒާލިފު ވެސް އެ ހުންނަނީ ޒަލަފް ހުންނަހެން... ތަންކޮޅެއް އަމިއްލަ ވާހަކައެއް އަހާލަންތަ... ޒާލިފު އުޅެނީ ކުއްޖަކާ ގުޅިގެންތަ؟ އަނެއްކާ އޭނާ އިންސާނަކާ ގުޅުމަކުން މައްސަލައެއް ދިމައެއްނުވާނެތަ؟"\n"ޒާލިފަކީ ޞާބިރާއާއި އަހަރެން ފަދަ އިންސާނެއް... އިންސާނަކު އިންސާނަކާ ގުޅިގެން ކޮން މައްސަލައެއް ދިވާނީ..." އަރީޝާ ކުޑަކޮށް ހިނިތުންވެލިއެވެ.\n"ޒާލިފު ކުއްޖަކާ ގުޅިގެން ނޫޅޭނަމަ އަހަރެންގެ ހިތަށް އަރާ އެއްޗެއް ބުނަންތަ؟ އެކަމަކު އަރީޝާ ރުހޭނަމަ..." ޞާބިރާ ހީވަނީ ޖެހިލުންވައި އިނދެ ވާހަކަދައްކާ ހެނެވެ. އެކަން އަރީޝާއަށް ވެސް ނަގައިގަނެވުނެވެ.\n"ޞާބިރާ ކޮންމެ ވާހަކައެއް ބުނި ނަމަވެސް އަހަރެން އަޑުއަހާނަން... ޒަމާންތަކަކަށްފަހު މީހުންގެ ތެރެއަށް ނުކުމެލުމުގެ ފުރުޞަތު އަހަންނަށް މި ލިބުނީ އަދިކިރިޔާ... މި އުފާވެރިކަމާއި ހިތްހަމަޖެހުން ބަޔާންކުރާނީ ކިހިނެއް... މިކަމުގައި ޞާބިރާއަށް ވެސް އަހަރެން ޝުކުރުވެރިވަން... ތި ނޫނީ އަހަރެންގެ އެއްވެސް އެކުވެރިއަކުނެތް..." މިފަހަރު ވެސް އަރީޝާ ފެނުނީ ހިތްހަމަޖެހުމުގެ ހިނިތުންވުމެއް ވެރިކޮށްލައިގެން އިންތަނެވެ.\n"އަހަރެން ހިތަށް އަރަނީ ޒާލިފާއި ޒަލަފްގެ ސިފައިގައި އެއްވެސް ތަފާތެއް ނެތީމަ... ޒަލަފްގެ ބަދަލުގައި އަހަރެންގެ ޔަލާ... އަރީޝާގެ ޒާލިފު ބަލައިގެންފާނެއޭ... ފަހަރެއްގައި ޔަލާގެ އުފާވެރިކަން އެނބުރި އަތުވެދާނޭހެން އަހަންނަށް ވަރަށް ހީވޭ..."\n"ޞާބިރާ... ތިކަމުގައި ކުދީން ބޭނުންވާގޮތެއް އަހަރެން ހަދާނީ... ޒާލިފުއާއި ޔަލާ ގުޅެން ހުރެއްޖެނަމަ އަހަރެން ދެކޮޅެއް ނަހަދާނަން... އެކަމަކު ޒަލަފް ވެސް ނެތިސް އެފަދަ ނިންމުމެއް ނިންމަންވީމާ އަހަންނަށް ކުށްވެރި އިހުސާސެއް ކުރެވެނީ" އަރީޝާއަށް ޒަލަފްގެ ހިތް އެނގޭތީވެ މާޔޫސްކަން ވެރިވެގެންދިޔައެވެ.\n"ހަޤީޤަތަކީ ޒަލަފްއާއި ޔަލާއަށް ގުޅެވެންނެތްކަން... ނޫންތަ... ޒަލަފްއަކީ ވިސްނޭ ކުއްޖެއް... އޭނާ ޤަބޫލުކުރާނެ ހާލަތު މިއަދު އެ ދެ ކުދީން އެކުގައިވުމަށް ތަން ނުދޭކަން.... އަދި ޔަލާއަށް ބޭނުންވާފަދަ އުފާވެރިކަމެއް ދެވޭނީ އޭނާ ފަދަ ބައިވެރިއަކަށްކަން... ޔަލާއަށް ބޭނުންވަނީ އިންސާނެއް..."\n"އަބްދުއްރަޢޫފާ އަހަރެން ތިކަމާ މަޝްވަރާ ކުރާނަން... އަހަންނަށް ފެންނަނީ ޔަލާއާ ޞާބިރާ ވާހަކަދައްކަން... އެކުއްޖާ އެ ހުރީ ވަރަށް ނާޒުކު ފައްތަރެއްގެ މަތީ... މިވަގުތު އެއްވެސް ކަމަކަށް ބާރުއަޅާކަށް ނުވާނެ... އޭނާ ރުހުމުގައި މިކަން ކުރާން ބޭނުންވަންޏާ މިވަރުގެ ކަމެއް ކުރިއަށް ގެންދާންވާނީ..." އަރީޝާއަށް ޒާލިފުގެ ޚިޔާލަށްވުރެ ވެސް ޔަލާގެ ޚިޔާލު ހުރި ގޮތް އެނގުން މުހިންމެވެ.\n"ޞާބިރާގެ ފިރިމީހާއަށް ވީގޮތެއް ބަލަން މީހެއްގެ ގާތަށް ނުދިޔައީ ކީއްވެ؟" އިރުކޮޅު އިނދެފައި އަރީޝާ އަހާލިއެވެ.\n"މިހާރު ދެން ތި ވާހަކަ ދައްކާކަށް ބޭނުމެއްނޫން... އެކަމަކު ކަންވީގޮތް އެނގުނީމާ، އެނގިއްޖެ ދެން އަހަރެންގެ މުހުސިނު ދުވަހަކުވެސް އެނބުރި ނާންނާނޭކަން... މި ހުރިހާ ދުވަހު އަހަރެން ހާދަ ދުޢާއެއްކުރީމޭ.... މުހުސިނު އެނބުރި އާދޭ ތޯ... އޭނާއަށް ވީގޮތެއް އެންމެ ކުޑަމިނުން އެނގޭތޯ... އަހަރެންގެ ދުޢާ އިޖާބަކުރައްވައިފި... އަހަރެންގެ ކުދީންގެ ގާތުގައި އެ މީހުންގެ ބައްޕައަށްވީ ގޮތް ކުރިން ބުނެދޭން ނޭނގުނަސް މިހާރު އެ ކުދީންނަށް ވެސް ހަޤީޤަތް އެވަނީ އެނގިފައި... ދުނިޔޭގައި ބާކީ އޮތް ދުވަސްތައް ހިތްހަމަޖައްސާލައިގެން ދެން އުޅެވިދާނެ..." މުހުސިނުގެ ޚިޔާލަކަށް ގެއްލިފައި އިންހެން ޞާބިރާ ވާހަކަދެއްކިއެވެ.\nއިރުއޮއްސެންވީއިރު ގޭތެރޭގައި ހޭލަމޭލަވެ އުޅުނު އެންމެންހެން އެނބުރި އެ ބައެއްގެ ގެއަށް ހިނގައްޖެއެވެ. ޞާބިރާއާއި އޭނާގެ ތިން އަންހެންދަރިފުޅާއި ދަނބިދަރިފުޅު ފިޔަވައި އެ ގޭގައި މިވަގުތު އިތުރު މީހަކު ނެތެވެ. ދިމާވި ކަންތައްގަނޑުން ސަލާމަތްވީއިރު އަޅުކަމާ ކުރިއަށްވުރެ އަހުލުވެރިވެފައި ވެއެވެ. ގޭގައި ޞާބިރާއާއެކު ހުރިހާ އަންހެންދަރީން ނަމާދަށް އެރިއެވެ. އަދިވެސް ޔަލާ އެކަނި ކޮޓަރީގައި ބާއްވާކަށް ޞާބިރާއަކަށް ނުކެރެއެވެ. އޭނާ އެންމެ ކަންބޮޑުވަނީ ގަބުވެފައި ހުންނަ މީހަކުހެން ޔަލާ ހުންނާތީއެވެ. އޭނާ ވިސްނާ ފިކުރު ހިންގަނީ ކޮންކަމަކާކަމެއް ނޭނގޭތީއެވެ.\n"ޔާލް... ދެން ނިދޭތޯ ބަލާލާ..." އެނދުގައި އޮތް ލުހާ އޯގާތެރިކަމާއެކު ބުނެލިއެވެ.\n"ޒާލް އަންނާނެ... ހީ ވިލް ކަމް..." މަޑުމަޑުން ޔަލާ ބުނެލިއެވެ. އެ އަޑު ލުހާއަށް ވެސް އިވުނެވެ. އެހެންނަމަވެސް އޭނާއަށް ޔަލާގެ ހިތްހަމަޖައްސައި ދިނުމަށް ބުނާނޭ އެއްޗެއް ނޭނގުނެވެ. ހިމޭންކަން ޚިޔާރުކުރުން ނޫންގޮތެއް ނެތެވެ. ލުހާއަށް ފުރަގަސްދީ އެއްފަރާތަށް ޔަލާ އެނބުރިލިއެވެ. އެ ދެލޮލުގެ ވަރުބަލިކަން އިންތިހާއަށް ދަންދެން އޭނާ އިންތިޒާރުކުރަމުން ދިޔައީ ޔަޤީނުން ވެސް އޭރުން އޭނާއަށް ނިދޭނޭކަން އެނގޭތީއެވެ.\nރޭގަނޑުގެ ހިމޭންކަމުގެ ތެރެއިން ގޭތެރެއަށް ވަދެވެން ހުރި ދޮރުގައި މީހަކު ޓަކިޖެހި އަޑު އަބްދުއްރަޢޫފަށް ސާފުކޮށް އިވުނެވެ. ހަމައެވަގުތު ހައިރާންކަން ވެސް އޭނާއަށް ލިބިގެންދިޔައެވެ. އޭރު އަރީޝާއާ ދެ މީހުން ނިދަން އޮށޯންނަން ދާން ވެގެން ސޯފާގޮނޑިން ތެދުވީއެވެ. ރޭގަނޑު ކައިގެން ކޮޓަރިއަށް ވަންގޮތަށް ޒާލިފު ވެސް ނުނިކުމެވެ. އޭނާގެ ޠަބީއަތަށް ވެސް ބަދަލުތަކެއް އައިސްފައި ވާ ކަހަލައެވެ.


(17 އޯގަސްޓް 2021 އާ ގުޅޭ)\n"ބުނާނަމޭ..." އީހާނުގެ މޭގައި އަޅާ ކޮށްޕާލަމުން ނީރާ ބުނެލިއެވެ. އަދި ދޮރު ހުޅުވާލާފައި އޭނާ ނުކުތެވެ. ކަންބޮޑުވެފައި ހުރެ އީހާނަށް ވެސް ކޮޓަރިން ނުކުމެވުނެވެ.\nފަޅަށް އޮތް ސިޓިންރޫމު ފެނި ނީރާ ހުއްޓުނެވެ. އެނބުރިލިއިރު ފަހަތުގައި ޖެހޭނުޖެހޭހާ ގާތުގައި އީހާން ހުއްޓެވެ. އައިސްފަ ހުރި ރުޅިއާއި ވީފޫހިން ހަލުވިކޮށް ނީރާ އައިސް ވަނީ ކޮޓަރިއަށެވެ. ދޮރުލައްޕާލުމާއެކު ތަޅުލައިފިއެވެ. ހަރަކާތެއްނުކޮށް ދޮރުފަތުގައި ލެނގިލައިގެން ނީރާއަށް ހުރެވުނެވެ. އީހާން ދެއްކި ވާހަކައާ މެދު އޭނާއަށް ވިސްނެނީއެވެ. އެ ހުރިހާ ވާހަކައެއް ދެއްކީ އީހާނުކަމާމެދު ޔަގީން ކުރަން ނީރާގެ ޟަމީރަށް އުނދަގޫވިއެވެ. އެހެންވިޔަސް އީހާނުގެ ދުލުން ބޭރުކޮށްލި ކޮންމެ ލަފުޒަކުން ނީރާގެ ހިތް ޒަހަމް ވެއްޖެއެވެ. އެ ހިތި އިހްސާސްތައް ދޮގެއް ނުކުރެވޭނެއެވެ. ނީރާގެ ހިތުގައި ޖެހޭވަރުކަމެއް ދުވަހަކުވެސް ނުކުރާނޭ މީހަކީ ހަމައެކަނި އީހާނު ކަމުގައި ގަބޫލުކޮށްގެން ހުއްޓާ މިވީ ކިހިނެއް ހެއްޔެވެ. އެންމެ ރަނގަޅަށް ނީރާ އެނގޭނެ މީހަކީ ވެސް އީހާނެވެ. ނީރާގެ ދިރިއުޅުމުގެ ސިއްރުތަކާއި އޭނާ ބަލިކޮށްލެވޭނީ ކިހިނެއްކަން އީހާން ނޫން ދެވަނަ މީހަކަށް ނޭނގޭނެއެވެ. އެންމެ ކައިރީގަ ހުރެފައި އޭނާގެ މުށުގެ ތެރެއަށްލާ ގައިދުކުރަން އެ ގަސްދުކުރީ ނީރާގެ ހިތެވެ. އެވެސް އެ ހިތަށް ލޯބި ދަސްވެ އެހެން ފަރާތަކަށް ހިތް ދޫވީ ފަހުންނެވެ.\n"ލައިޒަލް..." މަޑު އާހެއް ފަދައިން ނީރާގެ އަނގައިން ނުކުތެވެ.\nފޯނު ނަގާ އަވަސްއަވަހަށް ލައިޒަލްއަށް ގުޅިއެވެ. މިވަގުތު ނީރާ އެދެނީ ލައިޒަލްގެ ގާތުގައި ވުމަށެވެ. އެހެންނަމަވެސް ލައިޒަލް އެގޮތް ބޭނުންނުވާ ކަހަލައެވެ. ފޯނުކޯލަށް ލައިޒަލް ޖަވާބެއް ނުދިނެވެ. ނީރާ އެތައް މެސެޖެއް ކުރުމުން ވެސް ލައިޒަލްގެ އިޝާރާތެއް ނުވިއެވެ. ނީރާދެކެ ނުރުހުންވެއްޖެނަމަ ލައިޒަލް ކަންތައް ކުރާ ގޮތްކަން އެއީ އެނގެއެވެ. އެކަމަކު އެގޮތް ނީރާއަށް ކަމަކު ނުދެއެވެ. ވާހަކަނުދައްކާނަމަ ދެމެދުގައި މައްސަލަ ހައްލުކުރާނީ ކިހިނެއް ހެއްޔެވެ.\nވަރުބަލިވެގެން އެނދުގައި ނީރާ އޮށޯވެލިއެވެ. ދެ ލޯ ފުރި ބަންޑުންވަމުން އައި ހިނދު ހިތުގެ އެންމެ އަޑިން އޭނާ މަންމައަށް ގޮވާލިއެވެ. މަރާލެވުނު ލޯ ކުރިމަތިން ސިފަވީ ލަމްހާއެވެ. އެއާއެކު ވަގުތުން އޭނާ ލޯ ހުޅުވާލިއެވެ. ހިތުގައިޖެހިފައިވާ ހާލު ގިސްލެވި ނީރާގެ ރުއިން ގަދަވިއެވެ. އޭނާ އުފަންކުރި މަންމަގެ ސޫރަ ވެސް ހަނދާން ނެތުނީތޯ އަމިއްލަ ޟަމީރާ ސުވާލުކުރިއެވެ. އެހާ ކުޑައިރު އެހެން ބައެއްގެ ތެރެއަށް އޭނާ ދޫކޮށްލީ ހަމަ އެ މަންމައެވެ. އެކަމަކު ކީއްވެ ހެއްޔެވެ. އޭނާ ބޮޑުވާން ޖެހުނީ އެހެން މީހެއްގެ ފަސްބައިގަ ހިފައިގެން، އެހެން މީހަކަށް މަންމަ ކިޔައިގެންނެވެ. މި ދުނިޔެއަށް އޭނާ އުފަންކުރި މަންމައަށްވުރެ އޭނާގެ މައްޗަށް ހެޔޮލަފާ މައެއްކަމުގައި ލަމްހާ ވިއެވެ. މީހެއްގެ އެހީތެރިކަމާނުލާ ނޫޅެވޭ އުމުރުގައި ލަމްހާގެ އަތްމައްޗަށް އޭނާވަނީ ދޫކޮށްލާފައެވެ. އެ މަންމަ އޭނާ ވެއްޓޭކޮންމެފަހަރަކު ނަގައި އުރާލިއެވެ. ރޯންފަށައިފިނަމަ އެ ދެ ލޯ ފުހެލަ ދިނުމަށް އަވަސްވިއެވެ. ބިރުން އުޅޭނަމަ އެ މޭގައި ފޮރުވާލައި ހިމާޔަތް ދިނެވެ. ބަދަލުގައި އެއްވެސް އެއްޗެއް ނޭދެއެވެ. މަޔަކަށް ދެވޭނެ ހުރިހާ އުފަލެއް ނީރާއަށް ލިބުނެވެ. ކުނޑިފުކެއްހާ މިންވަރު ވެސް އުނިވުމެއް ނެތިއެވެ. މަންމަ ކޮށްދޭ ޚިދުމަތުގެ އަގަކީ ދަރިއަކަށް ދުވަހަކުވެސް އަދާނުކުރެވޭނެ އެއްޗެއްކަން ނީރާއަށް ވެސް އެނގެއެވެ. އެ މަންމަ މަޑުކުރީ މިދުވަސް ދުށުމަށް ހެއްޔެވެ. ކޮށްދިން ހުރިހާކަމެއްގެ ބަދަލު ދޭން ބުނަން އެނގުނީ މިފަދައިން ހެއްޔެވެ. ޔަގީނުން ވެސް އެ މަންމަ އުފަންކުރި ދަރިއެއްކަމުގައި ނީރާ ނުވެއެވެ. އީހާނަށްވުރެ ލަމްހާ ލޯބިވެޔޭ ހީވިޔަސް އަމިއްލަ ދަރިއަށްވުރެ ދުރުހިލޭ މީހެއްގެ ދަރިއަކު އެއްވެސް މަޔަކު އިސްކުރާނެ ހެއްޔެވެ. ފުރާނައަށްވުރެ ލޯބިވާކަން އެނގޭއިރު، އެ މަންމަގެ ހިތުގެ އެދުން ނީރާގެ ގާތުގައި ފާޅުނުކުރީ ކީއްވެބާއެވެ. މިހެންވެދާނޭކަން އެނގޭތީ ހެއްޔެވެ. އީހާން މެދުވެރިކޮށް އިއްވުމުން ނީރާ ރުހޭނޭ ހީކުރެވޭތީ ހެއްޔެވެ. ހާސްކަމުގައި ގޮތެއް ނުނިންމި ނީރާގެ ރުއިންވީ ބާރެވެ. އޭނާ އެނދުން ތެދުވިއެވެ. އަލަމާރި ކައިރީ ހުރި ކަބަޑުގެ ކުރިމަތީ އިށީނެވެ. އެންމެ ތިރީ ވަތްގަނޑު ހުޅުވާލުމާއެކު ހާވަން ފެށިއެވެ. އޭގެ ތެރޭގައި ހުރި ފޮތްތައް ނަގައި ފަރުވާލެއް ނެތް ފަދައިން ތަޅުން މައްޗަށް އެއްލާލައެވެ. ވަތްގަނޑުގެ އެތެރެއިން އެހެން ފޮތްތަކުގެ އަޑިން ނީރާ ނެގީ ބޯފޮތެކެވެ. ފޮތުގެ ސަފުހާތަކުން ހުޅުވަންވީ ކޮން ހިސާބެއްކަން ނީރާއަށް އެނގުނެވެ. އެ ފޮތަކީ އެކި ހަނދާންތައް ރައްކާކުރުމަށް ފުރާވަރުގައި ނީރާ ހަދައިގެން ގެންގުޅުނު ފޮތެކެވެ. ހުޅުވާލުމާއެކު ޓޭޕްކޮޅަކުން ސަފުހާގައި ހަރުކޮށްފައިވާ ދެ ފޮޓޯ ފޮތުން ފެނުނެވެ. ކޮންމެ ފޮޓޯއެއްގެ ކައިރީގަ ނީރާގެ އަތުލިޔުމުން އެއީ ކޮންބައެއްކަން ލިޔެފައި ހުއްޓެވެ. އަންހެނަކު އެކަނި ހުރި ފޮޓޯގެ ކައިރީގަ ނަސްރާގެ ނަން ލިޔެފައިވާއިރު އެއީ ނީރާ އުފަންކުރި މަންމަކަން ލިޔެފައި ވިއެވެ. އަދި އޭގެ ތިރީގައިވި ފޮޓޯގައި ތުއްތު ނީރާއާއެކު ހުރި ފިރިހެނަކީ އޭނާގެ ބައްޕަ، ރިޔާޒު ކަމުގައި ލިޔެފައި ވިއެވެ. މައިންބަފައިންގެ ހަނދާނަކަށް އޭނާގެ އަތުގައި އޮތް އެއްޗަކީ އެއީއެވެ. ފޮތް ގެނެސް މޭގައި ޖައްސާލުމާއެކު ބާރުކޮށްލީ އެމީހުންގެ އިހްސާސް ކުރެވެން ނީރާ ބޭނުންވެފައި އިންވަރުންނެވެ. މިއަދު އެ މައިންބަފައިންނަށް ނީރާ ވަނީ ނުހަނު ބޭނުންވެފައެވެ. ގެއްލެމުންއައި ހިތްވަރު އެމީހުން ދޭނެނަމައޭ ނީރާގެ ހިތް އެދެމުންދިޔައެވެ.\nވަގުތައް ދިޔައީ ކިހިނެއްކަމެއް ނީރާއަކަށް ނޭނގެއެވެ. ލޯ މެރިފައި ލޯ ހުޅުވާލެވުނު އިރު ރޭގެ ވަގުތައް ނިމުމަކަށް އައިސް ފަތިސް ވެއްޖެއެވެ. ގިސްލުމާއި ރުއިމުގެ ވަރުބަލިކަމުގައި އޭނާގެ ދެ ލޯ މެރުނީ ކޮންއިރަކުކަމެއް ނޭނގެއެވެ. ހުޅުވާފައި އޮތް ފޮތް ކައިރީގަ އޮތްއިރު ނީރާއަށް އޮވެވުނީ ތަޅުންމަތީއެވެ. މަޑުމަޑުން ތެދުވި ގޮތަށް ކައިރީގަ އޮތް ފޮތް ނީރާ ނެގިއެވެ. ފުން ނަޒަރަކުން އެ ފޮތަށް ބަލަން އިނުމަށްފަހު ލައްޕާލިއެވެ. ދެން އޭނާ ތެދުވެ ފާޚާނާއަށް ވަނެވެ. ފެންވަރައިގެން ނުކުމެ ތައްޔާރުވިއެވެ. ފޯނު ނަގައި ގަޑި ބަލާލިއެވެ. ފަސްގަޑި ބައިވާން އުޅެނީއެވެ. އެހެންވިޔަސް ވަގުތަށް ނުބަލާ ލައިޒަލްއަށް ނީރާ ގުޅިއެވެ. އަތްދަބަސް ހިފައިގެން ކޮޓަރިން ނީރާ ނުކުތްއިރު ގޭތެރެއިން އެކަކުވެސް ފެންނާކަށް ނެތެވެ. ކޮޓަރި ތަޅުލާފައި ނީރާ ގެއިން ނުކުމެ އެޕާޓްމެންޓުގެ ދޮރު ވެސް ތަޅުލިއެވެ.\nއިމާރާތުން ބޭރަށް ނުކުމެވުނު ހިނދު ނީރާ ހުއްޓިލިއެވެ. އަނދިރިކަން ވެރިވެފައި އޮތްއިރު ފަޒާގައިވަނީ ތަފާތު ތެތްފިނިކަމެއް ހަރުލާފައެވެ. ވިއްސާރަވާން އުޅޭކަމުގެ އަލާމާތެއް ކަހަލައެވެ. ޖެހެމުންދިޔަ ރޯޅި ބާރެވެ. އެއްފަރާތުގައި ހުރި ސެކިއުރިޓީ ޕޯސްޓުގެ ކުޑަދޮރު ހުޅުވާލައިގެން ބޭރަށް ބޯދީގެން ގާޑު މީހާ ހުރީ ސިނގިރޭޓެއް ބޯށެވެ. އޭނާއަށް ނީރާ ފެނުމުން ހަރަކާތްތައް މަޑުޖެހުނުތަން ދުށްޓެވެ. އެކަމަށް ފަރުވާލެއްނެތި ނީރާ ހިނގައިގަތީއެވެ. އެވަގުތަށް ވަކި މަންޒިލެއް ނެތް ކަހަލައެވެ. ފޯނު ކަންފަތާއި ކައިރިކޮށްލައިގެން ހުރެއެވެ.\nބެލްކަނީގައި ހުރެފައި އެތެރެއަށް ލައިޒަލް ވަނެވެ. ފޯނުނަގައި ބަލާލިއެވެ. ނީރާގެ ކޯލުތަކާއި މެސެޖުތައް ފުނިޖެހިފައި ވެއެވެ. ހުރިހާ މެސެޖެއް ކިޔުމުގެ ކުރީން އެންމެ ފަހުން ނީރާ ފޮނުވާފައި އޮތް މެސެޖު ލައިޒަލްގެ ސަމާލުކަން ހޯދިއެވެ. މެސެޖު ކިޔާލުމާއެކު ލައިޒަލްއަށް ބަލާލެވުނީ ބެލްކަންޏާ ދިމާއަށެވެ. ހަލުވިކޮށް އައިސް އިހު ލައްޕާލި ބެލްކަނީގެ ދޮރު ހުޅުވާލުމާއެކު ބޭރަށް ލައިޒަލް ނުކުތެވެ. އުޑުމައްޗަށް އޭނާ ބަލާލިއެވެ. އެއާއެކު ގަޔާނުވިކަމުގެ އަޑެއް ލައްވާލިއެވެ. ނީރާއަށް ވަގުތުން ގުޅިއެވެ. ނަމަވެސް ގުޅޭ ގޮތެއް ނުވިއެވެ. ދެފަހަރަކު މަސައްކަތް ކޮށްލިއެވެ. ނީރާގެ ފޯނު ނިއްވާލާފަކަން އެނގުމުން ލައިޒަލް ހިތްހަމަނުޖެހުނެވެ. އެނބުރި ކޮޓަރިއަށް ވަދެ އެނދުގައި އޭނާ އިށީނެވެ. ނީރާއާ މެދު ވިސްނިއެވެ. އޭނާ ފޮނުވާފައި ދެން ހުރި މެސެޖުތައް ލައިޒަލް ކިޔަންފެށިއެވެ.\n"ޝީ އިޒް ކްރައިން..." މެސެޖުތައް ކިޔަމުންދިޔައިރު ލައިޒަލްއަށް ނީރާ ރޮމުން ފޮނުވާފައި ހުރި މެސެޖުކަން ބުނަން އެނގުނެވެ. އޭނާއަށް ތުންފިއްތާލެވުނެވެ.\nވާރޭ އޮއްސާލި އަޑާއެކު ލައިޒަލް ސިހުނެވެ. ހާސްވެ ކަންބޮޑުވުމުގެ އަސަރު ލައިޒަލްގެ މޫނުން ފާޅުވިއެވެ. އޭނާ ފުންމައިގެން ތެދުވިގޮތަށް ހެދުން ލާން ފެށިއެވެ. ޖިންސަކާއި ޓީޝާޓެއް ލައިގެން ކާރުގެ ތަޅުދަނޑި ހިފައިގެން އަވަހަށް ކޮޓަރިން ނުކުތެވެ. އެވަގުތު ކޮފީތަށި ހިފައިގެން ބަދިގެއިން ނުކުމެގެން އަންނަ ހަމްދާނާ ދިމާވިއެވެ.\n"ވާރޭ ވެހޭ..." ހަމްދާނު ބުނެލިއެވެ. ލައިޒަލް ބޯޖަހާލި ގޮތުން އޭނާއަށް އެނގެޔޭ ބުނި ކަހަލައެވެ. ވާހަކަދެއްކުމެއްނެތި އޭނާ ގެއިން ނުކުތްތަން ބަލަން ހަމްދާނު ހުއްޓެވެ.\n"ލައިޒަލްތަ އެ ދިޔައީ؟" ހަމްދާނަށް އިވުނީ ފިރާގުގެ އަޑެވެ.\n"ލައްބަ." ހަމްދާނު ނިކަން އަވަހަށް ބުންޏެވެ.\n"ނަމާދަށް ހޭލެވުނު ކަމަށް ނުހަދާ، މިހާ ހެނދުނާ ކޮންތާކަށް އެދިޔައީ؟" ސޯފާތަކާ ދިމާއަށް އައި ފިރާގު ވާހަކަދެއްކިއެވެ.\n"ނޭނގެ." ހަމްދާނުގެ ޖަވާބު ކުރެވެ. އޭނާއަކަށް ވެސް ލައިޒަލް އުޅޭނޫޅޭ ގޮތެއް ނޭނގެއެވެ. އަންހެންކުއްޖެއްގެ ކަމެއްގައި ލައިޒަލް އުޅޭހެން ހަމްދާނަށް އޮތީ ޝައްކެއްވެފައެވެ. އެކަމަކު ލައިޒަލްގެ އުޅުމާއި ތަބީޢަތް ހުންނަ ގޮތުން އެކަން ޔަގީނެއް ނުވެއެވެ. އެފަދަ ވާހަކައެއް ފިރާގު ގާތުގައި ބުނުމުގެ ވިސްނުމެއް ހަމްދާނުގެ ނެތެވެ. ލައިޒަލްއަކީ ފީކަޅާ އުޅުމެއް އުޅޭ ޒުވާނެއްނޫންކަން ވަރަށް ރަނގަޅަށް ހަމްދާނަށް އެނގޭތީއެވެ. ޒާތީކަންކަން ހާމަކުރުމުގެ އިހްތިޔާރު އޮންނަންވާނީ އެމީހަކަށްކަން ގަބޫލުކުރާތީއެވެ. ލައިޒަލް ހާމަކުރަން ބޭނުންވެއްޖެކަމެއް އޭނާ ބުނާނޭކަން ޔަގީނެވެ.\nދުރުން ލައިޒަލްގެ ލޮލުގައި އަސްކަނިދަށުގައި ހުރި ނީރާ އަޅައިގަތެވެ. އެ ހަނި އަސްކަނިގެ ދަށުގައި ހުރިއިރު ވާރޭގެ ހަމަލާތަކުން ނީރާ ނުތެމި ސަލާމަތެއް ނުވެއެވެ. އެހެންވިޔަސް އޭނާ މަގުގެ ދެކޮޅު ހޯދާއިރު އެ ވާރޭއަށްވުރެ އޭނާގެ ސަމާލުކަން އެހެން ކަމަކަށް ދެވިފައިވާކަން ޔަގީނެވެ. އެ ކެތްތެރިކަންކުޑަ އަސަރުތައް ލައިޒަލްގެ ހިތަށް ތަދުކުރިއެވެ. އަވަހަށް ކާރު ޕާކުކުރާނޭ ދިމާއެއް އޭނާ ހޯދިއެވެ. ލައިޒަލް ހޯދަމުން ނީރާ އައިސް އެ ހުރީ ހަމައެކަނި އޭނާއަށް އެނގޭ ތަނަށެވެ. ދެމީހުން ބައްދަލުކުރާ އެޕާޓްމެންޓް ހުންނަ އިމާރާތުގެ ކައިރިއަށެވެ. ލައިޒަލް ކާރުން ފައިބައިގެން ދުއްވައިގަތެވެ. ނީރާގެ ކައިރީ މަޑުކޮށްލުމާއެކު އެ މޫނަށް ލައިޒަލް ބަލާލީ ފަރުވާތެރިކަމާއެކުއެވެ. ރޮއެރޮއެ ރަތްވެފައި މޫނާއި ކަރުނައިގެ ތެތްކަންވީ ދެ ލޯ ލައިޒަލްއާ ނީރާ އަމާޒުކޮށްލިއެވެ.\n"އަހަރެން ނައިނަމަ..." ލައިޒަލް ބުނެލިއެވެ.\n"އަ... އައި ވިލް... ވެއިޓް..." ކުރެހިފައިވާ އަޑުން ނީރާ ބުނެލިއެވެ. އަދި ލޮލުން ވެއްޓުނު ކަރުނަތިކި ކޯތާފަތުން ތިރިއަށް ދެމިގަތުމުގެ މާކުރީން އަވަސްއަވަހަށް އަތުގެ ނުފުށުން ނީރާ ފުހެލިއެވެ. ނީރާގެ ހާލު ފެނި ލައިޒަލްގެ ހިތް ރޯލިއެވެ.\n"ލުކް އެޓް ޔޫ..." ލައިޒަލް ބުންޏެވެ.\n"ސޮރީ..." ގިސްގެ އަޑުގެ ތެރެއިން ނީރާއަށް ބުނެވުނެވެ. އޭނާ ވަގުތުން އިސްޖަހާލުމާއެކު މޫނުގައި ދެއަތް އެޅިއެވެ. އަވަސްއަވަހަށް ދެއަތުން ދެ ލޯ ފުހެންފެށިއެވެ. އެ އަތުގައި ލައިޒަލް ހިފެހެއްޓިއެވެ.\n"ކަމް ހިއާ..." ނީރާގެ އަތަށް ދަމާލުމާއެކު ގެނެސް ލައިޒަލްގެ މޭގައި ފޮރުވާލިއެވެ. ކެތްތެރިކަން ގެއްލި ނީރާއަށް ބާރަށް ރޮވިއްޖެއެވެ. ދެއަތުގެ ތެރެއަށް ލައިޒަލްގެ ގަމީސް ބޮނޑިކޮށްލެވުމާއެކު ވަކިން ބޮޑަށް އެ މޭގައި މޫނު ފޮރުވާލެވުނެވެ. ޒަމާނީ ތަޅުން ތަޅުލާފައި ހުންނަ ދޮރޯށި ހުޅުވާލުމާއެކު ނީރާ ގޮވައިގެން ލައިޒަލް އެތެރެއަށް ވަނެވެ.\nއެޕާޓްމެންޓަށް ވަނުމުން ވެސް ލައިޒަލްގެ ގައިން ނީރާ ދޫކޮށެއް ނުލިއެވެ. އޭނާގެ ރުއިމަކަށް ބަދަލެއް ވެސް ނައެވެ. ސޯފާގައި އިށީނދެ ލައިޒަލްގެ އުނގުގައި ނީރާ ބޭންދިއެވެ. ލޯބިން ނީރާގެ ނިތްކުރީގައި ލައިޒަލް ބޮސްދިނެވެ. ނުރޮއެ ހުއްޓާލުމަށް ލައިޒަލް އެދުނެވެ. ނަމަވެސް އޭނާގެ ކޮނޑާ ދިމާއިން ކަރުދޮށުގައި ނީރާ މޫނުފޮރުވާލަމުން ދެއަތް ވަށާލީއެވެ. ނީރާ ހަމައަކަށް އެޅޭން ވަގުތުދީގެން ލައިޒަލް އިނެވެ.\n"ފޯނުކޮބާ؟" ނީރާގެ ރުއިން ހުއްޓުނުތާ އިރުކޮޅެއް ފަހުން ލައިޒަލް އަހާލިއެވެ.\n"ނިވުނީ. ޗާޖުނެތިގެން." އަތްދަބަހުގެ ތެރެއިން ފޯނު ނަގާ ލައިޒަލްއަށް ނީރާ ދައްކާލިއެވެ.\n"ވަޓް ޑޫ ޔޫ ވޯންޓް؟" ލައިޒަލްގެ މޫނުގައި ނީރާ އަތްލުމާއެކު އޭނާ ބުންޏެވެ. އެ އަޑުގައި ގާތްކަމެއް ނެތްކަން ނީރާއަށް އިހްސާސް ކުރެވުނެވެ. އެހެންވިޔަސް ލައިޒަލްގެ ލޮލަށް ގެއްލިފައި ނީރާ އިނެވެ. އެންމެ ފުރަތަމަ ލައިޒަލްއާ ބައްދަލުވީ ދުވަހު ވެސް ނީރާއަށް ފާހަގަކުރެވުނީ އެ ދެ ލޮލެވެ. އާންމު ދިވެހީންގެ ތެރެއިން ނުފެންނަ ފަދަ ތަފާތު ދެ ކަޅިއެވެ. ނީރާ މޫނު ކައިރިކޮށްލަން އުޅުނު ހިނދު ލައިޒަލް ހުއްޓުވިއެވެ. އޭނާގެ އުނގުން ނީރާއަށް ފައިބަން ޖެހުނީ ލައިޒަލް ކޮޅަށް ތެދުވީމައެވެ.\n"އައި ވޯންޓް ޔޫ." ނީރާ ހިފާލީ ލައިޒަލްގެ ކަނާއަތުގައެވެ. ދެއަތުންނެވެ. އެ އަތްތިލަ އުފުލާލުމާއެކު ގެނެސް ނީރާގެ މޭގައި ޖައްސާލިއެވެ. ކެތްތެރިކަމާއެކު ނީރާ ބަލަން ހުރީ ލައިޒަލް ޖަވާބުދޭނެ އިރަކަށެވެ. އުންމީދު ފުނޑުފުނޑުވީ ހިމޭންކަން ދިގުލާން ފެށީމައެވެ.\n"ވަޓް ޑޫ ޔޫ ވޯންޓް؟" ދެވަނަ ފަހަރަށް ލައިޒަލް އިހު ކުރި ސުވާލު ތަކުރާރުކޮށްލިއެވެ. ލައިޒަލް ބޭނުންވަނީ ކޮންކަމެއްކަމާމެދު ނީރާ ސުވާލު އުފެދުނެވެ.\n"ލައިޒަލް ބުނެބާ. އަހަރެން ކިހިނެއް ހަދަންވީ؟" ނީރާ ބުންޏެވެ. އޭނާގެ އެ ސުވާލާމެދު ލައިޒަލް ގަޔާނުވިކަން ޔަގީނެވެ. އެކަން އެ މޫނުން ނީރާ ދުށްޓެވެ.\n"ކީއްކުރަން އަހަރެން ބުނަންވީ." ލައިޒަލް ރައްދުދިނެވެ.\nނީރާ މާޔޫސްވިއެވެ. އެތައް ސުވާލެއް ހިތުގައި އުފެދި ކުރިއަށްވުރެ އޭނާ ބޯހާސްވެއްޖެއެވެ. ލައިޒަލް އެގޮތަށް ވާހަކަދައްކާކަށް ނީރާގެ ހިތެއް ނޭދެއެވެ. އޭނާ ނީރާދެކެ ލޯބިނުވަނީ ބާއެވެ. އެހާ އަސަރެއްނެތް ފޫހިކަމާއެކު ވާހަކަދައްކަނީ އެހެންވެގެންބާއެވެ. މަޑުމަޑުން ފަހަތަށް ޖެހިލެވުމާއެކު ސޯފާގައި ނީރާ އިށީނެވެ. ލައިޒަލްއަށް އެއްވެސް ކަމެއް ސިއްރުކުރުމުގެ ވިސްނުމެއް އޭނާގެ ނެތެވެ. އޭނާ ފޮރުވަންޖެހޭ އެންމެ އަގުބޮޑު އެއްޗަކީ އޭނާގެ އަބުރާއި އިއްޒަތެވެ. އެ ހަށިގަނޑު ކަޝްފުވީ ދުވަހުން ފެށިގެން ލައިޒަލްގެ ކުރިމަތީ އޭނާގެ ހުރިހާ އެއްޗެއް ހާމަވެއްޖެކަން އެނގެއެވެ. އެހެންވިޔަސް ހަޔާތުން ކިޔާނުދެވި ހުރި ވާހަކަތައް އޭނާ ކިޔައިދޭން ފެށިއެވެ.\n"އެމީހުންނަކީ އަހަރެންގެ ހަމައެކަނި އާއިލާ. ހަނދާން ހުންނަން ފެށީއްސުރެ އަހަރެން ގެންގުޅުނީ އީހާންގެ މަންމަ. އަހަރެން އުފަންވީ ލާމު ގަމަށް، މައިންބަފައިން ދުނިޔެއަކުނެތް، މާލެ ބަދަލުވީ ފަހުން ދުވަހަކުވެސް ރަށަކަށް ނުދަން. މަންމަ އެއްގޮތަކަށް ވެސް ގަބޫލުކަމެއްނޫން އެއީ. ކީއްވެކަމެއް އަހަންނަކަށް ނޭނގެ. ކުޑަކުޑައިރުއްސުރެ އަހަންނާއި އީހާނު އުޅުނީ އެކުގައި. އަހަރެމެން ދެމެދުގައި އޮތް ގާތްކަން ހާއްސަވީ އެހެންވެ. އާއިލާއަށްވީމަ... އޭނާ ދުވަހަކުވެސް އެ އިން ފަހަނައެއް ނާޅާ. ވަރަށް އިތުބާރުކުރަން. ކިތަންމެ ގާތްކޮށް އުޅުނަސް އޭނާ ފިރިހެނަކު އަންހެނަކަށް އެދުންވެރިވާ ފަދަ ބީހުމަކުން ބީހިފައެއްނުވޭ. އެކަހަލަ ފުރުސަތަކަށް ނުވެސް އެދޭ... ލައިޒަލް، އޭނާ ބުނީ މަންމަ ބޭނުންވާ ގޮތޭ. އަހަންނާއި އީހާނު މެރީކުރުމަކީ މަންމަ ދުށުމަށް އެދެމުން އަންނަ ހުވަފެނެއްކަމުގައި."\n"އޭނާ ރޭގައި އުޅުނު ގޮތް އެއީ ތިދެމީހުން ގޭގައި އުޅޭގޮތްތައް. އޭނާގެ އުނގަށް ނީރާ އަރާ އިންއިރު..." ލައިޒަލް ބުނަން އުޅެފައި ދަތްކުނޑިވިކާލައި ހިމޭންވީއެވެ.\n"ނޫން... އަހަރެން އޭނާގެ އުނގަކަށް ނާރަން، އެނގޭ، އޭނާގެ ފައިމަތީގަ ވެސް އިށީނދެގެން ނުވާނެކަން، އެކަމަކު އެވަގުތު ހަދާނޭ ގޮތެއް ނޭނގުނީ، ރޭގަ އަހަރެން ދުށީ މީގެ ކުރީން ނުދެކޭ އީހާނެއް. އޭނާއާ މެދު އަހަރެން ދެކެމުން އައިގޮތް މުޅިން ބަދަލުވެއްޖެ. އޭނާއާ ކުރިމަތިލިޔަސް މަންމައާ ކުރިމަތިލާނީ ކިހިނެއްކަމެއް އަހަންނަކަށް ނޭނގޭ."\n"އެއީ ނީރާގެ އާއިލާއެއް ނޫނޭ ތިބުނީ. ތިހާވަރުން އުޅޭން އެއީ އަސްލު މަންމައެއް ވެސް ނޫނެއްނު." ލައިޒަލް ބުނެލިއެވެ.\nނީރާގެ ދެ ލޮލުން ހިތްދަތިކަން ފާޅުވިއެވެ. އޭނާ ލައިޒަލްއަށް ބަލަން އިނެވެ. ލަމްހާއަށް އޭނާގެ ހިތުން ދެވިފައިވާ މަގާމު ލައިޒަލްއަށް ވިސްނޭނެނަމައޭ ނީރާ ހިތަށް އެރިއެވެ. އޭނާ މަސައްކަތް އެ ކުރަނީ އެ އާއިލާއާ ނީރާ ގުޅިފައިވާ މިންވަރު ލައިޒަލްއަށް ވިސްނައިދޭށެވެ. މިއަދު ފިޔަފަޅައިގެން އުދުއްސައިގަންނައިރު މިހާދުވަހު ނީރާ ރައްކާތެރިކޮށް ބެލެހެއްޓި މީހާގެ އެއްވެސް އަގެއްނެތީ ހެއްޔެވެ. އޭނާއަށް ޓަކައި ނީރާގެ ޒިންމާތަކެއް ނުވޭ ހެއްޔެވެ. އޭނާގެ ދުލުން މިހާ ދުވަހު މަންމާއޭ ގޮވަމުން އައި މީހާގެ އެދުންތަކުގައި ކޮޅުފައިން ޖަހަންވީ ހެއްޔެވެ. އަމިއްލަ އެދުން އިސްކުރަންވީ ހެއްޔެވެ. އާއިލާއެއްނެތުމަށްވުރެ މަންމައަކު ނުހުންނާނޭކަމުގެ އިހްސާސުން ނީރާގެ ހިތުގެ ރުއިން ގަދަވިއެވެ. ބޮޑުވެ މީހަކަށްވީ ދުވަހު އެ މައިމީހާގެ ލަގޮނޑި ފަޅައިގެންދާން ދޫކޮށްލާ ރަހުމެއްނެތް ދަރިއަކަށް ނީރާ ބަދަލުވާން ޖެހޭތީ ބިރުގަތެވެ.\n"ލައިޒަލް..." ނީރާއަށް ކަރުނަތަކެއް ނުހިފެއްޓުނެވެ. ދޫކޮށްލާފައި ޚިޔާރުކުރަންވީ ކޮންކޮޅެއްކަމެއް ނިންމަން ދަތިވެއްޖެއެވެ. އޭނާގެ ނަފްސު ފުނޑުފުނޑުވެ ހިތްހަލާކުވާވަރަށް ލައިޒަލްދެކެ ލޯބިވެއެވެ. އަނެއްކޮޅުން އެ ލޯތްބަށްވުރެ ތިލަފަތުގައި މާތްކަން އިތުރުވެގެންވާ ލޯތްބަކަށް މަންމަދެކެ ނީރާވާ ލޯބިވެއެވެ. ހިތްހަރުކޮށް ފުރަގަސްދޭންވީ އެތަނުން ކޮން ލޯތްބަކަށް ހެއްޔެވެ.\n"ބަހަނާ ނުދައްކާ ދޭ މިތަނުން... ނީރާއަށް ގޮތެއް ނުނިންމެނީސް އަހަރެންގެ ކުރިމައްޗަށް އައިސްގެން ނުވާނެ. އަހަރެން ނޫޅެން ބޭނުންވާ ގޮތް ނޭނގިގެން. ގޮތެއް ނުނިންމިގެން." ލައިޒަލް ބުނެލިއެވެ. ރޮވެމުންދިޔަ ނީރާ ދެފަރާތަށް ބޯހޫރާލިއެވެ. ލައިޒަލް ދޫކޮށްލާފައި ދާން ބޭނުންނުވާ ކަހަލައެވެ.\n"ލައިޒަލް ޕްލީޒް." ނީރާގެ ހިކަނޑިމަސްގަނޑުގައި ހިފާ ކޮޅަށް ނަގަން ލައިޒަލް އުޅުނު ހިނދު އޭނާ އާދޭސްކޮށްލިއެވެ.\n"އެހެންވީރު އެމީހުން ދޫކޮށްލާފަ މިތާ މަޑުކުރޭ." ކުރިމަތީގަ ހުރި ނީރާއާ ހަތަރުކަޅި ހަމަކޮށްލައިގެން ހުރެ ލައިޒަލް ބުނެލިއެވެ. (ނުނިމޭ)


Eriksen ge ''fairy tale'' kuriah! - One Online\nއެރިކްސަން ގޯލު ޖަހައި އުފާފާޅުކުރަނީ --- ފޮޓޯ/ ޑެންމާކު އެފްއޭ ޓްވިޓާ\n"ފެއަރީ ޓޭލްސް"އަކީ ހިޔާލީ ވާހަކަތަކެކެވެ. ސިންދްރެއްލާއާއި ސްނޯ ވައިޓް ފަދަ ކެރެކްޓާތަކަކީ އަހަރެމެން ދަންނަ ޒަމާންވީ ފެއަރީ ޓޭލް ކެރެކްޓާތަކެކެވެ. އެ ހުރިހާ ވާހަކަތަކެއްގައިވެސް ދިމާވީ ދާދި އެއް ގޮތެކެވެ. ފެށުމުގައި އެ ކެރެކްޓާތަކަށް ދިމާވާނީ ދަތި ހާލަތެއް ނަމަވެސް ވާހަކަ ނިމިގެންދާނީ އެ ކެރެކްޓާތަކަށް ހިތްހަމަޖެހުމާއި އުފާވެރިކަމުގައެވެ. ފެއަރީ ޓޭލްއަކީ އެއީއެވެ.\nޑެންމާކުގެ ތަރި ކްރިސްޓިއަން އެރިކްސަންގެ ޓޭލް ފެށުނީ ޔޫރޯ 2020 ގައެވެ. ޑެންމާކުން ޔޫރޯގެ ގްރޫޕް ސްޓޭޖުގައި ފިންލޭންޑާ ދެކޮޅަށް ކުޅުނު މެޗުގައި އެރިކްސަން ކާޑިއެކް އެރެސްޓެއްގައި ދަނޑުމައްޗަށް ވެއްޓުން ވެގެން ދިޔައީ މުޅި ފުޓުބޯޅަ ދުނިޔެ "ޝޮކް" އަކަށް ދިޔަ ކަމަކަށެވެ. އިމަޖެންސީގައި މެޗު މެދުކަނޑާލައި ގިނަ ކަންތައްތަކެއް ހިނގައި ދިޔައެވެ. އެކަމުގެ ސަބަބުން ކުޅުންތެރިންނާއި ބަލަން ތިބި އެންމެންނަށްވެސް ނަފުސާނީ އަސަރުތަކެއް ކޮށްފައިވެއެވެ. މެޗުގެ ބާކީ ބައި އެރޭ ކުޅުނީ އެރިކްސަންގެ ހާލު ރަނގަޅުވަމުން އަންނަ ކަމުގެ ޔަގީންކަން ލިބުމުންނެވެ.\nޔޫރޯގެ މެޗުގައި ކާޑިއެކް އެރެސްޓްގައި އެރިކްސަން ވެއްޓުމާއެކު ކެޕްޓަން އޭނާއަށް އެޓެންޑް ވަނީ --- ފޮޓޯ/\nއެރޭގެ މަންޒަރުތަކާއެކު އެރިކްސަން އެނބުރި ފުޓުބޯޅައަށް އަންނާނެތޯ ގިނަ ބަޔަކަށް ސުވާލު އުފެއްދުނެވެ. ކިރިޔަ ކިރިޔާ ސަލާމަތްވި އެރިކްސަން ރިޓަޔާކުރާނެ ކަމަށް އޭރު ބެލެވުނު ނަމަވެސް އޭނާ ހިތްވަރު ދޫނުކޮށް ފުޓުބޯޅައަށް އެނބުރި އަންނަން ނިންމިއެވެ.\nހިތަށް އައިސީޑީއެއް ލައްވައި، 29 އަހަރުގެ އެރިކްސަން މިދިޔަ އޯގަސްޓް މަހު އެނބުރި އޭރުގެ ކްލަބު އިޓަލީގެ އިންޓަ މިލާނަށް ދިޔަ ނަމަވެސް، އިޓަލީ ލީގުގެ އުސޫލުތައް އޮންނަ ގޮތުން އެރިކްސަންއަށް އިންޓައަށް ކުޅެވޭނެ ގޮތެއް ނުވިއެވެ. މާޔޫސް ކަމެކެވެ. އެ ހިސާބުން އެރިކްސަންގެ އެއްބަސްވުން އިންޓައިން އުވާލާފައިވާ އިރު، އޭނާ ވަނީ ފިޓްނަސް ހިފެހެއްޓުމަށް ކެރިއަރުގެ އެންމެ ފުރަތަމަ ކުޅުނު ކްލަބު، ޑެންމާކްގެ އޮޑެންސީ ބޯލްޑްކްލުބް (އޯބީ)ގެ އިތުރުން އަޔެކްސްގައިވެސް ތަމްރީނުތަކުގައި ބައިވެރިވެފައެވެ.\nހާލަތު ބަދަލުކުރުމަށް ފިޓްނަސްވެސް ރަނގަޅުކޮށް، އެރިކްސަން އަލުން ދަނޑުމައްޗަށް ނުކުތީ މިދިޔަ މަހުގެ ތެރޭގައި ކުޅުނު ޕްރިމިއާ ލީގުގެ މެޗެއްގައެވެ. ޖެނުއަރީ މަހުގެ ޓްރާންސްފާގައި އެރިކްސަން ޕްރިމިއާ ލީގުގެ ބްރެންޓްފޯޑަށް ބަދަލުވެ ކުޅެން ފަށާފައިވާ އިރު، އެއީ އެރިކްސަންއަށް ލިބުނު އެންމެ ބޮޑު ހިތްވަރެވެ.\nބްރެންފޯޑުން އެރިކްސަންގެ ޓްރާންސްފާ އިއުލާން ކުރަން ކުރި ޕޯސްޓް --\nޕްރިމިއާ ލީގުގައި އެރިކްސަން ކުޅެން ފެށުމާއެކު ޑެންމާކުން އޭނާ ގައުމީ ސްކޮޑަށް އަލުން ނެގިއެވެ. ރޭ ނެދަލޭންޑްސްއާ ދެކޮޅަށް ޑެންމާކުން ކުޅުނު މެޗުގެ ފުރަތަމަ 11 ގައި އެރިކްސަން ނުހިމެނުނު ނަމަވެސް ގިނަ ބަޔަކު އިންތިޒާރުވެސް ކުރީ އޭނާ ދަނޑު މައްޗަށް ނުކުންނާނެ ވަގުތަކަށެވެ. އުމުރުން 30 އަހަރުގެ އެރިކްސަން ދަނޑުމައްޗަށް ނުކުތީ 46 ވަނަ މިނެޓުގައެވެ. މެޗުގެ 48 ވަނަ މިނެޓުގައި ފައިގައި ޖެހުނު ފުރަތަމަ ބޯޅައާއެކު ގޯލުވެސް ޖެހިއެވެ. ކާޑިއެކް އެރެސްޓެއްގައި ދަނޑުމައްޗަށް ވެއްޓުނުތާ 287 ދުވަހަށްފަހު އެނބުރި އައިސް އެ ޖެހި ގޯލުގެ ޖަޒުބާތުގައި މުޅި ދުނިޔެވެސް ޖެހުނެވެ. މުޅި ދަނޑު އެކީ، ނެދަލޭންޑްސް ސަޕޯޓަރުންނާއެކު އެރިކްސަންއަށް ދިނީ ލޯތްބާއި އިހުތިރާމެވެ.\n"އަހަރެން މިހުރީ އުފަލުން ބުނާނެ އެއްޗެއް ނޭނގިފައި. ވަރަށް އުފާވޭ އެކަހަލަ ފުރުސަތެއް ލިބުނީމަ. ފުރިހަމަ އެނބުރި އައުމެއް މިއީ. މެޗުގެ ނަތީޖާ ނޫން އެހެން ހުރިހާ ކަމަކާ މިހުރީ އުފަލުން. އަހަރެން އުފުލަން ޖެހުނު އުނދަގޫތަކުގެ ތެރެއިން މިރޭގެ މެޗަށް ނުކުމެވުން އެއީ އުފަލެއް. ގަތަރު ވޯލްޑް ކަޕްގައި ކުޅެން އުންމީދުކުރަން. އެކަމަކު އެ މުބާރާތަށް އަދި ވަރަށް ދުވަސް އެބައޮތް. އެހެންވީމަ ވާ ގޮތެއް ބަލަން ޖެހޭނީ،" ރޭގެ މެޗަށްފަހު އެރިކްސަން ބުންޏެވެ.\nމާ ކުރިން ވޯލްޑް ކަޕަށް ކޮލިފައިވެފައި އޮތް ޑެންމާކު ރޭ ކުޅުނު އެކުވެރިކަމުގެ މެޗުގައި ނެދަލޭންޑްސް ކައިރީ ބަލިވީ 4-2 އިންނެވެ. އެ ނަތީޖާއަށް ސަމާލުކަން ކުޑަވި މެޗުގައި ސަމާލުކަން ހުއްޓުނީ އެރިކްސަންއަށެވެ. އެރިކްސަންގެ އިތުރުން ޑެންމާކުގެ އަނެއް ގޯލު ޖަހައިދިނީ ޔެނިކް ވެސްޓަގާޑެވެ. ނެދަލޭންޑްސްގެ ގޯލުތައް ޖަހައިދިނީ ސްޓީވަން ބާގްވިންއާއި ނެތަން އަކޭ އަދި މެމްފިސް ޑިޕޭއެވެ. މެޗުގައި ބާގްވިން ދެ ގޯލު ޖެހިއެވެ.\nގުޅޭ ޓެގު ފުޓްބޯޅަ ޔޫރޯ ކޮލިފައިން ނެދަލެންޑް ޔޫރޯ 2020 ޑެންމާކް


Color bank home, hulhumale' gai hulhuvaifi\nކަލަ ބޭންކް ހޯމް، ހުޅުމާލޭގައި ހުޅުވައިފި\nމިއީ ކަލަބޭންކްގެ ތިން ވަނަ ރީޓެއިލް ފިހާރަ ފޮޓޯ: ކަލަ ބޭންކް\nކަލަ ބޭންކްގެ ތިން ވަނަ ރީޓެއިލް ފިހާރަ، "ކަލަ ބޭންކް ހޯމް" ހުޅުމާލޭގައި ހުޅުވައިފި އެވެ.\nމިއަދު ހުޅުވި "ކަލަ ބޭންކް ހޯމް" ހާއްސަ ކުރީ ގޭތެރޭގައި ބޭނުން ކުރާ ސާމާނަށެވެ. އެގޮތުން، ގޭތެެރެ ޒީނަތްތެރި ކުރަން ބޭނުންކުރާ ތަކެއްޗާއި ބަދިގެ ސާމާނުގެ އިތުރުން، ފާރުގައި ހަރުކުރާ ވޯލްޕޭޕާ އަދި ވޯލް ޑެކޯވެސް ހިމެނެ އެވެ.\nކަލާ ބޭންކުގެ އާ ފިހާރަ ހުޅުއްވައިދެއްވީ ކޯ ލޯޑް މޯލްޑިވްސްގެ ޑިރެކްޓަރު އާސިމާ އަލީ އެވެ. ކަލަ ބޭންކް އަކީ ކޯ-ލޯޑް މޯލްޑިވްސްގެ ދަށުން ހިންގާ ފިހާރަ އެކެވެ.\nފިހާރަ ހުޅުއްވައިދެއްވުމަށްފަހު ކޯ-ލޯޑް މޯލްޑިވްސްގެ ޖެނެރަލް މެނޭޖާ މުހައްމަދު ހާނީ ވިދާޅުވީ، ކަލަބޭންކްގެ މި ފިހާރަ ހުޅުވީ، ކޯލޯޑްގެ ދަށުން ހިންގާ އޭސް ހާޑްވެއާ އަދި ކަލަބޭންގެ ފިހާރަތަކަށް މާލެ ނައިސް ހުޅުމާލެ އިން ވިޔަފާރި ކުރުމުގެ ފުރުސަތު ފަހިކޮށް ދިނުމުގެ ގޮތުން ކަމަށެވެ.\n"މި ތަނުގެ ޕްރޮޑަކްޓް ރޭންޖް އަކީ އެމެރިކާގެ އިތުރުން ޔޫރަޕުން ގެނެސްފައި ހުންނަ ކޮލިޓީ، އަދި އެކަށިގެންވާ އަގެއްގައި ވިއްކާ އެއްޗެހި. މިހާރުގެ މޮޑަން ޓްރެންޑީ ހޯމްސްގައި ބޭނުން ކުރާ ކަހަލަ ފީލްގެ ޕްރޮޑަކްޓްސް މިތަނުން ލިބޭނެ،" ހާނީ ވިދާޅުވި އެވެ.\nމި ފިހާރައިގައި ގޭތެރެ ޒީނަތްތެރި ކުރުމުގެ ސާމާނު ހުރޭ -- ފޮޓޯ: ކަލަ ބޭންކް\nކަލަ ބޭންކް އިން މައުލޫމާތު ދިން ގޮތުގައި ފިހާރަ އަށް ބޮޑެތި ބަދަލުތަކެއް ގެނެސް ތިން މަސް ތެރޭގައި ގްރޭންޑް އޮޕެނިންއެއް ބާއްވާނެ އެވެ. އަދި، ފިހާރައިން އަލަށް ވިޔަފާރި ކުރާ ފަރާތްތަކަށް ފުރަތަމަ ހަފްތާގައި 15 ޕަސެންޓް ޑިސްކައުންޓް ދޭން ނިންމާފައިވާއިރު، ހަފްތާއެއް ވަންދެން ފިހާރައިން ހިލޭ ކޮފީ ލިބޭނެ ކަމަށް މައުލޫމާތު ދިނެވެ.\nއަލަށް ހުޅުވި ހުޅުމާލޭ ކަލަ ބޭންކް ހޯމް ހުންނާނީ ނިރޮޅުމަގު ވެސްޓޯރ އާ ޖެހިގެންނެވެ. ފިހާރަ ހުޅުވާފައި ހުންނާނީ ހުކުރު ދުވަސް ފިޔަވައި ކޮންމެ ދުވަހަކު ހެނދުނު ނުވަޔަކުން ރޭގަނޑު ދިހައަކަށް އަދި ހުކުރު ދުވަހު ހަވީރު ހަތަރަކުން ރޭގަނޑު ދިހަ އަކަށެވެ.\nރެޑްވޭވް މެގަ މޯލަށް ވަންނައިރު ޓެމްޕަރޭޗާ ބަލަނީ


ޏ.އޭއީސީގެ ގްރޭޑް 11 ގެ ޖާގައަށް ހުޅުވާލައިފި – Mikal News\nޏ.އޭއީސީން ދިރާސީ އައު އަހަރަށް މަރުހަބާކިޔުން. 2019\nމި ދިރާސީ އަހަރު ޏ. އަތޮޅު ތައުލީމީ މަރުކަޒު (ޏ.އޭއީސީ) ގެ ގްރޭޑް 11 އަށް ދަރިވަރުން ވައްދަން ޖާގައަށް ހުޅުވާލައިފިއެވެ. މިމަހު 20 ވަނަ ދުވަހު ހުޅުވާލި މުއްދަތު ހަމަވާނީ މާދަމާ (ބުރާސްފަތި) އެވެ.\nޏ.އޭއީސީގެ ގްރޭޑް 11 އަށް ވަނުމަށް ހުޅުވާލާފައި ވަނީ އޭލެވެލް އިމްތިހާނަށް ކިޔެވުމަށާއި ޕިއަރސަން ބީޓެކް އިންޓަރނޭޝަނަލް ލެވެލް3ޑިޕްލޮމާ އަށް ކިޔެވުމުގެ ފުރުސަތަށެވެ.\nއޭލެވެލް އަށް ކިޔެވުމަށް މަދުވެގެން އޯލެވެލް4މާއްދާއިން ސީ ގްރޭޑަށް ވުރެ މަތިން ފާސްވާން ޖެހެއެވެ. އަދި އިޚްތިޔާރުކުރާ ސްޓްރީމަކުން3މާއްދާއި ސީ ފާހާއި އިތުރު 1 ސީ ފާހާއި އެކު އެސްއެސްސީ އިސްލާމް ނުވަތަ ދިވެހިން ކުރެ އެއް މާއްދާއިން ސީ ފާސް ލިބެން ޖެހެއެވެ. ޖުމްލަ5މާއްދާއިން ސީ ފާސް ލިބިގެން ނޫނީ އޭލެވެލްގެ ޝަރުތު ހަމަނުވާކަމަށް ވެއެވެ.\nޕިއަރސަން ބީޓެކް ލެވެލް3ޑިޕްލޮމާގެ އެކްސްޓެންޑެޑާއި އާއްމު ޕްރޮގްރާމަށް ވަންނަން ޕިއަރސަން ބީޓެކް ލެވެލް2ފާހެއް އޮތުން ނުވަތަ އޯލެވެލް /އެސްއެސްސީ ހިމަނައިގެން ޖުމްލަ4މާއްދާއިން ސީ ފާސް ލިބިގެން ޝަރުތުގެ ހަމަވެއެވެ.\nހަޔަރ ސެކަންޑަރީއަށް ރަށުގައި ކިޔެވުމުގެ ފުރުސަތު ހުޅުވާލިއިރު ފާއިތުވި އަހަރުގެ އޯލެވެލް އަދި އޭލެވެލް ނަތީޖާ ވެސް މިވަނީ ދަރިވަރުންނަށް ލިބިފައެވެ.\nރަށު ތެރެއިން ލިބޭ މައުލޫމާތު ތަކަށް ބަލާއިރު މިފަހަރު އޯލެވެލް ގަދަ 10 ގައި ހިމެނެނީ ޏ.އޭއީސީގެ އެންމެ ދަރިވަރެކެވެ. އެއީ ވެސް ކޮން ވަނެއެއްގައި ހިމެނޭ ދަރިވަރެއްކަން ވެސް އެގޭގޮތެއް ނުވެއެވެ. ނަމަވެސް މުޅި ރާއްޖެއިން 370 އަށް ވުރެ ގިނަ ދަރިވަރުން މިފަހަރު ގެ ނެޝެނަލް ޓޮޕް ޓެން ގައި ހިމެނޭކަމަށް އެޑިއުކޭޝަން މިނިސްޓްރީން ވަނީ ހާމަކޮށްފައެވެ.\nފާއިތުވި އަހަރުގެ އޯލެވެލް އިމްތިހާނުގެ ނަތީޖާއާއި ގުޅޭގޮތުން ސުވާލުކުރުމުން ޏ.އޭއީސީން ޖަވާބެއް ނުދެއެވެ. ފާއިތުވި ދެ އަހަރުވެސް އޯލެވެލް އިމްތިހާނުގައި ޏ.އޭއީސީގެ ނަތީޖާއާއި މެދު އެއްޗެއް ބުނަން އެސްކޫލުގެ މެނޭޖުމަންޓުން އަންނަނީ ދެކޮޅު ހަދަމުންނެވެ.\nސްކޫލުން ނަތީޖާއާއި މެދު އެއްޗެއް ނުބުނާއިރު އެސްކޫލުގެ މައުލޫމާތުތައް އާއްމު ކުރާ ފޭސްބުކް ޕޭޖްގައި ވެސް އޯލެވެލް އަދި އޭލެވެލް ނަތީޖާގެ އެއްވެސް މައުލޫމާތެއް ހިއްސާ އެއް ނުކުރާކން ފާހަގަ ވެއެވެ. ވުމާއެކު ރަށުތެރޭގައި ސްކޫލާއި މެދު ކިޔޭ ފާޑުކިޔުންތަކަށް ގިނަބަޔަކު ބުރަވެއެވެ.\nކުރިން ރަނގަޅު ނަތީޖާތަކެއް ހޯދައި ގައުމީ ފެންވަރުގައި ވާދަކުރަމުން އައި ޏ.އޭއީސީގެ ކިޔަވައިދިނުމާއި މެދު ގިނަބައެއްގެ މެދުގައި ކަންބޮޑުވުންތަކެއް އެބަހުއްޓެވެ. ފުވައްމުލަކުގެ އެތައް ބަޔަކު އެސްކޫލާއި މެދު އިތުބާރު ކުޑަވެ ދަރިވަރުންނަށް ރަނގަނޅު ތައުލީމެއް ހޯދުމަށް ރަށް ދޫކޮށް މާލެއަށް ހިޖުރަކުރަމުން އާދެއެވެ.\nގުޅުންހުރި މައުލޫތައް:ފުވައްމުލައް ސިޓީ ތައުލީމު, ޏ.އަތޮޅު ތައުލީމީ މަރުކަޒު\nޏ. އޭއީސީން 2018 ވަނަ އަހަރު ހުރިހާ ގޮތަކުން އެންމެ ރަނގަޅު ދަރިވަރަކަށް އާމިނަތު ސަމްހާ\n7ދަރިވަރުން ގަދަ 10 ހިމެނުން\n7 ދަރިވަރުން ހިމެނުން ގަދަ10ކި


Majileehah haaziruvevadainugaiy sababu Gasim saafukodhevaifi\nޖޭޕީގެ ލީޑަރު ގާސިމް އިބްރާހިމް-\nމަޖިލީހަށް ހާޒިރުވެވަޑައިނުގަތް ސަބަބު ގާސިމް ސާފުކޮށްދެއްވައިފި\n30 އޯގަސްޓް 2021 - 23:46:47\nރައްޔިތުންގެ މަޖިލީހުގެ މިއަހަރުގެ ދެވަނަ ދައުރުގެ ޖަލްސާތަކަށް، ހާޒިރުވެވަޑައިނުގަތް ސަބަބު މާމިގިލި ދާއިރާގެ މެންބަރު އަދި ޖުމްހޫރީ ޕާޓީގެ ލީޑަރު ގާސިމް އިބްރާހިމް ސާފުކޮށްދެއްވައިފިއެވެ.\nމަޖިލީހުގެ ދެވަނަ ދައުރުގެ އެއްވެސް ޖަލްސާއަކަށް ގާސިމް ވަޑައެއް ނުގަންނަވައެވެ. މެއި މަހުގެ 17 އިން ޖުލައި އަށްވަނަ ދުވަހުގެ ނިޔަލަށް ބޭއްވި ދެ ވަނަ ދައުރުގެ ހުރިހާ ޖަލްސާއަކަށް ގާސިމް ވަނީ ސަލާމް ވިދާޅުވެފައެވެ. ކޮވިޑް-19 ގެ ބަލިމަޑުކަން އައުމާ ގުޅިގެން މާލެ ސަރަހައްދު ލޮކްޑައުން ކުރި ދުވަސްވަރު އަމިއްލަ ރިސޯޓެއް ކަމަށްވާ ސަން އައިލެންޑަށް ވަޑައިގެންނެވި ފަހުން ގާސިމް އެނބުރި މާލެ ވަޑައިގެންފައިވަނީ މި މަހުގެ ތެރޭގައެވެ. މިދިޔަ އަހަރުގެ އޮކްޓޯބަރު މަހުގެ ތެރޭގައި ގާސިމްގެ ހަގު އަނބިކަނބަލުންނާ ކައިވެނިބައްލަވައިގަތީ ވެސް އުފަން ރަށް މާމިގިއްޔާ އެއްފަޅެއްގައި އޮންނަ ސަން އައިލެންޑްގައި ހުންނަވައިގެންނެވެ.\nޖުމްހޫރީ ޕާޓީން ހޯމް ދުވަހުގެ ރޭ ބޭއްވި ޖަލްސާގައި ވާހަކަދައްކަވަމުން ގާސިމް ވަނީ އޭނާ މަޖިލީހަށް ހާޒިރުވެވަޑައިނުގަތް ސަބަބު ކިޔައިދެއްވައްވާފައެވެ. އެގޮތުން ބަރުލަމާނީ ނިޒާމު ކަމުނުދާ ސަބަބު ކިޔައިދެއްވަމުން ގާސިމް ވިދާޅުވީ ބަރުލަމާނީ ނިޒާމެއްގައި ބޮޑު ވަޒީރު ކޮންމެ ދުވަހަކު ރައްޔިތުންގެ މަޖިލީހަށް ވަޑައިގަންނަވަން ޖެހޭ ނަމަވެސް ވަޑައިނުގަންނަވާ ކަމަށެވެ.\nއެހެން ވިދާޅުވުމަށްފަހު ގާސިމް ވިދާޅުވީ "މި ވިދާޅުވަނީ އެ ބޭފުޅާ ވެސް ކޮވިޑްގެ ހާލަތުގައި" މަޖިލީހަށް ވަޑައިގަންނަވާށޭ ނޫން ކަމަށެވެ. ގާސިމް ވިދާޅުވީ އެބޭފުޅާއަކީ ވެސް ކޮވިޑްގެ ހާލަތުގައި މަޖިލީހަށް ވަޑައިނުގަނެވޭ ބޭފުޅެއް ކަމަށާއި ގާސިމަކީ ކޮވިޑަށް ވަރަށް "ސެންސިޓިވް" ބޭފުޅަށް ކަމަށެވެ.\nގާސިމް ވިދާޅުވީ ކޮވިޑް ދުވަސްވަރު އެއްފަރާތެއްގައި ހުންނެވި ކީރިތި ރަސޫލާގެ އަންގަވާފައިވާ ގޮތުގެ މަތީން ވަކީލުކޮށްގެން ކަމަށެވެ. އަދި މިހާރު މަޖިލީހަށް ވަޑައިގަންނަވާ ކަން ފާހަގަކުރައްވާ ގާސިމް ވިދާޅުވީ އެ ބޭފުޅާ ގަބޫލުކުރައްވާ ގޮތުގައި ﷲ ދެއްވެވި އިލްމުގެ އަލީގައި ދުނިޔޭގައި ތިބި މީހުން ކުރެއްވި މަސައްކަތުން "ސަލާމަތް ކަންތައްތަކެއް" ލިބިފައިވާތީ ކަމަށެވެ.\nމީގެ އިތުރުން ގާސިމް ވިދާޅުވީ މަޖިލީހުގައި އެމްޑީޕީގެ 65 މެންބަރުން ތިއްބަވާތީ އެހެން މީހަކު ދައްކާ ވާހަކަ އަޑުއަހަން ބޭނުންނުވާ ކަމަށެވެ. އެގޮތުން ގާސިމްއަކީ ކުރިން މަޖިލީހުގެ ރައީސް ކަން ކުރައްވާ، ގާނޫނު އަސާސީ އެކުލަވާލައި، ގިނަ ޖަލްސާތަކެއް އެކަނި މާ އެކަނި ބެއްލަވައި ގިނަ މަސައްކަތްތައް ކުރެއްވި ބޭފުޅެއް ނަމަވެސް މިހާރު މެންބަރަކަށް ވުން ފިޔަވައި އިތުރު ޒިންމާއެއް ގާސިމްގެ ނެތް ކަމަށެވެ.\n"އަޅުގަނޑަކަށް ވާނެ އެއްވެސް ޒިންމާއެއް ނެތް މެންބަރަކަށް ހުރުން ފިޔަވާ. އެންމެ ކުޑަމިނުން ކޮމިޓީއެއްގެ ނައިބު މުގައްރިރުކަން ވެސް އަޅުގަނޑަށް ނެތް ހަވާލުކޮށްފަ. އެހެންވީމާ އަނެއްހެން ބަލާއިރު އަޅުގަނޑުގެ މާ ބޮޑު ޒިންމާއެއް ނެތީމާ އަޅުގަނޑުގެ ވޯޓު މަދުވެގެން އެމީހުންނަށް ކަމެއް ނުނިމިއެއް ނޯންނާނެ ދެއްތޯ؟ ދެން ކޮންމެހެން ކީއްކުރަންތޯ އިންޓަނެޓަށް ވަދެގެން، އިންޓަނެޓު މެދުވެރިކޮށް ބޭއްވި ޖަލްސާތަކުގައިި އަޅުގަނޑު އެތާ އިނދެގެން އަޅުގަނޑު ވަގުތު ކަނޑާލަން އިންނަނީ. އަޅުގަނޑު ދައްކާނެ ވާހަކަ އަޑުއަހާނެ މީހަކު ހުރީކީ ނޫން. އެއަށް ބަލައިގަނެގެން ކަމެއް ކުރާނީކީ ނޫން" ގާސިމް ވިދާޅުވިއެވެ.\nގާސިމް ވިދާޅުވީ އެ ހާލަތުގައި ހަމަހިމޭންކަމާއެކު ހުރުން ފިޔަވައި އިތުރު މޮޅު ގޮތެެއް އޮތް ކަމަށް ނުފެންނާތީ މަޖިލީހުގެ ޖަލްސާތަކަށް އޮންލައިންކޮށް ހާޒިރުނުވީ ކަމަށެވެ.\nގާސިމްގެ ވާހަކަފުޅުގައި ވަނީ ބަރުލަމާނީ ނިޒާމާ ދެކޮޅަށް ވާހަކަދައްކަވައި، ބަރުލަމާނީ ނިޒާމަށް ތާއީދުނުކުރުމަށް ވެސް ރައްޔިތުންގެ ކިބައިން އެދިފައެވެ.


SunOnline: Ehen party ehge kula beynun kuraa nama fuluhun medhuverikoh fiyavalhu alhaanan:Shareef\nއެހެން ޕާޓީއެއްގެ ކުލަ ބޭނުންކުރާ ނަމަ ފުލުހުން މެދުވެރިކޮށް ފިޔަވަޅު އަޅާނަން: ޝަރީފު\nމުހައްމަދު އައުޒަމް 11 Feb 2019, 13:50\nހެންވޭރު އުުތުރަށް ޖޭޕީ ޓިކެޓްގައި ވާދަކުރައްވާ އަލްހާން ފަހުމީ ބޭނުންކުރެއްވި ޕޯސްޓަރެއް--\nކުރިއަށް އޮތް މަޖިލިސް އިންތިހާބުގައި ކެންޑިޑޭޓަކު، ހުއްދަ ނެތި އެހެން ޕާޓީއެއްގެ ކުލަ ބޭނުންކުރާ ކަމުގެ ޝަކުވާ ލިބިފައިވާ ކަމަށާއި އެގޮތަށް އަމަލު ނުކުރުމަށް އެންގުމުން ވެސް އިސްލާހު ނުވާ ނަަމަ އެކަން ފުލުހުން މެދުވެރިކޮށް ހުއްޓުވާނެ ކަމަށް އިލެކްޝަންސް ކޮމިޝަންގެ ރައީސް އަހުމަދު ޝަރީފް ވިދާޅުވެއްޖެ އެވެ.\nޝަރީފް މީގެ ކުރިން ވިދާޅުވީ ކެންޑިޑޭޓުން ހުއްދަ ނެތި އެހެން ޕާޓީއެއްގެ ކުލަ ބޭނުން ކުރުމަކީ ގާނޫނީ ގޮތުން ވެސް ކުށެއް ކަމަށެވެ.\nކުރިއަށް އޮތް މަޖިލީސް އިންތިހާބުގައި ހެންވޭރު އުތުރަށް ޖޭޕީ ޓިކެޓްގައި ވާދަކުރައްވާ އަލްހާން ފަހުމީ ދަނީ ކެމްޕޭންގައި އެކި ކުލަ ކުލަ ބޭނުންކުރަމުންނެވެ. އެގޮތުން ރީނދޫ ކުލައިގެ ޖަޒީރާ ރާއްޖެ ޖަހައިފައިވާ ޕޯސްޓަރެއް ވެސް އަލްހާން ދަނީ ބޭނުންކުރައްވަމުންނެވެ.\nއަލްހާން ވިދާޅުވީ އެކި ޕާޓީތަކުގެ ކުލަތައް ބޭނުންކުރުމަކީ މައްސަލައެއް ކަމުގައި އޭނާ ދެކެވަޑައިނުގަންނަވާ ކަމަށެވެ. އަދި އޭނާ މަޖިލީހުގައި ތަމްސީލުކުރައްވަނީ ހުރިހާ ޕާޓީއެއްގެ ރައްޔިތުން ކަމަށް އަލްހާން ވަނީ ވިދާޅުވެފަ އެވެ.\nކުރިއަށް އޮތް މަޖިލިސް އިންތިހާބު ބޭއްވުމަށް ހަމަ ޖައްސައިފައި ވަނީ އޭޕްރީލް މަހުގެ ހަ ވަނަ ދުވަހު އެވެ. އަދި މަޖިލީހުގެ ގޮނޑިތަކަށް މިހާރު ވެސް އެކި ޕާޓީތަކުގެ މެމްބަރުން ދަނީ ކެމްޕޭން ކުރަމުންނެވެ.\nމިނިވަން ބޭފުޅުންގެ މާލީ ބަޔާން ލާޒިމުކޮށް، ވިޔަފާރި މަނާ\nއެންމެ ގިނަ މެމްބަރުން މަދުވީ ޕީޕީއެމް އިން\n"އީސީގެ މެމްބަރަކަށް އަންހެނަކު އައްޔަން ކުރަން ޖެހޭ"


Fihaaraehgai masakkai kuri kamugaiviyas cigeratte vikkun hudhdha eh nooneve - Ihavandhoo\nފިހާރައެއްގައި މަސައްކަތް ކުރި ކަމުގައިވިޔަސް ސިނގިރޭޓު ވިއްކުން ހުއްދައެއް ނޫނެވެ\nއަޅުގަނޑަކީ ފިހާރައިގެ ވެރިމީހާ ކަމުގައި ނުވެފައި، ފިހާރައިގެ ސޭޓެއްގެ ގޮތުގައި މަސައްކަތް ކުރާ މީހަކަށް ވެހުރެ، ސިނގިރޭޓު ފޮށްޓެއް ވިއްކައިފިނަމަ އަޅުގަނޑު ފާފަވެރިވާނެތޯއެވެ؟\nހަމްދު ހުރީ ﷲ އަަށެވެ.ޖަވާބު:\nސިނގެރޭޓަކީ ޙަރާމް އެއްޗެކެވެ. ހަމަ އެފަދައިން އޭތި ބުއިމާއި، ވިއްކުމާއި، އެއާ ބެހޭ އެނޫންވެސް މުއާމަލާތެއް ކުރުމަކީ ޙަރާމް ކަމެކެވެ.\nދުންފަތުގެ އިސްތިއުމާލު ކުރުން ހަރާމް ވަނީ އޭގެ ސަބަބުން ލިބޭ ބޮޑު ގެއްލުމުގެ ސަބަބުންނާއި، އޭގެ އިތުރުންވެސް އިސްރާފު ކުރުމުގައި ހައްދުފަހަނައަޅައިދިއުން ފަދަ ސަބަބުތަކާ ހުރެއެވެ.\nއޭތި ވިއްކުން ހުއްދަނުވާ ސަބަބަކީ، ﷲ އެއްޗެއް ޙަރާމް ކުރައްވާއިރު އޭގެ އަގުވެސް ޙަރާމް ކުރައްވާތީއެވެ. އެހެންކަމުން ސިނގެރޭޓު ބުއިން ޙަރާމް ކަމަށްވަނީނަމަ އޭތި ވިއްކުން ވެސް ޙަރާމް ވާނެއެވެ. އެހެނީ އޭތި ވިއްކުމުން އެ ބޯ މީހާއަށް އެފާފަ ކުރުމަށް އެހީތެރިވެދެވެނީއެވެ.\nމާތް ﷲގެ ރަސޫލާ ޙަދީޘް ކުރައްވާފައިވެއެވެ.\n” لَعَنَ اللهُ الْيَهُوَدَ حُرِّمَتْ عَلَيْهِمُ الشُّحُومَ ، فَبَاعُوهَا ، وَأَكَلُوا أَثْمَانَهَا وَإِنَّ اللهَ عَزَّ وَجَلَّ إِذَا حَرَّمَ أَكْلَ شَيْءٍ حَرَّمَ ثَمَنَهُ ) رواه أحمد وأبو داود (3026 ) وصححه الألباني في صحيح الجامع برقم (5107) .”\n“މާތް ﷲ ޔަހޫދީންނަށް ލަޢުނަތް ލައްވާށިއެވެ. އެބައިމީހުންގެ މައްޗަށް ސަރުބީ ޙަރާމް ކުރެވިގެން ވީހިނދު، އެބައިމީހުން އޭތި (ވިރުވާފައި) ވިއްކާ އޭގެ އަގު ބޭނުންކުރިއެވެ. ނަމަވެސް ހަމަކަށަވަރުން މާތް ﷲ އެއްޗެއް ޙަރާމް ކުރައްވައިފިނަމަ އޭގެ އަގުވެސް (ގަނެވިއްކުންވެސް) ޙަރާމް ކުރައްވައެވެ.”\nސިނގެރޭޓު ވިއްކުމަށް އެހީތެރިވުން ޙަރާމް ވެގެންވަނީ، ﷲ ކީރިތި ޤުރުއާނުގައި ވަޙީ ކުރައްވާފައިވާ މިއާޔަތުގެ ސަބަބުންނެވެ.\n( وَتَعَاوَنُوا عَلَى الْبِرِّ وَالتَّقْوَى وَلا تَعَاوَنُوا عَلَى الإِثْمِ وَالْعُدْوَانِ ) المائدة/2\nމާނައީ: “އަދި ހެޔޮކަންތައް ކުޅައުމާއި، تقوى ވެރިވުމުގެ މައްޗަށް ތިޔަބައިމީހުން އެކަކު އަނެކަކަށް އެހީވެ، ވާގިވެރިވާށެވެ! އަދި ފާފަވެރިވުމާއި عداوة ތެރިވުމުގެ މައްޗަށް، ތިޔަބައިމީހުން އެކަކު އަނެކަކަށް އެހީވެ، ވާގިވެރި ނުވާށެވެ!” [އަލް-މާއިދާ 5:2]\nއަދި ހަމަ އެހެންމެ، ނުބައި ކަންތައްތައް މަނާކުރުމަކީ ވާޖިބެއް ކަމަށް ވީހިނދު، އަދި މުންކަރާތްތައް ނަހީ ނުކޮށް އެކަމާ ދެކޮޅަށް އެއްޗެއް ނުބުނެ އެކަމަށް ތަރުޙީބުދޭ މީހަކަށް ފާޑުކިޔޭހިނދު، މުންކަރާތަކަށް އަރައިގަތުމަށް އެހީތެރިވާ މީހަކަށް ވާނީ ކިހިނެއްތޯއެވެ!\nތިބާއަކީ ފިހާރައިގެ ވެރިމީހާ ކަމަށްވިޔަސް، ނުވަތަ މަސައްކަތް ކުރާ މީހެއް ކަމަށް ވިޔަސް، ތިބާ ސިނގެރޭޓު ވިއްކުމަކީ ޙަރާމް ކަމެކެވެ. ތިބާގެ މައްޗަށް އޮތީ ފިހާރައިގެ ވެރިމީހާއަށް ނަސޭހަތްތެރިވެ، ތިބާ ފާފައިން ސަލާމަތްވުމަށްޓަކައި ސިނގެރޭޓު ނުވިއްކާނެކަމުކައި އޭނާގާތުގައި ބުނުމެވެ.\nﷲ އަޅުގަނޑުމެންނަށާއި ތިބާއަށް ތެދުމަގު ދައްކަވާނދޭވެ.\nއަދި އެންމެ މޮޅަށް ދެނެވޮޑިގެންވަނީ މާތް ﷲ އެވެ.\nފަތުވާގެ އަޞްލު ބައްލަވާ!


Lanka ge muslimunnaa dhekolhu faadhiree minivan koffi | Mihaaru\nގަލަގޮޑަ އާތޭނިއާ ނަސާރަ ތީރޯ\n23 މެއި 2019 - 09:40 12 comments\nހަރުކަށި ފާދިރީ ގަލަގޮޑަ އާތޭނިއާ ނަސާރަ ތީރޯ ޖަލަށް ލާފައިވަނީ މުސްލިމުންނާ ދެކޮޅު ހަަރަކާތްތައް ހިންގުމާއި ކޯޓުގެ ހުރުމަތް ކެނޑި މައްސަލައެއްގަ އެވެ. އޭނާ އަށް ހަ އަހަރުގެ ޖަލު ހުކުމެއް އިއްވީ 2016 ވަނަ އަހަރުގެ އޯގަސްޓް މަހު އެވެ.\nރޮއިޓާސް އިން ބުނީ ތީރޯ އަށް މާފު ދެއްވައި މިނިވަންކުރުމަށް ހުރިހާ ލިޔެކިޔުންތަކެއްގައި ސިރިސޭނާ ސޮއިކުރައްވާފައިވާ ކަމަށެވެ. ނަމަވެސް މާފު ދޭ ސަބަބެއް އަދި އެކަމަކާ ބެހޭ އެއްވެސް ވާހަކައެއް ވެސް ސިރިސޭނާގެ އޮފީހަކުން މިހާތަނަށް ދައްކާފައެއް ނުވެ އެވެ. މުސްލިމުންނާ ދެކޮޅު ހަރަކާތްތައް ހިންގުމަށް ފަހު ކޯޓަށް ހާޒިރު ނުވެ ފިލައިގެން އުޅެނިކޮށް ހައްޔަރުކޮށް ހުކުމްކުރި ތީރޯ މިވަގުތު މިނިވަންކުރުމަކީ ލަންކާގެ ހާލަތު އިތުރަށް ގޯސްވެދާނެ ކަމެއްގެ ގޮތުގައި ތަޖުރިބާކާރުން ވަނީ ފާހަގަކުރައްވައިފަ އެވެ.\nމިދިޔަ މަހު ލަންކާގައި ދިން، 250 އަށް ވުރެ ގިނަ މީހުން މަރުވި ބޮމުގެ ހަމަލާތަކަށް ފަހު މުސްލިމުންނާ ދެކޮޅު ހަރަކާތްތައް ވަނީ ވަރަށް ބޮޑަށް އިތުރުވެފަ އެވެ. މުސްލިމުންނަށް ހަމަލާދީ އެ މީހުން ގޯތި ގެދޮރާއި މުދަލަށް ގެއްލުން ދިނުން ވަނީ އާންމުވެފަ އެވެ. ތީރޯ މިނިވަންކުރަން ނިންމާފައި ވަނީ މިދިޔަ ހަފުތާގައި ވެސް މުސްލިމުންގެ ފިހާރަތަކަށް ގެއްލުންދީ ހުޅުޖަހާފައި ވަނިކޮށެވެ.\nބީބީއެސް އިން ބުނީ އެ ޖަމާއަތުގެ ސެކްރެޓަރީ ޖެނެރަލް މިނިވަންކުރާކަން މިހާރު އެ މީހުންނަށް އަންގާފައިވާ ކަމަށެވެ. ލަންކާގެ ސިޔާސީ ކަންކަމަށް ނުފޫޒު ފޯރުވާ ބުޑިސްޓު ފާދިރީން، ތީރޯ މިނިވަންކުރުމަށް ބާރުއަޅަމުން ގެންދާތާ ދުވަސްތަކެއް ވެއްޖެ އެވެ.\nމާފު ދީފައި ވިޔަސް ތީރޯ އަށް ޖަލުން ނިކުމެވޭނީ ލިޔެކިޔުންތައް ފުރިހަމަވުމުން ކަމަށާއި މިއަދު އެކަން ފުރިހަމަވާނެ ކަމަށް ބެލެވޭ ކަމަށް ބީބީއެސް އިން ބުންޏެވެ.\nލަންކާގައި މުސްލިމުންނާ ދެކޮޅަށް ހަރަކާތްތައް ހިންގުމުގެ ފަހަތުގައި ހުރީ ތީރޯ ކަމަށް 2004 ވަނަ އަހަރުން ފެށިގެން އަންނަނީ ތުހުމަތުކުރަމުންނެވެ. އޭނާ ވަނީ މުސްލިމުންނާ މެދު ނަފްރަތު އުފެދޭ ގޮތަށް ވާހަކަ ދައްކައި ހަމަނުޖެހުންތަކަށް ހިތްވަރު ދީފަ އެވެ. އަދި އޭނާ އަކީ މިއަންމާގައި މުސްލިމުންނާ ދެކޮޅަށް ގަތުލު އާންމު ހިންގުމުގެ ފަހަތުގައި ހުރި ކަމަށް ބުނާ ބުޑިސްޓުންގެ އިސް ފާދިރީއާ އެކު އެއްބަސްވުމެއް ވެސް ގާއިމުކޮށް އޭނާއާ ގުޅިގެން މަސައްކަތްކުރާ މީހެކެވެ.\nއިތުރު ލިޔުންތައް ސްރީ ލަންކާ ދީން ލަންކާގައި ބޮން ގޮއްވި މައްސަލަ


ފައިނު ކައުންސިލް އިދާރާ 12:28 AM ޚަބަރު, ރައްޔިތުންނާއި ބައްދަލުކުރުން, ބަނދަރު\nފައިނުގައި ސަރުކާރުން ހައްދަވައިދެއްވި ބަނދަރު ހުޅުވުމުގެ ރަސްމިއްޔާތަށް ތައްޔާރުވުމުގެ ގޮތުން ރަށުގެ އަންހެން ކަނބަލުންނާއި ކައުންސިލުން މިއަދު ބައްދަލު ކުރައްވައިފިއެވެ.\nމިބައްދަލުވުން އޮތީ މިއަދު ހެނދުނު 10:00 ގައި ފައިނު ކައުންސިލް އިދާރާ ކުރިމަތީއެވެ. ގިނަ ޢަދަދެއްގެ އަންހެން ކަނބަލުން ބައިވެރިވެލެއްވި މިބައްދަލުވުމުގައި ރަސްމިއްޔާތުގެ ކަންކަން އިންތިޒާމް ކުރުމަށް އެކުލަވާލެވިފައިވާ ޓާސްކްފޯސްގެ ބައެއް މެންބަރުން ބައިވެރިވެލެއްވިއެވެ. މިބައްދަލުވުމުގައި މައިގަނޑު ގޮތެއްގައި މަޝްވަރާ ކުރެވިފައިވަނީ ބަނދަރު ހުޅުވުމުގެ ރަސްމިއްޔާތަށް ރަށުތެރެ ޒީނަތްތެރި ކުރުމާއި ފަރީއްކޮޅު ތައްޔާރު ކުރުމަށް ކުރަންޖެހޭ މަސައްކަތްތައް ކުރުމަށް ގުރޫޕްތަކަކަށް އަންހެން ކަނބަލުން ބަހާލުމާއި ގުޅޭގޮތުންނެވެ.\nކައުންސިލުން ރަށުގެ އަންހެން ކަނބަލުންނާއި ބައްދަލު ކުރައްވައިފި Reviewed by ފައިނު ކައުންސިލް އިދާރާ on 12:28 AM Rating: 5


ލޮކްޑައުންގައި ހޯދި ޙަޔާތުގެ ބައިވެރިޔާ އާ ކައިވެނި ކުރުމަށް ވޫހާންގައި ދިގު ކިޔުއެއް – Dhen.mv\nލޮކްޑައުންގައި ހޯދި ޙަޔާތުގެ ބައިވެރިޔާ އާ ކައިވެނި ކުރުމަށް ވޫހާންގައި ދިގު ކިޔުއެއް\nލޮކްޑައުންނާއެކު ގިނަ ބައެއްގެ ދިރިއުޅުން ޑިޖިޓަލްވިއެވެ. ސްކޫލް، އޮފީސްތައް ބަންދުވުމާއެކު، ކުރާނެ މާގިނަ ކަންތައްތަކެއްވެސް ނެތުމާއެކު، ސިންގަލްކޮށް ތިބި ގިނަ ބަޔަކު ހަޔާތުގެ ބައިވެރިޔަކު ހޯދުމުގެ މަސައްކަތްވަނީ ފަށާފައެވެ. މިކަމުގެ ހެއްކަކަށް ޗައިނާގެ ވުހާންގެ ހާލަތު ފުދެއެވެ.\n76 ދުވަހުގެ ލޮކްޑައުންއަކަށްފަހު، ކޮވިޑް19 ވައިރަސް ފުރަތަމަ ފެނުނު ޗައިނާގެ ވޫހާން ސިޓީގައި ލޮކްޑައުންގެ ދުވަސްވަރު ކައިވެނިކޮށްދިނުން މަނާކޮށްފައި އޮތް އޮތުން، ލޮކްޑައުން ނިންމާލުމާއެކު ވަނީ ރުޖޫއަކޮށްފައެވެ. މިއާއެކު ކައިވެނި ކުރަން ގިނަ ބަޔަކު އަންނަނީ މަސައްކަތް ކުރަމުންނެވެ.\nޗައިނާގެ ވެބްސައިޓްތަކުގެ މަޢުލޫމާތު ގެނެސްދޭ ސައިޓެއް ކަމަށްވާ، ވީބޯ އިން ބުނެފައިވާ ގޮތުގައި ޗައިނާގައި ކައިވެނީގެ ދަފްތަރު ސައިޓަށް މީގެ ކުރިން ދުވަހަކުވެސް ނުވަންނަ ވަރަށް އިއްޔެ އެކަނި ، މީހުން ވަނީ ޒިޔާރަތްކޮށްފައެވެ. މި ދަފްތަރު ހިންގަމުން އަންނަ ޗައިނާގެ އަލިއެކްސްޕްރެސްގެ ކުންފުންޏެއް ކަމަށްވާ އަލި ޕޭ އިން ބުނެފައިވަނީ އެ ސައިޓަށް ޒިޔާރަތް ކުރި މީހުންގެ އަދަދު 300 އިންސައްތަ އިތުރުވެފައިވާ ކަމަށެވެ. އަދި މިއާއެކު މި ވެބްސައިޓް ކުޑަ ވަގުތުކޮޅަކަށް ޑައުންވި ކަމަށްވެސް އެފަރާތުން ހާމަކުރެއެވެ.\n11 މިލިޔަން މީހުން ދިރިއުޅެމުން އަންނަ ވޫހާން ސިޓީގައި ލޮކްޑައުން މިހާރު ނަގާފައިވާއިރު، އެޤައުމުގެ މީހުން މިހާރުދަނީ އާއްމު ހާލަތަށް ރުޖޫއަވަމުންނެވެ. ނަމަވެސް ދުނިޔޭގެ އިތުރު ޤައުމުތަކުގައި ކޮވިޑް19 ފެތުރޭ މިންވަރު ދުވަހެއް ދުވަހަކަށްވަނީ އިތުރުވަމުންނެވެ.


ގޭމް އޮފް ތްރޯންސް ގެ ސީނެއްގައި ކޮފީ ތައްޓެއް! މިވީ ކިހިނެއް؟ | Jazeera\tގޭމް އޮފް ތްރޯންސް ގެ ސީނެއްގައި ކޮފީ ތައްޓެއް! މިވީ ކިހިނެއް؟ - Jazeera\nގޭމް އޮފް ތްރޯންސް ގެ ސީނެއްގައި ކޮފީ ތައްޓެއް! މިވީ ކިހިނެއް؟\nއާމިނަތު އަޙުމާ May 7, 2019 72 views0\nމިދިޔަ އާދިއްތަ ދުވަހު ނެރުން ގޭމް އޮފް ތްރޯންްސްގެ ސީޒަން 8ގެ ހަތަރު ވަނަ އެޕިސޯޑުގައި ކޮފީ ތައްޓެއް ބަހައްޓައިފައި ހުރި މަންޒަރު ފެނި، ފޭނުންގެ ތެރޭގައި އެ ވާހަކަ ދެކެވެން ފަށައިފިއެވެ.\nކޮންމެ ޓީވީ ސިލްސިލާއެއްގައި ކޮފީ ތައްޓެއް ހުރިނަމަވެސް އެކަންތައް ބޮޑު ކަމަކަށް ނުވާނެއެވެ. ނަމަވެސް ގޭމް ތްރޯންސް، ކުރީ ޒަމާނުގެ ޚިޔާލީ ވާހަކައެއް ގޮތަށް ގެނެސްފައިވާ ސީރީސްއެއްގައި މިފަދަ މަންޒަރެއް ފެނުމުން ކޮންމެ މީހަކުވެސް ހައިރާން ވާނެއެވެ.\nމި ކޮފީތަށި ފެނިގެން ދިޔައީ ވިންޓަރފެލްގެ ބޮޑު ހޯލްގެ ތެރެއިންނެވެ. އިސްވެ ދިޔަ އެޕިސޯޑުން ގޭމް އޮފް ތްރޯންސްގެ ޚިޔާލީ ކެރެކްޓަރުންްނަށް ލިބުނު ކާމިޔާބީ ފާހަގަކުރަމުން ދަނިކޮށެވެ.\nގަދީމީ ދިރިއުޅުމުގެ ސްޓައިލެއް އަބަދުވެސް ދައްކަމުން އަންނަ ގޭމް އޮފް ތްރޯންސް އަކީ އެންމެ ކުރީއްސުރެ ސްކްރީންގައި ކުރީ ޒަމާނުގެ ގޮތްތަކުގައި ހިފައި، އެ ސްޓައިލް ބެލުން ތެރިންނާ ހަމައަށް ފޯރުކޮށްދެމުން އަންނަ ޖޯޖް އާރ.އާރ މާޓިން ގެ ޚިޔާލީ ސިލްސިލާއެކެވެ.\nނަމަވެސް މުޅި ދުނިޔޭގެ އެކި ކަންކޮޅުތަކުގެ މީހުން ބަލާ މި މަޝްހޫރު ސީރީސް ޢާންމުން ބެލުމަށް ދޫކޮށްލި އިރު މޭޒުމަތީގައި އިން "ސްޓާބަކްސް" ކޮފީ ތައްޓެއް ނަގަން ހަނދާން ނެތުމަކީ މަޖާކަމެކެވެ.\nގޭމް އޮފް ތްރޯންސް ސީޒަން 8 ގެ ކޮންމެ އެޕިސޯޑެއް ހެދުމަށްޓަކައި 15 މިލިއަން ޑޮލަރ ހޭދަވިކަމަށް ރިޕޯޓުތަކުން ބުނާއިރު އޮޅިގެން ނަމަވެސް "ގްރޭންޑް މޮކާ" ކޮފީ ތައްޓެއް ބަހައްޓައިފައި ހުރި މަންޒަރު ފެނުމުން ގިނަ ބައެއްގެ ސަމާލުކަން ދަމައިގަތެވެ.\nމުޅި މީސްމީޑިއާގައި އޮތީ މި ވާހަކައެވެ. މި ކަމާއި ގުޅިގެން މީހުން އަންނަނީ މީމްތައް ހަދައި ގޭމް އޮފް ތްރޯންސްއަށް މަލާމާތް ކުރަމުންނެވެ.


އައްޑޫ އެކުއެޓޯރިއަލް ހޮސްޕިޓަލަށް ބޭނުންވާ ބައެއް މެޑިކަލް ކޮންޒިއުމެބަލް ސަޕްލައިކޮށްދޭނެ ފަރާތެއް ހޯދުމަށް ބޭނުންވެއެވެ.\nވީމާ، މިކަމަށް ޝައުޤުވެރިވާ ފަރާތްތަކުން 08 ޑިސެންބަރު 2021 އިން ފެށިގެން 16 ޑިސެންބަރު 2021 ވާ ދުވަހުގެ 13:00އަށް [email protected] އަށް، ގެޒެޓްކުރެވިފައިވާ ރެޖިސްޓްރޭޝަން ޝީޓް ފުރިހަމަ ކުރުމަށްފަހު އީމެއިލް ކުރެއްވުމަށް ދަންނަވަމެވެ. މެއިލް ކުރުމުގައި ސަބްޖެކްޓްއަކަށް މަސައްކަތުގެ ނަން ޖެއްސުވަމަށް ސަމާލުވުން އެދެމެވެ. މެއިލް ކުރެއްވުމުން މެއިލްއަށް ރެޖިސްޓްރޭޝަން ކޮންފަރމޭޝަން ފޮނުވޭނެއެވެ. ރެޖިސްޓްރީ ކުރެވުނުކަން ކަށަވަރުކުރުމަކީ ހުށަހަޅާ ފަރާތުގެ ޒިންމާއެކެވެ.\nމި ޢިއުލާނާއި އެކު މަސައްކަތާއި ގުޅޭ އެންމެހައި ލިޔެކިޔުންތައް ގެޒެޓް ކުރެވިފައިވާނެއެވެ.\nމި ބީލަމާއި ގުޅިގެން އިތުރު މަޢުލޫމާތު ބޭނުންވާ ފަރާތްތަކުން 20 ޑިސެންބަރު 2021 ވާ ދުވަހުގެ 13:30ގެ ކުރިން [email protected] އަށް މެއިލް ކުރެއްވުން އެދެމެވެ.\nބިޑް ހުށަހެޅުއްވުމަށް ރެޖިސްޓްރީ ކުރެއްވުމަށް ފަހު 23 ޑިސެންބަރު 2021 ވަނަ ދުވަހުގެ 13:00 އަށް އައްޑޫ އެކުއެޓޯރިއަލް ހޮސްޕިޓަލުގެ އިދާރީ އޮފީސް އިމާރާތުގެ ކޮންސްފަރެންސް ރޫމަށް ވަޑައިގެން ބިޑު ހުށަހެޅުއްވުން އެދެމެވެ.\nޕަބްލިޝްކުރި ގަޑި: 22:49


މަޖިލިސް އިންތިޚާބު 2019: ނަސީރު ފޯމު ހުށަހަޅުއްވައިފި — Ihavandhoo.com\nމަޖިލިސް އިންތިޚާބު 2019: ނަސީރު ފޯމު ހުށަހަޅުއްވައިފި\n14 ފެބުރުއަރީ 20192މުހައްމަދު އަކްރަމް\nކުރިއަށްއޮތް ރައްޔިތުންގެ މަޖިލީހުގެ އިންތިހާބުގައި، އިހަވަންދޫ ދާއިރާއަށް ވާދަކުރުމަށް އަހުމަދު ނަސީރު، އިލެކްޝަންސް ކޮމިޝަނަށް ފޯމު ހުށަހަޅުއްވައިފިއެވެ. ނަސީރުގެ ކެނޑިޑެންސީ ފޯމް ހުށަހަޅުއްވާފައިވަނީ މިއަދުގެ ވަގުތެއްގައެވެ. ނަސީރުގެ ކެނޑިޑެންސީ ފޯމް ހުށަހެޅުމުގެ އިވެންޓްގައި އެބޭފުޅާއަށް ތާއިދުކުރާ ބައެއްފަރާތްތަކުން ބައިވެރިވެފައިވެއެވެ.\nނަސީރު މިނޫހަށް މައުލޫމާތު ދެއްވިގޮތުގައި އެބޭފުޅާ އިންތިހާބުގައި ވާދަކުރައްވަނީ ޕީޕީއެމްގެ ޓިކެޓްގައެވެ. "އިރާދަކުރެއްވިއްޔާ މިފަހަރަކީ ޕީޕީއެމްއަށް އިހަވަންދޫ ދާއިރާގެ ގޮނޑި ޔަގީންކަމާއިއެކު ލިބޭނެ ފަހަރު، ސަބަބަކީ އެމްޑީޕީއަށްވެސް އަދި ޖޭޕީއަށްވެސް އިހަވަންދޫ ދާއިރާގެ ގޮނޑި ލިބިއްޖެ! އެހެންކަމުން މިފަހަރު ޕީޕީއެމްގެ ސަޕޯޓަރުންތިބީ މިފަހަރު މިގޮނޑިއަކީ ޕީޕީއެމްގެ މިގޮނޑިއެއްކަމަށް ކަށަވަރުކުރުމަށް އަޅުގަނޑަށް ހިތާއިރޫހުން ތާއީދުކޮށްގެން ވަރަށް ވަރުގަދަ އަޒުމެއްގައި." ނަސީރު ވިދާޅުވިއެވެ. އެބޭފުޅާ ވިދާޅުވީ، ކުރެވުނު މަސައްކަތުން ވާދަވެރި ފިކުރުގެ ގިނަބައެއްގެ ތާއީދުވެސް ލިބިފައިވުމާއިއެކު އިންތިހާބަށް ނުކުންނަވަނީ ވަރަށްބޮޑު އުއްމީދާއި އެކުކަމުގައެވެ. ނަސީރުގެ ކެނޑިޑެންސީ ފޯމް ހުށަހެޅުމަށް މިއަދު ކުރިޔަށް ގެންދިޔަ އިވެންޓްގައި ކުރިން އެމްޑީޕީގައި ހަރަކާތްތެރިވި ބައެއް މޫނުތައް ފެނިގެންގޮސްފައިވެއެވެ.\nމައުލޫމާތު ލިބިފައިވާގޮތުގައި ކުރިއަށް އޮތް ރައްޔިތުންގެ މަޖިލީހުގެ އިންތިހާބުގައި، އިހަވަންދޫ ދާއިރާއަށް ވާދަކުރުމަށް މިހާތަނަށް އިލެކްޝަންސް ކޮމިޝަނަށް ފޯމު ހުށަހަޅުއްވާފައިވަނީ ދެ ފަރާތަކުންނެވެ. އެއީ ނަސީރުގެ އިތުރުން އެމްޑިޕީގެ ޓިކެޓްގައި ވާދަކުރާ މުހައްމަދު ޝިފާއުއެވެ.\n– 16 ފެބުރުއަރީ 201920\nnaseeru havenekamuge furihama yageen kan ebaoi mifaharu hovany NASEER\n– 18 ފެބުރުއަރީ 201900